ލޯބިވެރިއެއް ތިނޫނީ މަށެއް ނޭދެމޭ..32 – Esfiya\nހިތާމަ މަޖާ ލޯބި 22 hours ago\nލޯބިވެރިއެއް ތިނޫނީ މަށެއް ނޭދެމޭ..32\n” މިއީ ސާރ ގެ ކެބިން… ވަންނަވާ.. މިވަގުތު ނެތް އެއްވެސް ޕޭޝަންޓް އެއް ބެލުމަށް ހަމަޖެހިފައެއް..” ރީތި ހިނިތުންވުމަކާ އެކު އެ ކުއްޖާ އެހެން ބުނެލުމަށްފަހު އެތަނުން ދިޔައީ ނާޔާ އިޔާޝް އަށް މުޙާތަބު ކުރި ގޮތުން އެކަނި ވެސް އެ ދެމެދުގައިވި ޙާއްސަ ގުޅުން ދެނެގަނެވުމުން ހެން ހީވިއެވެ. އެ ކުއްޖާ ދިއުމުން ނާޔާ ކުޑަކޮށް ހަމަ ޖެހިލުމަށްފަހު ފުންކޮށް ދެތިން ނޭވާ އެއް ލިއެވެ. އެއަށްފަހު ޓަކި ޖެހުމެއްނެތި ކެބިންގެ ދޮރު ހުޅުވާލީ އިޔާޝް ދެކިލުމަށް ކެތްމަދުވެފައި ވާ ހާލު އިޔާޝް އަށް ސަޕްރައިޒް އެއް ދިނުމުގެ ގޮތުންނެވެ. ނަމަވެސް ދޮރު ހުޅުވާލުމާއެކު އެތެރެއިން ފެނިގެން ދިޔަ މަންޒަރުން ނާޔާ ހުއްޓުން އަރައިގެން ދިޔައިރު މެޔަށް ތޫނު ތަދެއް އެރި ކަހަލ އިހްސާސް ކުރެވުނެވެ. އެހާ ވަރުން އިޔާޝް ދެކިލުމަށް ނާޔާ އައީ އެފަދަ މަންޒަރެއް ފެނިދާނެ ކަމަކަށް ނޫނެވެ. ލޮލަށް ބޮނޑިވި ކަރުނަތަކުން ކުރިމަތިން ފެނުނު މަންޒަރު ނާޔާ ގެ އަށް ފުސްވެގެން ދިޔައިރު ދޮރުގެ އަތގަނޑުގައި ބާރަށް ހިފަހައްޓާލެވުނެވެ.\n” ޔާޝް ” ލޮލަށް ބޮނޑިވެ ގަތް ކަރުނަތައް ގަދަކަމުން ކަހަލަ ގޮތަކަށް ހިންދާލަމުން ނާޔާ މަޑުމައިތިރި ކަމާއެކު އިޔާޝްއަށް ގޮވާލީ ކުރިމަތިން ފެނުނު މަންޒަރު ޤަބޫލުކުރަން ބޭނުންނުވާތީއެވެ. އެ ހިތުން އިޔާޝްއަށް ދެވިފައިވާ މަތިވެރި މަޤާމުގެ ސަބަބުން ސިކުނޑިވެސް އެ ހަޤީޤަތާ ދެކޮޅު ހެދުމަށް ގޮވާލީއެވެ. އިޔާޝް އަށް އިތުބާރު ކުރަމަށް ނާޔާގެ ހިތާއި ސިކުނޑި ކެނޑިނޭޅި ދެމުން ދިޔަ އިންޒާރަށް ތަބާވެވުނީ ވެސް އެ ހިތުން އިޔާޝް ދެކެ ވެވިފައިވާ ލޯބީގެ ބާރުގައެވެ.\nދޮރުމަތިން އިވިގެން ދިޔަ އަންހެންވަންތަ އަޑުން އެކަނި ވެސް އިޔާޝްގެ ހިތާއި ކުޅެލުުމުގައި ކާމިޔާބު ހޯދިއިރު އޭނާގެ ތޫނު ދެލޯ އެ ދިމާލަށް އަމާޒުވީވެސް އެއްވެސް އިޙްތިޔާރަކާ ނުލައެވެ. އެއާއެކު ކުރިމަތިން ފެނިގެން ދިޔައީ އޭނާގެ ދެލޯ ދުށުމަށް އެ ހިތް ބޭގަރާރުވެފައިވާ އެ ހިތުގައި ކުރަހާ ލެވިފައިވާ ނާޔާގެ ލޮބުވެތި ސޫރައެވެ. އެ ތުންފަތުގައި ހިނިތުންވުމެއް ކުޅެލީ ވެސް ނުވެސް އެނގި ހުއްޓައެވެ. ނަމަވެސް ހުރެވުނު ގޮތް ހިތަށް އަރާ އިޔާޝް އަށް އަވަސްް އަވަހަށް އާރާ ގައިން ދޫކޮށްލެވުނެވެ. އެއާއެކު ވަގުތުން އަރާ ވެއްޓުނުއިރު އުނަގަނޑަށް އަރައިގެން ދިޔަ ތަދުން އާރާގެ އަނގައިން މަޑު މަޑު ވޭނީ އާހެއްގެ އަޑު ނިކުތެވެ. ކައިރީގައި ހުރި އިޔާޝްް އާއި ދިމާލަށް ބަލައިލީ ޝަކުވާގެ ނަޒަރަކުންނެވެ. ނަމަވެސް އިޔާޝްގެ ނަޒަރު ހުއްޓިފައި ހުރީ އޭނާގެ ކުރިމަތީގައި ހުރި ނާޔާ އަށެވެ.\nނާޔާ އާއި ދުރުގައި ނުހުރެވުމުން އިޔާޝް ނާޔާ އާއި ދިމާލަށް ދިއުމަށް ހިނގައިގަތް ނަމަވެސް ހުރިތަނުގައި ހުއްޓެން މަޖުބޫރުވީ އޭނާ ކައިރިން އަޅާފައި ނާޔާ ގޮސް އާރާ ކައިރި އިށީންދެ ކުޑަ ކަކޫ ޖަހާލުމުންނެވެ.\n” އާރ ޔޫ އޯކޭ؟ ” އޯގާތެރި ކަމާއެކު ނާޔާ އާރާ ކުރެން އެހެން އަހާލިއިރު ދެންމެ ފެނުނު މަންޒަރުން އެ ހިތުގައި އުފެދުނު ހިތްދަތިކަން ވައިން ތަނެއް ވެސް ނޭނގެއެވެ. ” ޔެއާ އައިމް ފައިން..” އުނދަގު ގޮތަކަށް ހުރެ ނާޔާގެ އެހީގައި ތެދުވެލަމުން އާރާ ބުނެލިއެވެ. ނަމަވެސް ތެދުވެވުނު ހެނެއް ހިޔެއް ނުވެ އާރާ ނާޔާގެ އަތް ފޮޅުވާލީ ނާޔާގެ އެހީތެރިކަން ތިމަންނަ ބޭނުމެއް ނުވެޔޭ ބުނާ ފަދައަކުންނެވެ. އެއަށްފަހު އުނދަގޫ ގޮތަކަށް އުނނަގަނޑުގައި އަތް އަޅައިން ހުރެ އެ ކެބިން އިން ބޭރަށް ނުކުމެގެން ދިޔައީ ނުރައްކާތެރި ނަޒަރެއް އޭނާ ކައިރީގައި ހުރި ނާޔާ އަށް ދިނުމަށްފަހުގައެވެ. އެ ނަޒަރުގެ ހޫނުކަމުން އެކަނި ވެސް ނާޔާ އަނދާ އަޅިއަށް ހަދާލި ފަދައެވެ.\n” ނާޔޫ ” އާރާގެ އެ ރުޅިވެރި ނަޒަރުން ސަލާމަތް ވުމަށް އިސްޖަހާލައިގެން ހުރި ނާޔާގެ ނަޒަރު އޭނާގެ ކުރިމަތިން އެއްފަރާތެއްގައި ހުރި އިޔާޝް އަށް އަމާޒުކޮށްލީ ވަރަށް ލޯބިން އިޔާޝް އޭނާއަށް ގޮވާލުމުންނެވެ. އެ އަޑުގައި ކޮންމެސް ވަރަކަށް ހިތްދަތިކަން ވުމުން ވީ ގޮތް ދެނެގަންނަން ސިކުންތުކޮޅެއް ވެސް ނާޔާ އަށް ނުނެގިއެވެ. ލުއި ލުއި ހިނިތުންވުމަކުން ނާޔާގެ ކުޑަ ވަށް މޫނުކޮޅަށް އިތުރު ދިރުމެއް ގެނެސްދިނީ އިސްޖަހާލުމަށްފަހު ވައި އަޑުން ކަހަލަ ގޮތަކަށް އިޔާޝް ބުނެލި ޖުމްލައިންނެވެ.\n” އައިމް ސޮރީ ނާޔޫ..އައި….” އިޔާޝް އަށް އޭނާގެ ޖުމްލަ ފުރިހަމަ ކުރެވޭ ގޮތް ނުވީ ނާޔާ އޭނާގެ ކުޑަ ކުޑަ އަތް ތިލައިން އިޔާޝްގެ އަނގަމަތި ފޮރުވާލުމުންނެވެ. ” އިޓްސް އޯކޭ ޔާޝް… ނާޔޫ އަށް އިނގޭ ޔާޝް ގަސްތުގައިި ނޫންކަން..” މަޑުމައިތިރި ކަމާއެކު ހިނިތުންވެލަމުން ނާޔާ އެހެން ބުނި ނަމަވެސް މިފަހަރު އިޔާޝްގެ ސަމާލުކަން އެ ރީތި އަޑަކަށް ނުހުއްޓުނެވެ. އޭނާގެ ނަޒަރު އަމާޒުވެފައި ހުރީ ނާޔާ އޭނާގެ އަނގަމަތީގައި އަޅައިގެން ހުރި އަތުގެ ކަށި އިނގިލީގައި އަޅާލެވިފައިވާ ރިހި ކުލައިގެ ރީތި އަނގޮއްޓިއަށެވެ.\nއިޔާޝްގެ ނަޒަރު ހުރި ދިމާލަށް ނާޔާ ވެސް އޭނާގެ ނަޒަރު އަމާޒުކޮށްލީ އިޔާޝްގެ ފަރާތުން އެއްވެސް އިޝާރާތެއްނުވުމުންނެވެ. ހިނދުކޮޅެއް ވެސް ނުވެ އިޔާޝް ނާޔާގެ ލޮލާ އޭނާގެ ނަޒަރު ސީދާ ކޮށްލީ ތިމަންނަ އަށް މިފެންނަނީ ހަޤީޤަތެއްހޭ ބުނާ ކަހަލަ ގޮތަކަށެވެ. އެއާއެކު އެ ނަޒަރުގެ މާނަ ވިސްނި ނާޔާ ބޯޖަހާލީ އެއީ ތެދެއްކަން ކަށަވަރު ކޮށްދިނުމުގެ ގޮތުންނެވެ. އެކަން ޤަބޫލުކުރާށޭ ނާޔާގެ އެ ނަޒަރުން އެކަނި ވެސް އިޔާޝް ކައިރި ބުނާ ފަދައެވެ.\n” ސޭ އިޓް ނާޔޫ ” ނާޔާ އޭނާ އަނގަމަތީގައި އަޅާފައިވާ އަތް ތިރިކޮށްލަމުން އިޔާޝް ބުނެލީ ނާޔާގެ ދެ ކޮނޑުގައި އޭނާގެ ދެއަތުން ހިފާލަމުންނެވެ. ބޮޑަށް ހީވީ ސިއްރެއް ބުލިހެންނެވެ. ” އައި ލަވް ޔޫ ޔާޝް.. އައި ލަވް ޔޫ ސޯމަޗް..” އިޔާޝް އަށް ވީ ގޮތް ފެނި އުފަލުން ހެމުން ރޮމުން ކަހަލަ ގޮތަކަށް ނާޔާ ބުނެލީ ލޮލުން ކަރުނަ ހިލޭ ހާލުގައެވެ. އިޔާޝްގެ ދެލޯވެސް އިޙްތިޔާރަކާ ނުލާ ފުރިގެން އައި ހިތަށް ލިބިގެން ދިޔަ ހިތްހަމަޖެހުމުންނެވެ. ހިތާހިތުން ﷲ އަށް ހަމްދު ކޮށްލެވުނީ މިދުވަސް އޭނާ އަށްް ދެއްކެވި ކަމަށްޓަކައި އުފާކުރާ ހާލުގައެވެ. ކުއްލި ހަރަކާތަކާއެކު ނާޔާ ގެނެސް އޭނާގެ ވަރުގަދަ އަތުގެ ތެރޭ ހައްޔަރުކޮށްލެވުނީ ވެސް އިތުރަށް ކެތް ނުކުރެވުމުންނެވެ. އޭރުވެސް އެ ދެލޮލުން ކަރުނަ ފައިބަމުން ދިޔައެވެ. ހިތްދަތި ވެގެން ނޫންނަމަވެސްް އެހިތަށް ލިބިގެން ދިޔަަ ބަޔާންކުރަން ދަތި ހިތްހަމަޖެހުމުންނެވެ.\nއިރުކޮޅެއް ވަންދެން އެގޮތުގައި ދެމީހުން ތިބުމަށްފަހު އިޔާޝް ނާޔާ އާއި ދުރުވެލަމުން ނާޔާގެ ނިއްކުރިއަށް ލޯބިން ބޮސްދިނުމަށް ފަހު ނާޔާގެ އުނަގަނޑުގައި އަތްވަށާލައިގެން ހުރެ ކެބިން އިން ނުކުންނަން ދިޔައީ ހޮސްޕިޓަލްގެ ފުރަގަހުގައި ހެދިފައިވި ރީތި ބަގީޗާއަށް ދިއުމުގެ މަޤްސަދުގައެވެ. ހަމަޖެހިލައިގެންް ތިބެ ވާހަަކަ ދައްކާލުމަށް ދެހިތް ވެސް އެދެމުން ދިޔުމުންނެވެ. ނާޔާގެ އުނަގަނޑުގައި އަތް އަޅުވާލައިގެން ހުރެ ކެބިން އިން ނުކުމެގެން ދިޔަ އިޔާޝް ފެނި ދުރުގައި ހުރި އާރާގެ ނަފްސުގެ މައްޗަށް ހިތާމައަށްވުރެ ބޮޑަށް މިފަހަރު ކުރި ހޯދީ ރުޅިވެރިކަމެވެ. އޭނާގެ ދެލޮލުގައިވީ ނުރައްކާތެރި ވިދުވަރެކެވެ.\nހަވީރުގެ ހިތްފަސޭހަ ވަގުތެވެ. މަގުމަތި ފުރި ބާރުވެފައިވަނީ އެކި ދިމަދިމާލަށް ދުއްވަމުން ދިޔަ އުޅަނދުތަކުންނެވެ. ހިނގާފައި އުޅޭ މީހުންނައިގެން ވެސް މަގުމަތި ތޮއްޖެހިފައި ވީއިރު އެއިން އެކަކަށް ވެސް ހަމަޖެހިގެން އެންމެ ނޭވާއެއްވެސް ލެވޭނެ ކަމާމެދު ޝައްކެވެ.\n” ދެދީ ޔާޝޫ މެން ކޮންތާކަށް މި ދަނީ.؟” ކާރުގެ ކުރީ ސީޓުގައި އިނދެ ތޮއްޖެހިފައިވި މަގުމަތީގައި ފަރިތަކާމާއެކު ކާރު ދުއްވަމުން ދިޔަ ޝާނިމް ކުރެން ޔާޝާ އަހާލިއެވެ. ދަރިފުޅުގެ ތުއްތު ބަހުރުވައިން ލޯބިކަމާއެކު ކޮއްލި ސުވާލުން ސާޔާއާއި ޝާނިމް ގެ މޫނުމައްޗަށް ވެސް ހިނިތުންވުން ގެނެސްްދިނުމުގައި ކާމިޔާބު ހޯދިއެވެ.\n” މިދަނީ އެއްކަލަ ޔާޝް ބޭބެ ކޮއްކޮ ގޮވައިންް އަންނާށޭ ބުނީމަ ރަސްފަންނަށް..” ޔާޝާ އަށް ފަހުމުވާނެ ފަދައިން ޝާނިމް ދަރިފުޅުގެ ސުވާލަށް ޖަވާބު ދިނެވެ. އެއާއެކު ޔާޝާ އޭނާގެ ކުދި ކުދި ހުދު ދަތްތައް ދައްކާލަމުންް ހީލީ ހިތްތަކަށް ހަމަޖެހުން ގެނެސްދޭ ފަދައަކުންނެވެ.\nމަންޒިލަށް ވާސިލްވުމާއެކު މަގުގެ އެއްފަރާތުގައި ކާރު ޕާކްކޮށްލަމުން ޝާނިމް ކާރުން ފޭބުމަށްފަހު އޭނާގެ ލޯބިވާ އަންހެނުންނާ ދެލޮލުގެ ނޫރު ފަދަ ދަރިފުޅު ކާރުން ފޭބުމަށް އެހީތެރިވިއެވެ. ޔާޝާ އުރާލުމަށްފަހު އޭނާގެ ކައިރީ ހުރި ލޯބިވާ އަންހެނުންގެ އުނަގަނޑުގައި އަތް އަޅުވާލަމުން ރަސްފަންނަށް ވަނުމަށްް ހިނގައިގަތެވެ. މާޝަﷲ ފުރިހަމަ އާއިލާއެކެވެ.\nޝާނިމްގެ ކުޑަކުޑަ އާއިލާ އެތަނަށް ވައިން ވަގުތުވީ ޒިވާން އާއި ޝިމާ އައި ކާރު ވެސް އެތަނަށް މަޑުކޮށްްލި ވަގުތު ކަމުން އެތަނުގެ ތެރެއަށްް ވަނީ ދެބައި މީހުން އެއްކޮށެވެ. އިރުކޮޅެއް ނުވެ ސައިކަލުގައި އައިސް އެތަނަށް މަޑުކޮށްލި އަޔާން ވެސް އެމީހުނާ އެއްވަރު ކުރުމަށްްފަހު ޔާޝާގެ ކޮލުގައި ކޮށްޓާލުމަށްފަހު ހީލިއެވެ. ނަމަވެސް ގަދަކަމުން ކަހަލަ ގޮތަކަށެވެ. އެކަން ބާކީ ތިބި އެންމެނަށް ވެސް އިނގުނެވެ. ހިތްދަތިވީ ނަމަވެސް އަޔާން އަށް އެހީވާނެ ގޮތެއް އެއިން އެކަކަށް ވެސް ނޭނގުނެވެ. ހިތާ ހިތުން ދުޢާކޮށްލެވުނީ މީޝާ އާއެކު އަލުން އަޔާންގެ ދިރިއުޅުން އަރާސްތުވުމަށެވެ.\nފަސް މީހުންގެ ނަޒަރު ކުއްލިއަކަށް އަމާޒުވީ އަތުގުޅުވާލައިގެން ތިބެ ރަސްފަންނުގެ ތެރެއަށް ވަދެގެން އައި ޒުވާންް ލޯބި ޖޯޑަށެވެ. މާޝަﷲ މި ލަފްްޒު އެ ކުދިންގެ ދުލުކުރިއަށް ވެސް އައީ އެއްވެސް އިޙްތިޔާރަކާ ނުލައެވެ.\n” ނާޔޫ…” ކުލިއަކަށް ތޫލި އަޑަކުން ހަޅެއް ލަވައިގަތުމަށް ފަހު ސާޔާ ނާޔާ އާ ދިމާލަށް ދުއްވައިގަތީ ނުވެސް އެނގި ހުއްޓާ ނާޔާ ފެނުމުން ޤަބޫލުނުކުރެވިފައިވި ހާލުގައެވެ. ޝިމާގެ ހާލަތު ހުރި ގޮތުން އިރުކޮޅަކު ދެކުދިން އެ ގޮތުގައި ތިބުމަށް ފަހު ޝިމާ ކައިރިއަށް އައިސް ދެކުދީން އެކީ ޝިމާ ގައިގާ ވެސް ލޯބިން ބައްދާލިއެވެ. އެއަށްފަހު ނާޔާ މަޑުމަޑުން ޝިމާގެ ބޮޑުވެފައިވި ބަނޑުގައި އަތް ޖައްސާލިއެވެ. ތިންް ކުދިންގެ އަމަލުތަކުން ދުރުގައި ހުރި އަޔާންގެ ހިތުގައި މިފަހަރުވެސް ވޭން އެޅިއެވެ. މީޝާ ހުރި ނަމަ އެ ކުއްޖާވެސްް މިއަދު ހުންނާނީ އެފަދައިން ހެވިފައޭ އަޔާންގެ ހިތް ބުނެލިއެވެ. ހުއްޓުމެއްނެެތި އަޔާާންްގެ ހިތް މީޝާގެ ނަމުން ގޮވަމުން ދިޔައެވެ.\n” ހެލޯ ޔާޝޫ…ދޮންތި ކައިރި އަށް ނާންނާނަންތަ؟ ” ސާޔާ މެންނާ ދުރަށް ޖެހިލަމުން ނާޔާ ދެން ކުރިމަތިލީ ކުޑަ ކުޑަ ޔާޝާ އާއެވެ. އެއާއެކު އުފަލަުން ހުރެ ޝާނިމްގެ އަތުގެ ތެރެއިން ލޫދިގެންް ޔާޝާ ނާޔާ ގާތަށް ދިޔައިރު ހީވީ އެކަމަށް ނާޔާ ނުބުނެގެންް ހުރިހެންނެވެ. ކިތަންްމެ ދުރުގައި ވީ ނަމަވެސް ނާޔާ އާއި ޔާޝާގެ މެދުގައިވި ވަރުގަދަ ގުޅުމަކީ އެތަނުންް އެކަކަށް ވެސް ސިއްރު ވެފައިވާ ކަމެއް ނޫނެވެ. އެންމެން ވެސް މަޖަލާ ސަކަރާތުގައި ވަގުތު ގުނަމުން ދިޔައީ އަލުން ބައްދަލުވުމުން އެކަމާ އުފާކުރާ ހާލުގައެވެ. އެއިން ކޮންމެ ވަގުތަކު ވެސް މަދު މަދުން ނަމަވެސް ނާޔާގެ ނަޒަރު އަޔާން އަށް ހުއްޓެމުން ދިޔައެވެ. އެ ނަޒަރުގައި ކުރިން ފޫހިކަމާއި ބީރައްޓެހިކަން ވީ ނަމަވެސް އަޔާން އޭނާގެ މޫނުމައްޗަށް ގަދަކަމުން ކަހަލަ ގޮތަކަށް ވެރިކުރުވަމުން ދިޔަ ހިނިތުންވުން ފެނި ނާޔާގެ އެ ނަޒަރު ތަފާތު ވަމުން ދިޔައެވެ. ކޮންްމެސް ނުބައެއް އުޅޭ ކަމަށްް އެހިތް ބުނަމުން ދިޔައެވެ. އަދި ނާޔާ އަށް އެހެން އެކަކަށް ވެސް ނޭނގޭ ބޮޑުކަމެއް އިނގޭ ކަންް އޭނާގެ އަމަލުތަކުންް ފެންނަމުން ދިޔައެވެ. ޙުދު އަޔާން އަށް ވެސް ނާޔާގެ ދުރުކަން ފާހަގަވަމުން ދިޔައެވެ.\nޔާޝާ ގޮވައިންް ސާޔާާ އަދި ޝާނިމް ގޮނޑުދޮށުގައި ހިނގާލަން ދިޔަ ވަަގުތު ޒީވާންް ވެސް ޝިމާ ގޮވައިގެންް އެދިމާލަށްް ދިއުމަށް ހިނގައިގަތެވެ. ނާޔާ އާއި އިޔާޝް ގޮސް އެތަނުގައި ހުރި ހަޓް ދަށުގައި އިށީނުމާއެކު އެމީހުން ފަހަތުން ގޮސް އަޔާން ވެސް އެތަނުގައި ޖައްސާލިއެވެ.\n” މީޝް ކޮބާ؟ ” އަޔާން އަށް ރަނގަޅަށް ހަމަވެސް ނުޖެހެވެނީސް ނާޔާ އޭނާއަށް އަމާޒުކޮށްލި ސުވާލުން އަޔާންގެ މުޅި ތަބީޢަތަށްް އަސަރުކުރިއެވެ. އިޔާޝް ވެސް މަޑުމަޑުންް ނާޔާ އަށް ގޮވާލީ ތި ވާހަކަ ނުދައްކާށޭ ބުނާ ފަދައަކުންނެވެ. ނަމަވެސް ނާޔާ އެ އަޑު އިވޭ ކަމަށް ވެސް ނުހަދާ އޭނާ ކުރި ސުވާލު ތަކުރާރު ކޮށްލުމާއެކު އަޔާން އޭނާގެ ނަޒަރު ދުރަށް ހުއްޓާލިއެވެ.\n” މީޝް ހޯދާކަށް ވެސް ނޫޅެންތަ؟ ” ދެން ނާޔާ އޭނާއަށް އަމާޒުކޮށްލި ސުވާލުން އަޔާންގެ މޫނުމައްޗަށް ހިތި ހިނިތުން ވުމެއް ވެރިވިއެވެ. އޭނާ މީޝާ ހޯދަން އުޅުނު ވަރު ދެނެވޮޑިގެންވާނީ ހެއްދެވި ފަރާތެވެ. ނަމަވެސް އަދިވެސް އެކަން ކާމިޔާބު ވެފަކާ ނެތެވެ. އެހެން ހިތަށް އެރުމާއެކު އަޔާން ގެ ލޮލުން ކަރުނަ ތިކެއް ވެއްޓުނެވެ. ނަމަވެސްް އަވަސް އަވަހަށް ފޮހެލުމަށްފަހު ހަމަޖެހެން މަސައްކަތް ކުރި ނަމަވެސް އެކަން ނާޔާ އަކަށް ސިރެއް ނުވިއެވެ. އެއާއެކު މިކަމުގައި ކޮންމެސްް ނުބައެއް އުޅޭކަން ނާޔާ އަށް ޔަޤީންވެގެން ދިޔައެވެ.\n” ނާޔޫ އަށް އިނގޭ މީޝް ވީތަންް..” ދެން ނާޔާ ބުނެލި އެއްޗަކުން އަޔާން ނާޔާ އާއި ދިމާލަށް ބަލައިލީ ސިހިފައެވެ. އިޔާޝްް ވެސް ދެލޯ ބޮޑުކޮށްލަމުން ނާޔާ އަށް ބަލައިލީ ޤަބޫލުނުކުރެވިފައި ހުރެއެވެެ. އެއީ އަދި އޭނައަށް ވެސް އެނގިފައިވާ ކަމެއް ނޫނެވެ. އެވަގުތުވީ ޝާނިމް މެން ވެސް އެތަނަށް އައި ވަގުތު ކަމުން ނާޔާ ބުނެލި ވާހަކަ އެއެންމެނަށް ވެސް އަޑު އިވުނެވެ. އެއާއެކު ހައިރާންވެގެން ގޮސް އެ އެންމެންގެ އަނގަ ވެސް ހުޅުވިގެން ދިޔައެވެ. އެއެންމެންގެ މޫނުމަތީގެ ކުލަވަރުން މިއިން އެއްވެސް ކަމެއް އެއިން އެކަކަށް ވެސް ނޭނގޭ ކަން ނާޔާ އަށް އިނގުމާއެކު ފުންނޭވާއެއް ދޫކޮށްްލެވުނެވެ. ދެން ފެނުނީ ނާޔާ އޭނާގެ ފޯނު ހުުޅުވާލުމަށްފަހު އަޔާން އަށް އޭގައިވާ އެއްޗެއް ދައްކާލިތަނެވެ. ދެންތިބި އެންމެން ވެސް ކައިރިވެލީ އޭގައި އޮތް އެއްޗެއް ބަލާލުމުގެ ޝައުޤު ހިތުގައި އޮތްލެއް ބޮޑުކަމުންނެވެ.\nނާޔާ ގެ ފޯނުން ފެންނަމުން ދިޔަ ފޮޓޯއިން ހައިރާންވީ އަޔާން އެކަންޔެއް ނޫނެވެ. ދެންތިބި މީހުންވެސް އެއްފަހަރު ފޮޓޯއަށް އަނެއް ފަހަރު އަޔާން އަށް ބަލަމުން ދިޔައީ ޤަބޫލުނުކުރެވިފައި ތިބެއެވެ. ވާނީވެސް އެހެން ނޫން ހެއްޔެވެ. ލޯބި ހިނިތުންވުމަކާ އެކު އެ ފޮޓޯގައި އިން ކުޑަ ފިރިހެން ކުއްޖާ އަޔާން އާއި އެއްވެސް ތަފާތެއް ނެތެވެ. ހީވަނީ ހަމަ ކުޑަ ކުޑަ އަޔާން އެއް ހެންނެވެ.\n” އަޒާން މުޙައްމަދް އަޔާން .. އެއް އަހަރު.. މާދަމާ ދެއަހަރު ފުރޭނެ..” އެންމެންގެ މޫނަށްް ވަކި ވަކިން ބަލާލުމާއެކު ނާޔާ މަޑު މަޑު ބުނެލިއެވެ. އެއާއެކު އެތަނުގައި ހީވީ ކުޑަ ބޮމެއް ގޮވިހެންނެވެ. އެވަގުތު ފުންމައިގެންް އަޔާން އިން ތަނުން ތެދުވިއިރު ލޮލަށް ބޮނޑިވެފައިވި ކަރުނަތަށް އޭގެ ހައްޔަރުން ދޫވެ އޭނާގެ ކޯތާފަތުގައި ބޮސްދޭން ފަށައިފިއެވެ.\n** ގިނަ ދުވަސްތަކެއް ވަންދެން ވާހަކަ ނުގެނެސްދެވި މެދުކެނޑުނު ކަމަށްޓަކައި ހުރިހާ ކިޔުންތެރިންގެ ކިބައިން އަޅުގަނޑު ނިހާޔަތަށް މާފަށް އެދެން.. ލިޔުން މެދުކަނޑާލަން ބޭނުންނުވި ނަމަވެސް އަޅުގަނޑުގެ ފައިނަލް އިމްތިޙާން ފެށުމަށް ކުޑަތަން ވެފައިވުމާއެކު އެކަން ކުރަން މަޖުބޫރުވީއެވެ. އަދި މިކަން އަޅުގަނޑުގެ ލޮބުވެތި ކިޔުންތެރިންނަށް ކުރިން އަންގާ ނުލެވުނު ކަމަށްޓަކާ ވެސް ނިހާޔަތަށް މާފަށް އެދެމެވެ.***\nhaaa yayy yayyy.. me first.. yayyyy sisooo kiyaalafa ehnnu dhw cmnt eh kolleveynee\nHey aisaa.. Hmm kiyaalaafa kiyunu irakun hama cmnnt eh kohlan v dhaitha ngey😁🥰❤❤\nMee hageegatheh tha.. nooney fenna goiy tha.. hehe.. kiyaalaafa cmnt eh kohlaanan ingey sisoooo💕😘💕♥😘\nHeii Sisooooo.. haadha dhuvaheh kohfa.. v v miss vi..😊😊😊😊😊\nWow Maashallah v v reethi..♥♥♥ hama angain bas huss vehje.. bunaane ehcheh vx neyge.. naseebeh Naayoo iyaash ah ithubaaru kurikan.. 😊ehn noonama kihineh vee hee.. hama gaimu vx lam v v dhera vees.. Aaraa.. 😣😠Naayoo aa Iyaash aa dhemedhah dhn nuvannaathi plx… 😭alhey.. kihinehtha vee Meeshaa n Ayaan ah.. kobaatha Meeshaa.. Naayoo ah ingey Meeshaa veethan..😯 E meehun Naayoo ah keevehtha ehvx ehcheh nukiyaadhinee.. Naayoo avahah buney Meeshaa veethan Ayaan kairee.. 😄Meeshaa ah baby eh libunee.. Azaan v loabi.. v v beynun Ayaan n Meeshaa ge life ah veegoiy balan.. 😃alhey konthaakutha meesh vee.. hehe.. yaasha v v loabi😘♥ Naayoo aa Iyaash aa dhn dhuvahakun vx ISA dhureh nuvaane..😆😆 lam dhuaa kohdheynan ingey sis Naayoo n Iyaash dhuvahaku vx dhuru nuveythw.. 😊😊😊dhn enme inthizaaru kureveynee meesh n Ayaan bahdhalu vaane dhuvahakah.. 😊plx sis dhn dhera vaa kahala kameh nukurahchey ingey😊😊😊😊😊😊\nIt’s ok ey sisoooo.. exam othyma ehnu medhu kandaalan jehunee.. ekam vx sis genes dheefeemehnu ehaa dhuvas kohfa vx stry..😊😊 v v happy vehje miadhu.. aloabi verieh thinooney masheh neyfhemey up vefa in than fenuneema kiriyaa shok eh nulibunee.. happy vee varun.. gaboolu vx nukurevunu Mee mi stry kamakah.. hehehe😊\nLyyysssmm 💕😘♥💕♥♥ Mysmm\nStay safe and Tc sisoooo♥\nSis kihinehtha examthah dhiyaee.. Faseyhatha.. undhagootha? 😊😊😊\nCuriously waiting for the nxt part..\nAvahah up kohla dhehchey ingey.. v v kiyaahithun mihuree 33 vana part😊\nHellloo my lovely sis❤❤❤\nMasha Allah vrh reethi ❤❤❤\nDuvas thaka kah fahu vhk kiyaalaln libuny maa vrh ufaavefaa Ril huree❤❤❤❤\nHama surprised vi mi part fenuny maaa❤❤❤❤❤❤❤❤☺🥰\nAleyyyy I am soo happy sisoo❤❤❤\nThank uuuu mi part genesdiny maa .❤❤❤❤❤❤😆❤\nAleyy first I thought misunderstanding kama vaany naayuu aa iyaash aa medu ❤❤but glade they trust each other sooo much ❤❤❤❤❤\nMasha Allah vrh lwbi ❤❤❤❤\nAleyyyy ayaan ah vee goi dhw I am so sad for him . 🥺🥺🥺🥺Meeshaa aa demeehun avaha reunion vaane duvahaka waiting🥺🥺❤❤\nAyaan dhn dhaany dhw meesha and dairifulu hoodan ❤❤❤❤\nI am so curious❤❤\nSis avaha next part up kohladeychey ingey❤❤❤❤❤❤\nStay safe❤❤ and tvgc❤❤\nSisooo Ril ge hangout id inaane Rilge stry gaa sis ge cmnt ge reply gaa bunedeefaa\nI am so excited to talk uuuu\nAwwwww I can’t wait heheeh\nalhey…. mi vaahaka alun feshii tha\nvarah inthizaaru kurevunu vaahakaeh mee\nNice story is this\nI love you for this story 💖💖💖💖💖💖\nthnk yuh so much dear…meansalot to me..lym dear\nEyru ves Naa ah ingeyey euphoria kameh nuve story up kurun huttaa nulaanekan\nAlheyy Meesha ge dhontha haadha goahey😬😬😬\nAnekka meesh men ge kanthah settle vaa irah anekkaeAara gandu fashaane aneh kulhigandu😑😑😑\nI’M SOOOO CURIOUS TO KNOW WHAT WILL HAPPEN NEXT\nHope you’ll upload this story often\nAnd euphoria 💜💜 ge aneh story ves varh kiyaafa hih veyey\nAslu euphoria story up nukuraatha gina dhuvas vegen ulhunin comment kuran\nBut mihaaru mi site update kuri fahunegothakah nukurevet\nEhnve varh dheravi aslu 😢😢😢😢\nMi story mathin hadhaan nethi dhaanethy mi ulhenyy mi story ge ss eh ves jahaigen\nHeii euphoria.. kurin cmnt nukuriyas baraabarah keen … 😊 Love this prt too.. dhn kn irakun euphoria ge second story kiyanlibeynee . 😊\nsisooooooooooooooooooo… finally dhwww… yayyyyy… vrh wait kohgen huttaa enme fahun……… vvvvvvvvvvvvv salhi ingey mi prt vx.. hama 1 vana.. sis kihinehtha? hope u r doing fine.. how ur exams going?\nalheyyy enme fahun ayaan ah meesh fennan ulheytha? asluga nayaa vx vrh surprise vi naayoo kudakoh vx yaash ah shakku nukoh trust kureema.. nd she even helprd aaraa… she is such an angel.. sis mihaaru kobaatha ekkala aizan men? nayaa handhaaneh vx neiy mihaaru v gotheh vx.. hehe adhi mirey kiyaalaanan… alheyy saya ad shanim ge fmily haadha cute ey… masha allah.. dhn kon irakuntha naayoo and iyaash ge wedding othee? mifaharu aizan keteema villain akah Aaraa dhw.. huh i hate her so much… btw sis ah ingeytha AAraa kiyaane alhugandge 2nd cousin akah vx.. hehehe.. whatacoincident dhw.. sisooo plxx let ayaan meet meesha plxxx… kobaatha meesha? naayoo kebvetha kurin nubunee meeshaa ulhey than ingey vhk? kon thaakutha meeeshaa mioh hurihaa dhvahaku ulhunee? was she alright? she hadababy? hus javaabu liben beynunvaa suvaaluthah.. dhn enme inthizaaru kurevenee naayoo and yaash ge weding ah and ayaan and meesh reunite vaane dhuvahakah.. story nimen gaaiy vejjetha mihaaru? noon dhw.. anyways waiting for the nxt prt… and btw it’s ok.. nayaa ah ingey sis bxy vaane kan vx.. nayaa vx mi ulhny exam thakaa hedhi hama neyvaa nulevigen.. hehehe.. ok bye for now\nstay safe nd take care darl..\ngood luck on ur exams!\nThank you for your story and stay safe stay home☺☺☺😍😍😍😂😂😂😘😘😘\nހިތާމަ އެހެނިހެން މަޖާ ލޯބި September 13, 2020\nހުވާ ކޮށްފާ ބުނަން ލޯބި ވޭ 2\nހިތާމަ January 25, 2019\nހިތުގަ މިވާ ސޫރަ ތެދޭ!! 10\nލޯބި November 17, 2015\nހަޤީޤީ ހިތާމަ ކުރުވާހަކަ ލޯބި January 21, 2019\nސިއްރުން މިހިތާ ކުޅެނީހޭ (އަށާރަވަނަބައި)\nލޯބި November 11, 2017\nވަކި ވީމާ ކަލާ… މިހަޔާތާ މަގޭ…(10)\nހިތާމަ ލޯބި October 5, 2016\nލޯ މެރޭ ހިނދު ހީވޭ ގާތުގާ ވާހެން (24)\nހިތާމަ އެހެނިހެން ލޯބި April 28, 2017


Rey hulhumaale jalugai niyaavi aslamah aniyaakuri kamah bune, fathuranee dhogu habareh - correction Rey hulhumaale jalugai niyaavi aslamah aniyaakuri kamah bune, fathuranee dhogu habareh - correction\nހުޅުމާލެ ޖަލުން ސާމްޕަލް ނަގަނީ، ފޮޓޯ: ކަރެކްޝަން\nރޭ ހުޅުމާލެ ޖަލުގައި ނިޔާވި އަސްލަމަށް އަނިޔާކުރި ކަމަށް ބުނެ، ފަތުރަނީ ދޮގު ޚަބަރެއް - ކަރެކްޝަން\nއަންގާރަ 14 ސެޕްޓެމްބަރ 2021 | ހަމްޒާ\nހުޅުމާލެ ޖަލުގައި3އަހަރުގެެ ޖަލު ހުކުމެއް ތަންފީޒު ކުރަމުންދަނިކޮށް ރޭ ނިޔާވި، ގދ. ވާދޫ/ ޖަނަވަރީގެ މުޙައްމަދު އަސްލަމަށް އަނިޔާކޮށްފައިވާ ކަމަށް ބުނެ، އާއިލާއާ ހަވާލާދީ ފަތުރާ ޚަބަރަކީ ސައްހަ މައުލޫމާތެއް ނޫން ކަމަށް މޯލްޑިވްސް ކަރެކްޝަނަލް ސަރވިސްއިން ބުނެފިއެވެ.\nކަރެކްޝަންއިން މިހެން ބުނެފައިވަނީ، އަސްލަމްއާ ގުޅޭގޮތުން އާއިލާއާ ޙަވާލާދީ ބައެއް ނޫސްތަކުން ކަރެކްޝަންއިން އޭނާ ގަސްތުގައި މަރާލީކަމަށް ދޭހަވާ ގޮތަށް ލިޔެފައިވާ ޚަބަރުތަކާއި ގުޅިގެން ނެރުނު ނޫސްބަޔާނެއްގައެވެ.\nކަރެކްޝަންސްއިން ބުނީ، ރޭ ގާތްގަނޑަކަށް 18:00 ހާއިރު، އަސްލަމް ޔާޑު ސަރަަހައްދުގައި އިށީނދެގެން އިންދާ ކުއްލިއަކަށް ވެއްޓުމާއި ގުޅިގެން 8 މިނެޓް ތެރޭ އެމަރޖެންސީ ހާލަތުގައި ހުޅުމާލެ ހޮސްޕިޓަލަށް ގެންގޮސް ފަރުވާދޭން ފެށި ކަމަށެވެ. އަދި އާއިލާއަށް 18:30 ގައި ގުޅުމަށް މަސައްކަތްކޮށް، ގުޅުނީ 18:42 ހާއިރު ކަމަށެވެ.\nމީގެއިތުރުން އަސްލަމަކީ، އެއްވެސް ބޮޑު ބައްޔަކަށް ބޭސްފަރުވާ ކުރަމުން ދިޔަ މީހެއް ނޫން ކަމަށާއި، އަސްލަމްގެ ބޮލަށް ގެއްލުން ލިބުނީ އޭނާ އިށީނދެ އިންދައި ވެއްޓުމާއި ގުޅިގެން ކަމަށްވެސް ކަރެކްޝަންސްއިން ބުނެފައިވެއެވެ. އަދި މިމަންޒަރު ހުޅުމާލެ ޖަލުގެ ސީސީޓީވީ ފުޓޭޖުން ސާފުކޮށް ފެންނަ ކަމަށްވެސް އެސަރވިސްއިން ބުނެއެވެ.\nހުޅުމާލެ ހޮސްޕިޓަލުން އަސްލަމަށް ފަރުވާ ދިނުމަށްފަހު، އޭނާ ނިޔާވި ކަމަށް އެންގީ 20:23 ގައެވެ. ކަރެކްޝަނުން ބުނީ، މަރުގެ ސެޓްފިކެޓްގައި މަރުގެ ސަބަބު ދެނެގަނެފައިނުވާ ކަމަށާއި، ނިޔާވި ވަގުތަކީ 18:55 ކަމަށް ބަޔާންކޮށްފައިވާ ކަމަށެވެ.\nމި ހާދިސާއާ ގުޅިގެން އެސަރވިސްއިން އިސްވެ، ރޭ އިންސްޕެކްޓަރ އޮފް ކަރެކްޝަނަލް ސަރވިސްއަށާއި، މޯލްޑިވްސް ޕޮލިސް ސަރވިސްއަށާއި، ހިއުމަންރައިޓްސް ކޮމިޝަން އޮފް ދަ މޯލްޑިވްސްއަށް އަންގާފައިވާ ކަމަށާއި، އެ ފަރާތްތަކުން ހޯދުމަށް އެދޭ އެންމެހާ މައުލޫމާތު ފޯރުކޮށްދެމުންދިނުމުގެ އިތުރުން އިންޓަރނަލް ތަހުގީގެއްވެސް ފަށާފައިވާ ކަމަށްވެސް ކަރެކްޝަންއިން ބުނެއެވެ.\nއެހެންކަމުން މިހާދިސާއާ ގުޅިގެން ފަތުރާ ޚަބަރަކީ ސައްހަ މައުލޫމާތެއް ނޫން ކަމަށާއި، ހަގީގަތް އޮޅޭފަދަ ގޮތްގޮތަށް މިފަދަ ޚަބަރުތައް ފަތުރަމުންދާތީ އެކަމާމެދު ކަންބޮޑުވާ ކަމަށްވެސް ކަރެކްޝަންއިން ބުނެފައިވެއެވެ.\nމުޙައްމަދު އަސްލަމަކީ މަސްތުވާތަކެތީގެ މައްސަލައެއްގައި ޖަލު ހުކުމެއް ތަންފީޒު ކުރަމުންދިޔަ މީހެކެވެ.


Covid Adhadhuthah Huree Singapore Aai Evvarugai Kamah Raees Vidhaalhuviyas E Ey Hageegatheh Noon - Vaguthu\nރާއްޖޭގައި ކޮވިޑްއާ ގުޅިގެން މަރުވާ މީހުންގެ އަދަދު ގޯސް ނޫން ކަމަށާއި އަދަދުތައް ހުރީ ސިންގަޕޫރު ފަދަ ގައުމުތަކާ އެއްވަރެއްގައި ހިފެހެއްޓިފައި ކަމަށް ރައީސް އިބްރާހިމް މުހައްމަދު ސޯލިހު އިއްޔެ ވިދާޅުވި ނަމަވެސް އެހީ ހަގީގަތާއި ހިލާފު ވާހަކަފުޅެއްކަން ލިބެން ހުރި މައުލޫމާތުން ކަށަވަރު ވެއްޖެއެވެ.\nރާއްޖެ އިން ކޮވިޑް ޖެހިގެން މިހާތަނަށް 189 މީހުން ވަނީ ނިޔާވެފައެވެ. ސިންގަޕޫރުން ކޮވިޑްގައި ނިޔާވެފައި ވަނީ އެންމެ 34 މީހުންނެވެ.\nކޮވިޑްގެ އަދަދުތަކަށް ބަލާއިރު ސިންގަޕޫރާއި ރާއްޖެ އިން އަދުދުތަކުގައި ގާތްކަމެއް އުޅެނީ ހަމައެކަނި ކޮވިޑަށް ފައްސިވި މީހުންގެއެވެ. ސިންގަޕޫރުން މިހާތަނަށް 62219 މީހުން ވަނީ ކޮވިޑަށް ފައްސިވެފައެވެ. ރާއްޖެ އިން ކޮވިޑަށް ފައްސިވި މީހުންގެ އަދަދު 68873 އަށް އަރައެވެ.\nސިންގަޕޫރުގެ އާބާދީ ރާއްޖޭގެ އާބާދީއަށްވުރެ އެތައް ގުނައެއް އިތުރެވެ. ސިންގަޕޫރުގެ އާބާދީ 5.7 މިލިއަނަށް އަރައެވެ. ރާއްޖޭގެ އާބާދީއަކީ 530000 އެވެ. އެހެންކަމުން ސިންގަޕޫރާއި އަޅައި ބަލާއިރު ރާއްޖެ އިން ކޮވިޑަށް ފައްސިވި މީހުންނާއި އަދި ކޮވިޑް ޖެހިގެން ނިޔާވި މީހުންގެ އަދަދު ހުރީ މާމަތީގައެވެ.\n"ވޯލްޑިން ޑޭޓާ" ވެބްސައިޓުން ލިބެން ހުރި މައުލޫމާތައް ބަލާއިރު އާބާދީގެ ކޮންމެ މިލިއަނަކުން ސިންގަޕޫރުގައި ދުވާލަކަށް ކޮވިޑަށް ފައްސި ވަނީ ތިން މީހުންނެވެ. އާބާދީގެ ނިސްބަތުން ކޮވިޑު-19 އަށް ފައްސިވި މީހުންގެ އަދަދަށް ބަލާއިރު ސިންގަޕޫރަށް ލިބެނީ ދުނިޔެއިން 130 ވަނައެވެ.\nއާބާދީގެ ނިސްބަތުން ކޮވިޑު-19 އަށް ފައްސިވި މީހުންގެ އަދަދަށް ބަލާއިރު ރާއްޖެ އޮތީ ދުނިޔެއިން އަށް ވަނައިގައެވެ. އާބާދީގެ ކޮންމެ މިލިއަނަކުން ރާއްޖޭގައި ދުވާލަކަށް ކޮވިޑަށް ފައްސިވާ މީހުންގެ އަދަދު އަދިވެސް ހުރީ 1081 ގައެވެ.\nފާއިތުވި ދުވަސްތަކުގައި ކޮވިޑް-19 އަށް ފައްސިވި މީހުންގެ އަދަދަށް ބަލާއިރު އިއްޔެ ސިންގަޕޫރުން ކޮވިޑަށް-19 އަށް ފައްސިވީ އެންމެ ނުވަ މީހުންނެވެ. ނަމަވެސް ރާއްޖެ އިން އިއްޔެ ވެސް 370 މީހުން ކޮވިޑް-19 އަށް ފައްސިވިއެވެ.\nސިންގަޕޫރުގައި ކޮވިޑް-19 އަށް ފާއިތުވި އެއްހަފްތާ ދުވަހުގެ ތެރޭގައި ފައްސިވި މީހުންގެ އަދަދަށް ބަލާއިރު މިހާރު ދުވާލަކު އެވްރެޖްކޮށް ފައްސިވާ އަދަދު ވެސް ހުރީ 23 ގައެވެ. ނަމަވެސް ރާއްޖެ އިން ދުވާލަކު އެވްރެޖްކޮށް ފައްސިވާ މީހުންގެ އަދަދު އަދިވެސް ހުރީ 587 ގައެވެ.\nކޮވިޑް-19 ކޮންޓްރޯލް ކުރުމުގައި ސިންގަޕޫރުން އަޅަމުން ގެންދާ ހަރުދަނާ ފިޔަވަޅުތަކުގެ ސަބަބުން މިދިޔަ އަހަރުގެ އޮގަސްޓް މަހަށް ފަހު އެގައުމުގެ ހާލަތު ގޯހެއް ނުވެއެވެ. ނަމަވެސް ރާއްޖެ އިން ދޭތެރެ ދޭތެރެއިން ފިޔަވަޅުތަކަށް ލުއިތައް ދެމުން ގެންދާތީ މިހާރު ވެސް ހަތަރު ފަހަރެއްގެ މަތިން ރާއްޖޭގެ ހާލަތު ގޯސްވެއްޖެއެވެ. އެންމެ ފަހުން މެއި މަހު ރާއްޖެ އިން ކޮވިޑަށް ފައްސިވި މީހުންގެ އަދަދު ރެކޯޑް މިންވަރަކަށް އިތުރުވެ، ރެކޯޑް އަދަދެއްގެ މީހުން ކޮވިޑް ޖެހިގެން ނިޔާވިއެވެ.\nކޮވިޑް އަދަދުތައް ހުރީ ސިންގަޕޫރާއި އެއްވަރުގައި ކަމަށް ރައީސް ވިދާޅުވެ ދެއްވި މަައުލޫމާތަކީ ހަގީގަތާއި ހިލާފު މައުލޫމާތެއް ކަމަށް ވާތީ މީސް މީޑިއާގައި ގިނަ ބަޔަކު އަންނަނީ އެކަން ފާހަގަ ކުރަމުންނެވެ.\nޖޫން 9, 2021 08:58\nެއެއީ އޮޅިގެން ބަޔަކު ލިެއފަ ދޭ އެއްޗެއް ކިއާއިރު އެހެން ވެދާނެ.\nޖޫން 9, 2021 12:03\nއަދުލުވެރިކަމެއް ނެތް ވެރިއެއް!!! މިމީހާ ވެރިކަމުގައި ބަހައްޓައިގެން ދިވެހި ގައުމު އަޅުވެތިވެ، އިގްތިސާދީ އަނދިރި ދުވަސްތަކަކާއި، އިޖްތިމާއީ ބަލިމަޑުކަމެއް ނޫނީ ރައްޔިތުންނަށް ލިބޭނެކަމަކަށް ނުބެލެވޭ.\nރައީސުލްޖުމްހޫރިއްޔާ ކަމުގައި ހުރި މީހަކު ދިވެހި ރައްޔިތުންނަށް މިހާތަނަށް ދޮގު ހަދާފައިވާ ކަން ތާރީޚުންވެސް ފެންނަން ނެތް\nޖޫން 9, 2021 12:11\nއެހެނެއްނޫން ވާނީ ހަމަ އުޑެއްބިމެއް ނޭންގެނީ.ނޫނީ މީނަ އަށް ރިޕޯޓް ތައްޔާރު ކޮށްދޭ މީހުން ގަސްތުގާ ކުރާކަމެއް އިބޫ ނުކިޔަވާ ހުރިކަން އެންގޭތީ، މިހެން ހަދާކަށް ނުވާނެ ދޯ އެފަކީރަށް؟\nޖޫން 9, 2021 09:25\nމިސަރުކާރުގެ އެއްވެސް ބޭފުޅަކު ތެދެއް ހެދެންއޮތަސް ނަހަދާނެއެވެ.\nޖޫން 9, 2021 09:52\nއެހެން ވިދާޅު ވެވުނީ ރައްޔަިތުން އެކަން ބަލާގަނެދާނެކަމަށް ބަލައިގެން، އަސްލު ރާއްޖޭގެ ކޮވިޑްގެ ހާލަތު މިހާވަރަށް ގޯސްވެފައިވަނީ ވެރިމީހާގެ އެވަރުގެ ކޮލެޓީ އެއް ގަޓެއް ނެތީމަ، ބަޔަކު ބުނާ ބުނުމެއް އެބަޔަކު ބުނެދީފައިވާ ގޮތަށް އެކަނި ބުނަން އެނގެނީ އެހެންވީމާ، ވެރިމީހާގެ ބަދަލުގައި ފޮޓޯ އެއް ބެހެއްޓިޔަސް ވާނީ ހަމަ އެއްވަރު. އަވަހަށް އިސްތިއުފަ ދެއްވުން ދެން އެންމެ ރަނގަޅީ\nޖޫން 9, 2021 09:58\n* ވިސްނުންތެރިކަމާއެކު، ރޮއިރޮއިފަ އުޅުމުން، ކޮވިޑާ ގުޅިގެން އެހީގެ ގޮތުގައި ލިބުނު ފައިސާ ސިންގަޕޫރަށް ވުރެ މާގިނަ.\n* ވިސްނުންތެރިކާމާއެކު ޚަރަދުކުރީތީވެ، ކޮވިޑަށް ޚަރަދުކުރެވުނު ވަރު ސިންގަޕޫރަށް ވުރެ މާމަދު.\n* ކޮވިޑްގެ އަދަދުތައް ހުރީ ސިންގަޕޫރާ އެއްވަރެއްގަ.\n* ގައުމީ އުފެއްދުންތެރިކަންވެސް ހުރީ ސިންގަޕޫރާ އެއްވަރެއްގަ. ސާބަހޭ ރައީސް\nޖޫން 9, 2021 10:07\nހާދަހާވާ ދޮގެއް ރައްޔިތުންގެ ކުރިަތީގައި ހައްދަވައޭ އިބުރާހިމާ ލަދުހަޔާތެއްވެސް ނެތީތަ؟ އިބުރާހިމްގެ ދުލަކީ ސުވާލުކުރެވޭނެ ދުލެއް މިކަން ހަދާންބަހައްޓަވާ! ވެރިކަމައް އައީވެސް ދޮހަދައިގެން އިބުރާހިމާ އެއްކްލް ބައުމެސިންތައްހުރި ހޮހަޅައިގެ މައްސަލަ ނުބައްލަވަންތޯ މިއީވެސް ރައްޔިތުންގެ ކުރިމަތީގައިވީ ވައުދެއްނޫންތޯ ލަދުގެ ކަންފުޅެއްވެސް ހުރިނަމަ މިހާރު ވެރިކަން ދޫކުައްފީސްކަން ކަށަވަރު\nޖޫން 9, 2021 10:08\nނުކިޔަވާ ސޯލިހް ހަމަކިޔަނީ ކިޔަން ވެގެން ކަން މިހާރު ގަބޫލް ކޮށްފިން\nޖޫން 9, 2021 10:19\nސިންގަޕޫރާ ރާއްޖެއާ އަޅާ ކިޔާއިރު ވަސީލަތުގެ ގޮތުންނާއި އާބާދީގެ ގޮތުން ރާއްޖެއަށްވުރެ އެތަށް ހާސްތަނެއްކުރި އަރާ އޮތް ގައމަކާ އަލާ ކިޔުމަކީ އިބްރާގެ ސިކުޑީގެ އުނިކަމެއް އެތަށް މިލިއަން މީހުންނެއ އުޅޭ ގައުމަކުން މަދުމީހުން ބަލިޖެހި މަރުވައިރު މިގައުމުގަ 5.00000 މީހުންގެ ތެރެއިން 200 އާ ގާތް ކުރާ އަދަދަކަށް މީހުން މަރުވުމަކީ ވ ސީރިއަސް ކަމެއް ވެރިއަކު ހަމަ ހޭގަ ހުރެގން ދައްކާ ކަހަލަ ވާހަކައެއްނޫން ސޯލިހު ތިދެއްކީ\nޖޫން 9, 2021 10:20\nސޯލިހު އެބުނަނީ ކޭސް ފެޓަލިޓީ ރޭޓް ކަމަށް ބެލެވެނީ. ކޮންމެ މިލިއަން މީހުންގެ ތެރޭން ކޮވިޑް ޖެހޭ އަދަދު ސިންގަޕޯރ އާ އެއްވަރެއް ނޫން. ރާއްޖެ އުޅެނީ އެންމެ މަތީ ލެވެލްގައި. މީގެ ސަބަބަކީ މީހުން އުޅެން ޖެހިފައި ގޮތް. ޖާގަ ކުޑަވުން. ކޭސް ފެޓަލިޓީ ރޭޓް އަަކީ ޕޮޒިޓިވް ކޭސްގެ ގޮތުގައި ރަޖިސްޓަރީ ކުރެވޭ މީހުންގެ ނިސްބަތުން މަރުވާ ރޭޓް ރާއްޖޭގައި އެރޭޓް ހުރީ 0.27% . މިއީ ވަރަށް ދަށް ރޭޓެއް. ސަބަބަކީ ބައެއް ގައުމުތަކަށް ވުރެ ރާއްޖޭގައި މުސްކުޅިން މަދުވުން. ޔޫކޭގައި މިރޭޓް ހުރީ 2.83% ގައި ނިއުޒިލަންޑްގައި 0.97% ގައި.\nސިންގަޕޫރުގެ އާބާދީ ވެސް ނެގޭ މީހަަކަށްވެހުރެ މީހަކު ލިޔެފަދޭ އެއްޗެއް އެކިޔަނީ މޮޔަވީމަ\nޖޫން 9, 2021 10:39\nއަހަރެން ދޮގު ހެދިޔަސް އެއީ ތެދެއްކަމަށް ގަބޫލުކުރާ ގުނބޯތަކެއް އުޅޭތީ ގަސްތުގަ ދޮގު ހެދެނީ. އެކަމަކު މަށާ ދިމާލަށް ދޮގުހަދާ މީހެކޭ ބުނެފިއްޔާ، ނަފުރަތު އުފެއްދިކަމަށް ބަލާ، އެމީހަކަށް ދައުވާ ކުރާނަން.\nޖޫން 9, 2021 10:40\nބްލައިންޑްލީ ސަޕޯޓްކުރާފަރާތްތަކުން ސްޓެޓިސްޓިކްސް އަކައްނުބަލާނެ ބުނާނީ އވިދާޅުވީނޫންހޭ އެހެންވީމަ އެވާނީ ތެދަކަށޭ ޑަބްލިއުއެޗްއޯއިންނޭ ދޮގުރިޕޯޓްނެރެނީ\nދޮގުހެދުމުންވެސް ހައްދު ފަހަނައަޅާފަ. މީތޯ ދުޢާ ދެއްވި ވެރިންގެ މިސާލަކީ؟\nޖޫން 9, 2021 10:42\nޢިލްމެއް ނެތް ތާގަ، ތެދުވެރިކަމެއްވެސް ނެތީއޭ ދޯ. ކީއްކުރާނީ. ޔާﷲ. އަޅަމެންނަށް ތެދުވެރި ވެރިއަކު ދެއްވާފާނދޭވެ.\nޖޫން 9, 2021 10:45\nއަޅެފަހެ ބީތާވިޔަސް މިވަރު ފުކެއްބޮޑުދޯ؟\nކޮވިޑު ގައި ކަރަފުޝަން އެންމެ ގިނައިން ހިގާފައިވާ ގައުމު ތަކުގެ ތެރޭގައި ރާއްޖެ އަދި ހިމަނާފައި ނުވާ ކަމީ އިބޫ ގެ ހިތްވަރ\nޖޫން 9, 2021 11:05\nއާބާދީ5މިލިއަން\nކޮވިޑް ކޭސް 64000\nކޮވިޑް ކޭސް 68000\nސިންގަޕޫރެކޭވެސް ނޫން ދޯ ކިޔަންވީ. ސޯމާލިޔާއަށްވުރެވެސް ހާލު ބޮޑު\nޖޫން 9, 2021 12:17\nހަމަ ގަސްތުގާ އިބޫއަށްދޭ ލަނޑު މީ. ރިޕޯޓް ތައްޔާރުކުރާ މީހުނަށް ވެސް އެނގެނީ ތޯއްޗެއް ސޯލިހަކީ ނުކިޔަވާ ހުރި ގަމާރެއްކަން. ކެކެކެކެ ނޫނީ ހަމަ އަގުވައްޓަން ފާޅުގަ ކުރުވާކަމެއް މީ. ޤައުމެއްގެ ރައީސް އެއް ވިއްޔާ. އަޅެ ރިޕޯޓް ފަޒުނާ ލައްވާ ލިޔެލާނަމަ ނޫނީ ކުއްފިލުވަން ދޭނަމަ ދޯ؟ ފަޒުނާ އަށް ވެސް އިތުބާރު ނެތީ ކަން ނޭގެ.\nޖޫން 9, 2021 11:07\nއެހެންވެގެންނޭ މިކިޔަނީ ތަންދޮރު ނުދަންނަ ނުކިޔަވާ މީހެކޭ. މިހެން ކިޔާތާތީ ހޭޓް ސްޕީޗޭ ކިޔައިގެން ގާނޫނު ހަދަން ތިޔަ ދެފައި ނަގަނީ\nތެދު ހެދުމަކީ ތެދުވެރި ވެރިން ނުވަތަ ހަ ޤީޤީ މުސްލިމުން ކުރާކަމެ އް ތިވެދާނެ!\nޖޫން 9, 2021 11:31\nމަރުވާމީހުން އެކިޔަނީ ޖެހޭ އިންސައްތައިން މަރުވާމީހުންގެ އަދަދަށް ބަލާފަ. ރާއްޖޭގަ މަރުވާމީހުން 0.27 ޕަސެންޓުގަ ހުރީ. އެއީ އެބުނާވާހަކައަކީ އެއީހަމަ ވަރައްރަނގަޅު ވާހަކައެއް. ރާއްޖޭގަ ކޮވިޑުގަ މީހުންމަރުވާ ނިސްބަތް ހުރީ އެންމެ ކުރިއަރާފައިވާ ގައުމުތަކަށްވުރެވެސް ރަނގަޅަށޭ ބުންޏަސް ދޮގަކަށް ނުވާނެ. ވާނުވާ ބަލާ! ދެންވެސް ﷲއަށް ޝުކުރުކުރަންވީ!\nޖޫން 9, 2021 12:20\nރާއްޖެ: މަރުވި މީހުން 189، ޕޮޒިޓިވް 68873. މަރުވި ޕަރސެންޓޭޖް %0.274\nސިންގަޕޫރު: މަރުވި މީހުން 34، ޕޮޒިޓިވް 62219. މަރުވި ޕަރސެންޓޭޖް %0.055\nކޮބާ ކޮވިޑް ޖެހޭ އިންސައްތައިން މަރުވާ މީހުންގެ އަދަދަށް ބެލީމަ ރަނގަޅު ވާހަކައަކަށް ވެފަ؟ މި ދެ ޕަރސެންޓޭޖްގަ އެބަހުރި 4.98ގުނައިގެ ތަފާތު. މާނައަކީ ރާއްޖެއިން ކޮވިޑަށް ފައްސިވާ މީހުންގެ ތެރެއިން މަރުވާ މީހުންގެ އަދަދު ހުރީ ސިންގަޕޫރަށްވުރެ 5ގުނަ މަތީގައޭ.\nޖޫން 9, 2021 11:57\nއަދިވެސް މި ސޯލިހަށް ހީވަނީ މީނަ ކިޔާހާ އެއްޗެއް ދިވެހިން ގަބޫލުކުރާނެ ކަމަށްދޯ. ސިންގަޕޫރާބެހޭ މައުލޫމާތު ނޭނގޭ މީހެއް މިހާރު ރާއްޖޭގައި މަދުވާނެ. ދެން ކޮން ދޮގެއް ހަދާކަށް. ﷲ އަށް ބިރުވެތިވެބަލަ.\nޖޫން 9, 2021 12:01\nހާކިމާ ރައްޔިތުންނަށް ދޮގުހަދަން ފެށީިމަ ދެން ރައްޔިތުން އެމީހަކާ މެދު ކުރާނެ އުއްމީދެއް އޮންނާނެތަ!!! ބޮޑެތި ކުއްވެރިންނަށްވުރެވެސް ﷲ ގެ ހަޟްރަތުގައި މިފަދަ މީހުންގެ އަދަބު ބޮޑުވާނެ.\nޖޫން 9, 2021 12:05\nހަމަ ތަނެއް ދޮރެއް ދޮރާއްޓެއް ނޭގެނީ މިސަރުކާރުގެ މީހުން ހިސާބައްވުރެ ގަމާރީ ލައްޓި ގްރޭޑް މީހުން ހަމަ ރަގަޅަށްވެސް ގަމާރު މީހުން އުޅޭ ސަރުކާރެއް އަހަރެން ހީކުރިން ވިލިމާލެ ބްރީޖް ދެންމެ ދެންމެ އަޅާ ނިންމާލަން އުޅޭހެން އޮބަ އެޅޭނޫން ބަލަ ނެކުނު ފުންމިޔަކަސް ގާހަކަޔަކަށް ނުފުންމޭނެ މި މިސާލުން މިސަރުކާރު މިސާލު ނަގާބަލަ އަންނި ވަރިކަމުގައި ހުރި ނަމަ މިއައްވުރެން ހިތަންމެހާވެސް ރަގަޅުވާނެ ސްލޯ ސްލޯ ގަމާރު ސޯލިޙް.\nޖޫން 9, 2021 13:53\nގައުމުގެރަށްޔިތުންއުޅޭހާލާއި ބަލީގައިމަރުވާޢަދަދު ނުއޮޅޭ މިކަންމިހެންހިގާ ރަށްޔިތުންހާސްވެ\nކަންބޮޑުވެފައިވާ މިދަނޑިވަޅުގައި އެހެންގައުމެއްގެ ވާހަކަ ވިދާޅުވެލެއްވުމުގެ މާނައަކީ އިންޑިއާގެ ހާލަތަށް ރާއްޖެނުދާވާހަކަތޯ އެފަދަހާލަތަށްދިއުމަށްނޭދެން ﷲ ގައުމުގެ ދަރިން\nމިވަބާއިން ސަލާމަތްކޮށްދެއްވުންއެދި ދުއާކުރަން މިހާލަތުގައި މިބަލިން ރަށްކާކޮށްދެއްވުންއެދި\nގިނަގިނައިން ދުޢާކުރުމަށްވުރެއެދެވޭގޮތެއްނޯންނާނެ މުސްލިމުންގެހަތިޔާރަކީދުޢާ ނިންމަވާދެއްވާނީ\nﷲ މިކަންމިހާސާފުކޮށްއޮއްވައި ހަގީގަތާޚިލާފަށްވެސް އެހެންގައުމެއްގެވާހަކަ ދައްކަވަނީ އިންޑިއާގެހާލަތަށް މިގައުުމުދިއުމަށްއެދޭތީތޯ ﷲއަށްޝަރީކުކޮށް ބުދާ،ގެރިއާ އަދިވެސް އެހެންތަކެއްޗަށް އަޅުކަންކުރާ ބަޔަކުދިރިއުޅޭ ގައުމެއްގެފެންވަރަށް މި މުސްލިމުންގިނައިންއުޅޭ ގައުމު ނުލައްވާށި އާމިން\nޖޫން 9, 2021 15:05\nމައުމޫން ބުނިގޮތަށް ހެދިނަމަ ރަގަޅުވީސް މައުމޫން ދައުރުގަ ބަލިމަޑުކަށް ކޮންޓްރޯލު ކުރެއްވި ގޮތުގެ ތަޖުރިބާ ހުންނާނެ މައުމޫން ގާތު އަހާލިނަމަ މި ކޯލިޝަންވެރިކަމެއްނުން އެވެރިންގެވެސް ލަފާ ރައީސް ހޯއްދަވަންވާނެ އެ ލަފާގެ މަތިން ރައީސް ކަންކަން ކރެއްވުން އެދެން\nޖޫން 9, 2021 20:18\nމީ ފިސާރި ސަރުކާރެއް ދޮގު ހެދުމާއި އޮޅުވާލުމާ ވައްކަން ކުރުން ނޫން ކަމެއް ނެތް.\nސިންގަޕޫރު އަކީ ރާ އްޖެ މިނިވަންވީ އެކު އެކީގަ އި،،،،ރާ އްޖެ އޮތީ 60 އަހަރު ފަހަތުގަ އި އަދިވެސް،، ސިންގަޕޫރުގެ އާބާދީ ކިހާަވަރެ އް؟ ސިންގަޕޫރު އޮންނަނީ އެހެން ގަ އުމުތާކާ އި ބޯޑަރ އިން ގުޅިފަ ރާ އްޖެ އަކީ ވަކިން އޮންނަ ތަނެ އް ،ރާ އްޖެ ހެން ތިބި އެހެނިހެން ގަ އުމުތަ އް ،ފީޖީ، ވެނުވަތޫ، ތަހީދީ.... އެސްވެސްވަރަކަށް ކޮވިޑު ނެތް.ސިންގަޕޫރަކީ ދުނިޔޭ ގެ ބާރުބޮޑު ގަ އުމު ތަކުގެ ތެރެ އިން 1 ގަ އުމު،ދުނިޔޭގެ ކުށްމަދު ގަ އުމު ތަކުން ވަނަ ހޯދާ ތަނެ އް،،،،ރާ އްޖޭ ގެ ނިކަމެތި އާ އިލާ ތަ އްބިކަވެ، ކުޑަކުދިން މަގުމަތި ވީ މަނިކުފާނަށް ގަ އުމު ހިންގަން ނޭގުނީމަ، ނޫންނަމަ އެންމެ ކޮވިޑެ އްވެސް ނުފެންނާނެ،...މަނިކުފާނު ، ސިޔާސީ ބޭފުޅުން، މަޖިލިސް މެންބަރުންގެ އަތުގަ ވަނީ ދިވެހިން ގެ ލޭ އުންގުޅިފަ.މަނިކުފާނު އިސްތި އުފާ، އެކޮނޮމިކް މިނިސްޓަ، ކެރަފާ ނަސީމު އިސްތި އުފާ!


Sniper ge bandhuge mudhathu 17 vana fahara ithurukoffi - vNews.mv\nސްނައިޕަރުގެ ބަންދުގެ މުއްދަތު 15 ވަނަ ފަހަރަށް އިތުުރުކޮށްފި\n26 April 2016, 11:40\nރައީސުލްޖުމްހޫރިއްޔާ އަބްދުﷲ ޔާމިން އަވަހާރަކޮށްލަން ރޭވުމުގެ ތުހުމަތުގައި ދިވެހި ފުލުހުން ހައްޔަރުކޮށްފައިވާ ސްރީލަންކާ މީހާގެ ބަންދަށް 17 ވަނަ ފަހަރަށް ކޯޓުން މުއްދަތު އިތުރުކޮށްދީފި އެވެ.\nފުލުހުންގެ މީޑިއާ އޮފިސަރު މިއަދު ވިދާޅުވީ ސްނައިޕަރުގެ ގޮތުގައި ގިނަ ބަޔަކު ދަންނަ މީހާގެ ބަންދާ މެދު ގޮތެއް ނިންމުމަށް ކޯޓަށް ހާޒިރުކުރުމުން މިމަހުގެ 22 ވަނަ ދުވަހު ކޯޓުން އޭނާގެ ބަންދަށް އިތުުރު 10 ދުވަސް ދީފައިވާ ކަމަށެވެ.\nސްނައިޕަރު ރާއްޖެ ގެނައުމުގެ ތުހުމަތުގައި ފުލުހުން މީގެ ކުރިން ތިން މީހަކު ހައްޔަރުވެސް ކުރި އެވެ. ނަމަވެސް މިދިޔަ ޑިސެމްބަރު މަހުގެ ތެރޭގައި ފުލުހުން ވަނީ އެމީހުން ދޫކޮށްލާފަ އެވެ.\nރިޔާސީ ލޯންޗްކޮޅުގައި އެއްޗެއް ގޮއްވާލުމުގެ ތުހުމަތުގައި އާއި ރައީސް ޔާމިން އަވަހާރަކޮށްލަން މަސައްކަތް ކުރި ކަމުގައި ކުރީގެ ނައިބް ރައީސް އަހްމަދު އަދީބާއި ސިފައިންގެ ބަޔަކު ވެސް ވަނީ ހައްޔަރުކޮށްފަ އެވެ. އަދި ފިލައިގެން އުޅޭ ބަޔަކު ހޯދުމަށް އިންޓަޕޯލުން ވަނީ ނޯޓިސް ވެސް ނެރެފަ އެވެ.


Kuruvaahaka : Covid Loabi (Huvadhoo Bahun) ކުރުވާހަކަ : ކޮވިޑް ލޯބި (ހުވަދޫ ބަހުން) – Huvadhoo News Kuruvaahaka : Covid Loabi (Huvadhoo Bahun) Huvadhoo News\nކުރުވާހަކަ : ކޮވިޑް ލޯބި (ހުވަދޫ ބަހުން)\nއެޑިޓަރުގެ ނޯޓު: “ކޮވިޑް ލޯބި” މި ވާހަކަ އަކީ ހުވަދޫ މީޑިއާ ގްރޫޕުން ކުރިއަށް ގެންދިޔަ ކުރުވާހަކަ ލިޔުމުގެ މުބާރާތަށް މައުސޫމާ ޢަލީ ލިޔެފައިވާ ވާހަކަ އެކެވެ. މި ވާހަކަ އަކީ “ހުވަދޫ ކުރުވާހަކަ ލިޔުމުގެ މުބާރާތް 2022” އަށް ހުށަހެޅުނު ވާހަކަ ތަކުގެ ތެރެއިން މުބާރާތުގެ ފަނޑިޔާރުންނަށް އެންމެ ރަނގަޅު5ވާހަކައިގެ ތެރެއިން އެއްވާހަކައެވެ.\nބުއްރޫސްލާހައި ބޮލުމަންތެން ގެޔަ އިދިހެނެ ބައްތެއްލޭގެ އަޑާއެކު އެއްލައިގެންގޮހޯ ކާރޭ ބްރެކް ނުހިފުންނޫ ހަމަ ކިރިޔާ. މީބޫ ދިވެހިރާއްދޭ ވެރިކަން ކެރަނެ ރަޓުގެ މާލެއާއި ހުޅުމާލެއާދޭތެރޭ އޮޑާހައި އޮތެ ސިމެންތި ފާލަމު މެދާ. މިމަގުން އެއްތެތި މިދޮއްވަންނޫ އަމަޓަކު ބާރުމިނަކު ނުން . ދިގެ އުމުރެކެ ހުއްޓީކަމުން ޖެހީގެން އޮތެ ކާރޭ ނުޖެހި ސަލާމަތޭގެ. އެހެންނުން އެއްތެނާ ފަހަތުން އާ ތެއްޔެހައި ކާރެ ތިޔެންނާ ގޮޅާންބެކަން ޖެހީގޮހޯ. މިބުރު ސަލާމަތެވީކަމާހެދި ޝުކުރު ކޮއްލި. އެހެން ނުވެންނަންވީ އެއްވިޔަސް ސަބަބެކެ ނެތި ފަޒީލްގެ ވިސްނުމާއި ފިކުރެ މިހުއްޓޫ މުޅިން އެހެން ދިމާކު. ހިތާ އަވަސްވެގެން މިވޮންނާ ފަޒީލްގެ ބޭނުންވެނެ ހިސާބަން ގިޔެނެ ލިކާ ލަހަވެގޮހޯ. އެވަގުތު ފަޒީލް ފެނުނެ މީހަކުނަން ސިފަވެންނާ ފަޒީލް މިވޮންނާ ގާން ފާން ހިނާ އަރައިގެން ވޮންނާ މީހަކުންހެން . ފަޒީލްގެ މިސްރާބެ މިހުއްޓީ ސީދާ ރާއްދޭ ދެކުނަން އެޔަންނަން.\nއެއަރޕޯޓޭ މޭޒެ މޭޒުން ފޯޓި ތަންމަތި ކިރައި އަވަދިވީ ވޭލޭ މިހުއްޓޫ މިންދެރުން އަބެރައި2ޖަހާހައި. އެހެންފެހޭއަސް ފަޒީލްގެ މަންޒިލް މަޤްސޫދަން ދަތެރެ މިކެރަންނޫ ފަޒީލް ހިތާވެގެން ވޮންނާ ދިޔެ މަރީ ގާތަން އެޔަންނަން. ފަޒީލް އައްކޫ މުންސަތި މަހުޖަނެކެ. ކާރާއި ޕިކަޕާއި މޮޓަރާއި މިހެން ގޮހޮ އަތު ނެންއެއްތެކެ ނެތި. އުމުރުން ބައި ގަރުނެން މަންތަން އަރައިގޮހޯ ހުއްޓިސް ފަޒީލް މިހިދަސް ހީވެންނޫ ހެދީގެން އެނެ ޒުވާނެ ކުއްދަކުން ހެން. ޒުވާނަކަން އަސް ފަޒީލް ވަކި ދީލެކެ ނުކެރަންނެއި .\nދިގެ ދަތެރަކަންފަހު ފަޒީލް ބޭނުންވީ މަންޒިލަން އާވިޔުނެވޭލޭ އިރޯފެކަޅޭގެ. ކަޑު ދަތެރަކަސް ކެރަންނަން ޖެހުނެ. އެހެންވިޔަސް ފަޒީލްގެ މޫނެމަންތެން އެކަމެކެ ފެނެންނެކަން ނެތި. ރަޓު ފަސްގަޑޭ ފަޔާ އޮޑުމާއެކު އެއޮޑީ ކިބިއްސަކުން ގާތު ތެއި މީހިންނަން ލެބުންނޫ ކުއްލި ޝޮކެކެ. ފާއި. އެހެން ވެންނެއިކުން މިވޮންނާ މިކިޔަނެ ކޮވިޑާ ކެޔަނެ އެއްތާ މިރަޓަން އަސް ފާކޮށްގެންމައި. ފަޒީލް ގާގަތެކެރެއްވީ ލަދުން ޖެޓިޔޭ ކަބެއްރޭ އޮތެ ޓެކްސީއަކު ފަހަތު ޝީޓަން އަރައިގަތެ. ޓެކްސިއާ ދަތެރެކޮޓެފައި ބާހުއްޓޫ އެރަޓު ހުއްޓީ އެންމެ ބޮޑެ ގެސްޓް ހައުސްއާ ދިމާން .\nފަޒީލް އަރައި އިނެ ކާރާ އެ މަޑެކޮއްލޫ ސީދާ ގެސްޓް ހައުސްއޭ ދޮރު ދަޓަން. ޓެކްސީއަން ލާރި ދީފައި ބަލަންނެކަން ނުހުޓެ ފަޒީލް ވަންނޫ ހިފާހައި ހުއްޓީ ކޮޓަރިއަން . ގެނޮންޑީ ދަބަހާސް ގޮޑުން ނުނައްޓުވައި ފެރެތަން އަސް ގުޅޫ ހިތާވެގެން ވޮންނާ ދިޔެ މަރީއަން. އެތެކެ ކަލަކު ގުޅިތާސް ފޯނާ ނުނެގީ . އެންމެ ފަހުން ވީ ދެރާން އެދުމަންތަން އިންގަތެ. މަރީ ގުޅަންނެއިކަމުގެ އުއްމީދުގައި އޮވައި ފަޒީލް ނިދީ ދަޅޭގެ. ފަޒީލް ހެއި މިއެރޫ އެނެކެ ދޮހާ ހެދެނޭ . ހެއި އެރީވޭލޭ ކަމަކު އެޔަންނެކަން ނެތި. މިއޮއްތޫ ހުންބެރާންތިކައިގެން. ކިބިހި އޮޑަންނޫ ، ކަރަން ތަދެވެންނޫ، ކެއްސައްނޫ ، ހުމާސް އެވަރާ. ފަޒީލްގެ ހާލެކެ ނެތި. މަރީ ފިޔަވައި ފަޒީލް ދެންނާ މީހެކެ މިރަކު ނެތާ. އެހެންވިޔަސް ވަރަން ހިއްވަރެކޮޓެފައި މަރީއަން ގުޅައިލި. ދެތިނެކަލަކު ގުޅާހައި ހުއްޓައި ފޯނާ ނަގައިފި. ބައްދަލެ ނުވެގެން އެތެކެ ހޯދަނެކެ ކިޔައިލި. ފަޒީލްގެ މިޙާލަތަން މަރީއަން އަސް ކެތެ ނުވީ . ބޭހެ ތެއިތާކުން ބޭހެ ހޮވައިގެން އަހަ ބޭހަސް ދީފި . އަދިޔަސް ދީނާވަރެކެ ނުވެއި. އެންމެ ފަހުން ޖެހުންނޫ ހޮސްޕިޓަލަން އެޔަންނަން.\nފަޒީލް ހޮސްޕިޓަލަންގޮހޯ ދެއްކީމައި ޑަކްޓަރ ބޭހެސިޓިޔެކަސް ލޭދީފި . މާބޮޑެ ބޭހެކެ ނެތި ހުންބޭހެ ގޮޅައިކެ ދިންނޫ . މިދުވަސްވަރުގެ ގޮތުން ޑަކްޓަރަން ދައްކަނެ ކޮންމި މީހަކުނާސް ކޮވިޑް ޓެސްޓް ހަދަނެމައި ފަޒީލްއަސް ޓެސްޓް ހަދައިލި. ޓެސްޓް ހެދީދޮހާ ފަހިދޮހާ ފަޒީލްގެ ހާލެ ރަގަޅެ. ފަޒީލް މިރަޓަން އާއު ހިތާވެގެން ވޮންނާ މަރީއާ ވެންނަން ހިތުލައިގެން . އެހެންވީމައި ފަޒީލް އާއި މަރީގެ ބައްދަލެނުވެނެ ގަޑިއެކެ މިނުޓެކެ ނުހިގައި. ފަޒީލްގެ ހަޔާތަން ބަހާރު މޫސުމާ އަހަގެން ވޮންނާހެން ހީވެންނޫ.\nފަޒީލް މިރަޓަން އާތަން ތިނެވަނަންވީ ދޮހާ ހެދެނޭ ސައިބޮންނަން ރެސްޓޯރަންޓަކު އިދުވައި މީހެކެ ގުޅައިލިޔާ. އޭބޫ ގާމުންއަސް މޯބައިލް ނަންބަރެކެ ނުންމައި ފަޒީލް ފޯނާ ނަގާހައި ހަލޯ އަ ބޮނެފި. އެކޮޑުން ވާހަކަދެއްކޫން އަންހެނެ ކުއްދެކެ.އަޑާސް ނިކަން ރީތި. އެހެންފަހޭއަސް އެކޮޑުން ބޮނީ އެއްތަކުން ފަޒީލް އަބެރައިގެން ނުއިންގުންނޫ ކިރިޔާ. “ފަޒީލް ހެދީ ކޮވިޑް ޓެސްޓްގެ ނަތީޖާ ޕޮޒިޓިވް ކަމާއި ޕްޒިޓިވް ވެނެ މީހިންނަގެ މަޢުލޫމާތު ބޭނުންވެނެކަމާއި ކަރަންޓީން ވެންނަންޖެހެންނެއި ކަމާބޮނޫ” ފަޒީލް ވަގުތުން ދެކޮޑެ ހަދައިލި . އަލުން ޓެސްޓް ހަދަންނާޔަ. ތީ ރޯނުބައި ނަތީޖާއެކެކަމާ ބޮނެފި. އަދި ރަޓަން އަރައި ހުއްޓީ ބީރައްޓެއްސެކެކަމާއި ފަކީރަކުން ކަމާއި ކަރަންޓީނު ވެންނެއި ތަނެކެ ނެތިވާހަކެޔާސްބޮނެ ބަހަނާ ފަޓެކެ ދައްކައިލި. އެންމެ ފަހުން އެކޮޑުން ވާހަކަދެއްކީ ކުއްދެ ކުރެ ނުކޮޅަމައި މަޢުލޫމާތެ ތިދެމާ ކެޔާހައި ފަޒީލް ފޯނާ ކަޑައިލި.\nކޮންމި ގޮތެކެ ވިޔަސް ފަޒީލް އަން މިލެބުންނޫ ވަރެގަދަ ލަޑެކެ. މިވީގޮތުން ފަޒީލް އަން އެބެރީ މާލޭ ގިޔެންނެކަން ނެތި. އަދި މަރީއާ ބައްދަލެވިޔެންނެކަންއަސް ނެތި.\nފަޒީލް މުޅެ ބުއްދިއެކެ ކޮއްލި . ކަރަންޓީން ނުވެ ފެލެގެން ވޮޅިޔެންނެއި ގޮތެކެ އޮތެތޯ ބަލަންނަން މިހިދެ ހުއްޓީ ގެސްޓް ހައުސްއާ ނުން އެހެން ގެސްޓް ހައުސް އަކަން އަސްބަދަލޭގަތެ . ފަޒީލްގެ އެން ބޮޑެ ހިތާމައައްކޫ ކޮވިޑް ނުން. މަރީއާ ބައްދަލެވެންނެނެއި ގޮތެކެ ނެތުމާ. އެހެން ގެސްޓް ހައުސް އަކަން ބަދަލެވީތަން މާގިނަ ވޭލައިކެ ނުވެނީ ފަޒީލްއަން ފޯން ކޯލެކެ ބާއި . އޭބޫ މޯބައިލް ނަންބަރެކެ. މަރީކަމަންއަސް ވެޔަންނެއި ކަމުގައި ފޯނާ ނެގީވޭވޭލޭ މަނިކާ ރޯއްދާ އޭބު ހޮސްޕިޓަލުން . މައުލޫމާތެ ނުލެބީގެން ހޮސްޕިޓަލުން ގުޅޫ. ފަޒީލް އެންމެ ފަހުން ހޮސްޕިޓަލު މީހިންނަން އަސް އޮޅުވައިލައި މިހުއްޓޫ މަހަން އެޔަނެ ދޯނިޔަކުން އެހެން ރަޓަކަން ގޮހޮއަ ބޮނެފައި ފޯނާ ކަޑައިލި. ކޮޅާކޭކެ!. މިގެސްޓް ހައުސްއޭ ހުއްޓައި އެގިޔެންނެއި ކަމުގައި އެހެން ގެސްޓް ހައުސްއަކަން އަސް ބަދެލޭގަތެ . މިހެން ގޮހޯ5ވަނަ ގެސްޓް ހައުސްއަން ބަދަލެވެގަތެ . އެންމެފަހުން ފަޒީލްގެ ލޯބިވެރިޔާ އައްކޫ މަރީ ކަމާއެގީގެން މަރީގެ ފަރާތުން ލެބުނެ މަޢުލޫމާތުން ފުލުހުންނާއި ކައުންސިލަރުންނާއި ހޮސްޕިޓަލު މީހިންނާއެކު ކޮޅަ މަސައްކަދުން ފަޒީލް ރެސްޓޯރަންޓަކު އިދުވައި ހައްޔަރެކޮއްލިއާ . ފަޒީލް ދޮގެ މަޢުލޫމާތެ ދިނެކަމާހެދި ކުއްވެރިވެގެ. 20 ހާހުން މަންތޭ އަދަދަކުން ފަޒީލް ޖޫރިމަނާ ކޮއްލިޔާ. އެންމެ ފަހުން ފުލުހުންނެ ދެއްކީ ތާކު ކަރަންޓީން ވެންނަން ފަޒީލްއަން މަޖުބޫރެވެގެ . މުޅި 14 ދޮހާން ކަރަންޓީން ވެންނަން ޖެހީގެ . ހިތާމައިގެ ކޮޑެކެ ނެތި . 20 ހާސް ރުފިޔާ އައްޓައި ފަޒީލްއަން ކަންބޮޑެވޫ މަރީއާއި ބައްދަލެނުވީ ގިނަ ދޮހާ އެކަނިމެނާ އެކަނި އެކޮޓަރިޔޭ ހޭދަކެރަންނަންޖެހުމާ.\nއެންމެ ފަހުން 14 ދޮހާ ހަމަކޮއްލައި ކަރަންޓީނުން ފެލީމައި ކުރިއާއި އެއްގޮތަން މަރީ އާއިއެކު ބައްދަލެވުންތަން ފޮއްޓީގެ . ބަޖީޗާ ތަކުން ތަފާތެ ވައްތަރުގެ މަލެ ފޯޅެންނަން ފޮއްޓީގެ . އުފަލުން ކޮޑެނެތި. މިހިދެ ފަޒީލް ވޮންނާ މުޅިން މާރީގެ ގޭރު . މަރީ އައްކޫ ކުރިޔެން އެހެން ކާވެއްނެކެ ކޮޓެފައި3ކޫދު ލެބީގޮހޯ ހުއްޓީ އަންހެނަކުންވިޔަސް އަދިޔަސް ވަރަން ޗާލު އަންހެނެކެ. ރީތި ހުސްޅަ އަންހެނެކެ. އެހެންވީމައި ފަޒީލް ދުނިޔޭން މޮޔެ ނުންނާކަމާ ހަމަ ނަސީބެކެ.\nފަޒީލް މިގޮތަން އުފާވެރިކަމާއެކު ވޮންނާތަން ތިނެވަނާންވީ ދޮހާ ހެދެނޭ ފަޒީލް ނިދާހައި އޮވައި ކޮންމިޔަސް މީހަކުން ކޮޓަރިޔޭ ދޮރު ޓަކި ޖަހަންނަން ފައްޓައިގަތާ . ފަޒީލް މިއޮއްތޫ މަރީގެ ކޮޓަރިޔޭވީމައި ކޮޓަރިޔޭ ދޮރާ މިހޮޅުވޫ މަރީ.\nބޭރޭ ހުއްޓީ މީހާ: ފަޒީލް އެބައުޅޭތަ؟\nމަރީއަން ޖަވާބު ނުދިނީގެން ވޮންނާދެކޮށް ފަޒީލް ފޮއްމައިގެން ގޮހޯ އެދުން ތެދޭގަތެ.\nފަޒީލް: އަހާ ޝަރުމީލާތަ؟\nފަޒީލްއަން ހަތަރެ އުދަރެހެ ފެނު ޖެހީގެ. ބޭރޭ އެހުއްޓީ އަންހެނެ މީހާ އައްކޫ ފަޒީލްގެ ވެނެމީހި. ފަޒީލް އަން ކެޔަންނެއި އެއްތާސް ނުއެގީ ހުއްޓުން އަހަރައިގެ. ދީމާން ގަޑެވެގެ. ވެންނާސް އެހެންކުން ފަޒީލް އައްކޫ މީހަކުނާ ވެގެން5ކޫދު ލެބީގޮހޯ ހުއްޓީ މީހެކެ. ފަޒީލް ވެނެ އަންހެނެ މީހާއައްކޫ ނުލާހިކު ބަނިޔާދަމް ރީތި އަންހެނެކެ. ފަޒީލް އާއި އެކު ވޮންނާ ނުލާހިކު ލޯބިން . ފަޒީލް ބޮނަނެ ގޮތުން ޝަރުމީލާ ދެކެ ފަޒީލް ވަރަން އަލެއި ހޫޓު.\nކޮންމެ ގޮތެކެވިޔަސް ފަޒީލް އަން މިކަލެ މަޖުބޫރެ ވެގެ ޝަރުމީލާއެކު މާލެ އެޔަންނަން. ތުޑެ ހަސަނާ ޖެހުނެ މީދަލާހެން ޝަރުމީލާ މިހުއްޓޫ ފަޒީލް ދީލެ ކެރަނެ ގޮތަކަން ނުން . ގާހިފާހައި ރޮއިފައި ފަޒީލް ޝަރުމީލާ އެކު މާލެ އެބަގެ . އެންމެ ފަހުން ފަޒީލް އަން މިޖެހުންނޫ ކޮވިޑާއެކު ބައްދަލެވީ ލޯބިވެރިޔާ ދީލެކެރަންނަން. ހިތާއި ދެކޮޑަން ދީލެކޮއްލި.


Rizvaan ge rattehin bunanee eyna maruvee fitu jehigen kamah: Mamma | Mihaaru\nއިބްރާހިމް ރިޒްވާން: އޭނާގެ މަރާ ގުޅޭ އެއްވެސް މައުލޫމާތެއް އަދި ލިބިފައި ނުވާ ކަމަށް މަންމަ ބުނި -- ފޮޓޯ: ރިޒްވާންގެ ފޭސްބުކް\nރިޒްވާންގެ ރައްޓެހިން ބުނަނީ އޭނާ މަރުވީ ފިޓުޖެހިގެން ކަމަށް: މަންމަ\n20 އޯގަސްޓް 2019 - 14:13 16 comments\nފުރަތަމަ ޑިވިޝަންގެ ބައެއް ކްލަބްތަކަށް ކުޅުނު ބަގޭ މަރުވި އިރު ރައްޓެހިންނާ އެކު އެހެން ގެއެއްގައި އުޅޭތާ ދެތިން މަސް ވެއްޖެ އެވެ.\nބަގޭގެ މަންމަ ޒުލޭހާ މަނިކު "މިހާރު" އަށް ބުނީ ދަރިފުޅުގެ މަރާ ބެހޭ އެއްވެސް ތަފުސީލެއް ފުލުހުންނާއި ހޮސްޕިޓަލުން ވެސް އާއިލާއަށް އަދި ދީފައި ނުވާ ކަމަށެވެ. ނަމަވެސް ތަހުލީލުކުރަން ބޭރަށް ފޮނުވަންވެގެން އޭނާގެ ސާމްޕަލްތަކެއް ނެގި ކަމަށާއި އޭގެ ތަފްސީލު އެނގޭނީ ނަތީޖާ ލިބުމުން ކަމަށް ވެސް ބުންޏެވެ.\n"އޭނާއަކީ މަސްތުވާތަކެތި ބޭނުންކުރާ ކުއްޖެއް ނޫން. އޭނާގެ މަރާ ގުޅޭ ގޮތުން އެއްވެސް މައުލޫމާތެއް ކަށަވަރުވެފައި ނުވާ އިރު، އަޅުގަނޑު އެދެން ވާހަކަތައް ސޯޝަލް މީޑިއާގައި ނުދައްކަން،" - ބަގޭގެ މަންމަ\nޒުލޭހާ ބުނި ގޮތުގައި ފިޓް ޖެހުން ފަދަ އެއްވެސް ބައްޔެއް އޭގެ ކުރިން ބަގޭއަށް ދިމާވެފައެއް ނުވެ އެވެ.\n"އެކަމަކު އޭނާގެ ރައްޓެހިން ބުނި އެރޭ [އާދިއްތަ ދުވަހު] އޭނާ ހުރީ ހުންއައިސްފައި ކަމަށް. އަދި އޭނާ ހޮސްޕިޓަލަށް ގެންދިއުމުގެ ކުރިން ދެ ބުރަކު ހޮޑުލެވުނު ކަމަށް ވެސް އެކުވެރިން ބުނި،" ޒުލޭހާ، 63، ކިޔައިދިނެވެ.\nރައްޓެހިންނާ ހަވާލާދީ އޭނާ ބުނީ އެމްބިއުލަންސް އައުން ލަސްވުމުން ދަރިފުޅު ހޮސްޕިޓަލަށް ގެންދެވުނީ މާ ލަހުން ކަމަށެވެ.\nބަގޭގެ މަރާ ގުޅޭ ގޮތުން ސޯޝަލް މީޑިއާގައި ދައުރުވަމުން ދާ ވާހަކަތައް ޒުލޭހާ ދޮގުކުރި އެވެ. އެގޮތުން ބަގޭ އަކީ މަސްތުވާތަކެތި ބޭނުން ކުރާ މީހެއް ނޫން ކަމަށް އޭނާ ބުންޏެވެ.\nZuvaan kulhuntheriyaku maruvefai ovvaa fenijje\n"އޭނާގެ މަރާ ގުޅޭ ގޮތުން އެއްވެސް މައުލޫމާތެއް ކަށަވަރުވެފައި ނުވާ އިރު، އަޅުގަނޑު އެދެން އެފަދަ ވާހަކަތައް ސޯޝަލް މީޑިއާގައި ނުދައްކަން،" ހަތް ކުދިންގެ މަންމަ ބުންޏެވެ.\nޒުލާހާ ބުނި ގޮތުގައި އޭނާގެ ހަވަނަ ދަރިފުޅުގެ ކުއްލި މަރަކީ "އަޅުގަނޑުގެ ދުނިޔެ ވީރާނާ ވެގެން ދިއުމެ"ވެ.\nއުމުރުން 33 އަހަރުގެ ބަގޭ މަރުވި އިރު އެއްވެސް ވަޒީފާއެއްގައި ނޫޅުނަސް ކުރިން މޯލްޑިވްސް ޕޯޓްސް ލިމިޓެޑް (އެމްޕީއެލް) ގައި މަސައްކަތްކުރި އެވެ.\nބަގޭ ތިން ކައިވެނިކުރި އެވެ. ފުރަތަމަ ކައިވެންޏަށް ލިބުނު އަންހެން ދަރިފުޅުގެ އުމުރަކީ 10 އަހަރެވެ. އެ ކުއްޖާ ދިރިއުޅެނީ މަންމައާ އެކު ނ. މާފަރުގަ އެވެ.\nއިތުރު ލިޔުންތައް ފުޓްބޯޅަ ފުލުހުން ހޮސްޕިޓަލް މަރު


މަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)8 – DhiSalafiyyah\nމަދީނާގެ މާތްކަން (އަދި އެތާގައި ދިރިއުޅުމާއި އެތަނަށް ޒިޔާރަތްކުރުމުގެ އަދަބުތައް)8\n05/09/2014 އަޚްލާޤް, ދީންއަލްއަޙް ޢައުފް ޢަބްދުއްސައްތާރު\nމި ބަރަކާތްތެރި މިސްކިތާ ބެހޭގޮތުން ފާހަގަކޮށްލަންޖެހޭ މުހިންމު ނުކުތާތަކެއް:\nނަމާދުގެ ޘަވާބު ގިނަވެ އިތުރުވެގެން ދާނެކަމަށް އައިސްފައިވަނީ ހަމައެކަނި ފަރުޟުނަމާދުތަކެއްނޫނެވެ. ނުވަތަ ސުންނަތްނަމާދު އެކަންޏެއްވެސް ނޫނެވެ. ނަމަވެސް ފަރުޟުނަމާދުތަކާއި އަދި ސުންނަތް ނަމާދުތަކަށްވެސްމެއެވެ. ހަދީޘްގައި އައިސްފައިވަނީ ” صلاة” މި ލަފްޒެވެ. މިލަފްޒު ސުންނަތްނަމާދު އަދި ފަރުޟުނަމާދަށްވެސް ނިސްބަތްވެއެވެ. އެހެންކަމުން ކޮންމެ ފަރުޟުނަމާދެއް އެއްހާސް ފަރުޟުނަމާދަށް ވުރެ ހެޔޮކަން ބޮޑެވެ. އަދި ކޮންމެ ސުންނަތްނަމާދެއް އެއްހާސް ސުންނަތްނަމާދަށްވުރެ ހެޔޮކަން ބޮޑެވެ.\nހަދީޘްގައި ވާރިދުވެފައިފާ ޘަވާބު ގިނަގުނައަށް އިތުރުވުން ޚާއްޞަވެގެންވަނީ ރަސޫލުﷲ ޞައްލަﷲ ޢަލައިހިވަސައްލަމްގެ ޒަމާނުގައި އެމިސްކިތްހުރި ބިންކޮޅުގައި އެކަންޏެއްނޫނެވެ. އެމިސްކިތައް އިތުރުކުރެވިފައިވާ ކޮންމެ ބައެއްވެސް އޭގެތެރޭގައި(އެބަހީ:ޘަވާބާއި ދަރުމައިގެތެރޭގައި) ހިމެނެއެވެ. މިކަމަށް ދަލީލު ލިބޭކަމަކީ ޚުލަފާއުއްރާޝިދީންގެ ތެރެއިން ދެ ބޭކަލުންކަމުގައިވާ ޢުމަރު ބުނުލް ޚައްތާބާއި ޢުޘްމާން ބިން ޢައްފާން رضى الله عنهما ވަނީ މިސްކިތުގެ ޤިބްލައާވީފަރާތް ބޮޑުކުރައްވާފައެވެ. ފާޅުކޮށް އެނގެން އޮތްކަމަކީ [މިހާރު] އިމާމުމީހާ ހުންނަތަނާއި އަދި އިމާމުމީހާއާ ވިދިގެންއޮންނަ ސަފުތަކަކީ ރަސޫލުﷲ ޞައްލަﷲ ޢަލައިހި ވަސައްލަމަގެ ޒަމާނުގައިހުރި މިސްކިތްކޮޅަށްވުރެ ބޭރަށް އޮތްބައެކެވެ. މިސްކިތަށް އިތުރުކުރެވޭބަޔަކީވެސް މިސްކިތުގެ ތެރެއިން ހިމެނޭ މިސްކިތުގެ ޙުކުމް ނުހިނގާނެބައެއްކަމުގައިވާނަމަ އެދެޚަލީފާއިން މިސްކިތް އެދިމާލުން ބޮޑުނުކުރެއްވީހެވެ. އަދި މިސްކިތް ބޮޑު ކުރެވުނު އިރު އެތައް ޞަޙާބީންނެއް ދުނިޔޭގައި ތިއްބެވިއެވެ. އެއިން އެއްވެސް ބޭކަލަކު އެކަމާ ރުހިވަޑައިނުގެން އެއްޗެއް ވިދާޅުވެފައެއްނުވެއެވެ. މިއީ ޘަވާބު ގުނަގުނަވެ އިތުރުވުން ވަނީ ރަސޫލުﷲ ޞައްލަﷲ ޢަލައިހިވަސައްލަމްގެ ޒަމާނުގައި މިސްކިތް ހުރިބިންކޮޅަށް އެކަނި ނޫންކަން ދޭހަކޮށްދޭ ކަމެކެވެ.\nމިމިސްކިތުގައި ސުވަރުގޭގެ ބަގީޗާތަކުން ބަގީޗާއެއްކަމުގައި، ރަސޫލުﷲ ޞައްލަﷲ ޢަލައިހިވަސައްލަމް ސިފަކުރައްވާފައިވާ ސަރަޙައްދެއް ވެއެވެ. އެޙަދީޘްގައި ޙަދީޘްކުރައްވާފފައިވަނީ:\n((مَا بَيْنَ بَيْتِي وَمِنْبَرِي رَوْضَةٌ مِنْ رِيَاضِ الجَنَّةِ)) رواه البخارى و مسلم\nމާނައީ : “ތިމަންކަލޭގެފާނުގެ ގެކޮޅާއި ތިމަންކަލޭގެފާނުގެ މިންބަރުކޮޅާއި ދެމެދުގައިވާ ތަނަކީ ސުވަރުގޭގެ ބަގީޗާތަކުން ބަގީޗާއެކެވެ.”\nއެސަރަޙައްދު މިގޮތަށް ސިފަކުރައްވާފައި ވުމީ މިސްކިތުގެ އެހެން ހިސާބުތަކަށްވުރެ އެތަން މާތްކުރެވިގެންވާކަމާއި ފާހަގަކުރެވިގެންވާކަމުގެ ދަލީލެކެވެ. އެތަނުގައި ސުންނަތް ނަމާދުތައް އަދާކުރުން ހުށްޓެވެ. ހަމަ މިފަދައިން އެތަނުގައި ﷲތަޢާލާ ޛިކުރުކުރުމާއި ޤުރުއާން ކިޔެވުން ހުށްޓެވެ. އެއީ އެއްވެސް މީހަކަށް ގެއްލުމެއްނުދީ އެތަނުގައި އެކަންކުރެވޭނަމައެވެ. އަދި އެތަނަށް ދިޔުމުގައިވެސްމެއެވެ.\nފަރުޟުނަމާދުތައްކުރުމާމެދު ދަންނައެވެ. އެންމެ ރަނގަޅީ މިސްކިތުގެ ކުރީ ސަފުތަކުގައި ކުރުމެވެ. އެހެނީ ރަސޫލުﷲ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވަނީ :\n((خَيْرُ صُفُوفِ الرِّجَالِ أَوَّلُهَا، وَشَرُّهَا آخِرُهَا)) رواه مسلم\nމާނައީ:”ފިރިހެނުންގެ ސަފުތަކުގެ ތެރެއިން އެންމެ ހެޔޮކަންބޮޑީ ކުރީ ސަފުތަކެވެ. އަދި އެންމެ ނުބައިކަން ބޮޑީ ފަހަތު ސަފުތަކެވެ.”\nއަދިވެސް ޙަދީޘްކުރައްވާފައި ވެއެވެ.\n((لَوْ يَعْلَمُ النَّاسُ مَا فِي النِّدَاءِ وَالصَّفِّ الْأَوَّلِ، ثُمَّ لَمْ يَجِدُوا إِلاَّ أَنْ يَسْتَهِمُوا عَلَيْهِ ، لاَسْتَهَمُوا عَلَيْهِ )) رواه البخارى ومسلم\nމާނައީ:”މީސްތަކުންނަށް ބަންގި ގޮވުމާއި، ފުރަތަމަ ސަފުގެ މާތްކަން އެނގޭނަމަ (އެކަންކުރުމަށްޓަކައި) އެބައިމީހުންގެ މެދުގައި ގުރުއަތުލުން ފިޔަވާ އެހެންގޮތެއް ނެތްނަމަ ގުރުއަތުލައިގެންވެސް އެކަންތައް ކުރީހެވެ.”\nމަސްޖިދުއްނަބަވީ ފުރިފައިވަނިކޮށް، މިސްކިތަށް ލަހުން އާދެވިއްޖެމީހާ މިސްކިތުގެ ބޭރުގައި މިސްކިތުގެ ޤިބްލައާވީފަރާތް ނޫން އަނެއް ތިންފަރާތުގެ މަގުމަތީގައި ނަމާދުކުރުން ހުށްޓެވެ. އެފަދަމީހަކަށް ޖަމާޢަތުގެ ނަމާދުގެ ޘަވާބުވާނެއެވެ. ނަމަވެސް ޙަދީޘްގައި އެވާ އެއްހާސް ނަމާދަށްވުރެ ގިނަނަމާދުގެ މިންވަރަށް ޘަވާބު ގުނަވެގެން ދިޔުން އޭނާއަކަށް ނުވެއެވެ. އެހެނީ ނަބިއްޔާ ޞައްލަﷲ ޢަލައިހިވަސައްލަމް ޙަދީޘް ކުރައްވާފައިވަނީ:\n((صَلاَةٌ فِي مَسْجِدِي هذَا، خَيْرٌ مِنْ أَلْفِ صَلاَةٍ فِيمَا سِوَاهُ. إِلاَّ الْمَسْجِدَ الْحَرَامَ)) رواه البخاري ومسلم\nމާނައީ:”ތިމަންކަލޭގެފާނުގެ މިސްކިތްކޮޅުގައި(މަސްޖިދުއްނަބަވީގައި) ކުރާނަމާދު އެހެން މިސްކިތްތަކުގައި ކުރާ އެއްހާސްނަމާދަށްވުރެ ހެޔޮކަންބޮޑު ވެގެން ވެއެވެ. މަސްޖިދުލް ޙަރާމްގައި ކުރާނަމާދު ފިޔަވައެވެ.”\nމިސްކިތުންބޭރުގައި (މަގުމަތީގައި) ނަމާދުކުރާ މީހާ ނަމާދު ކުރަނީ އެކަލޭގެފާނުގެ މިސްކިތްކޮޅަކުއެއް ނޫނެވެ. އެހެންކަމުން ޙަދީޘްގައި އެވާ ދަރުމަ އޭނާއަކަށް އެޙާލަތުގައެއް ޙާޞިލެއްނުވާނެއެވެ.\nމަދީނާ އަށް ޒިޔާރަތްކުރާ މީހުންގެ މެދުގައި ފެތުރިފައިވާކަމެއް ވެއެވެ. އެއީ މަދީނާއަށް ޒިޔާރަތްކުރާ ކޮންމެ މީހަކު ރަސޫލާ ޞައްލަﷲ ޢަލައިހިވަސައްލަމް ގެ މިސްކިތްކޮޅުގައި ސާޅީސް ނަމާދު ކުރުމެވެ. އެބައިމީހުންގެ ދަލީލަކީ މުސްނަދު އިމާމް އަޙްމަދުގައި އަނަސް رضى الله عنه ގެކިބައިން ރިވާވެގެން އައިސްފައިވާ ޙަދީޘެކެވެ. ހަމަކަށަވަރުން ނަބިއްޔާ ޞައްލަﷲ ޢަލައިހިވަސައްލަމް ޙަދީޘްކުރެއްވިކަމުގައި އެކަލޭގެފާނު ރިވާކުރެއްވިއެވެ.\n((مَنْ صَلَّى فِي مَسْجِدِي أَرْبَعِينَ صَلَاةً، لَا يَفُوتُهُ صَلَاةٌ، كُتِبَتْ لَهُ بَرَاءَةٌ مِنَ النَّارِ، وَنَجَاةٌ مِنَ الْعَذَابِ، وَبَرِئَ مِنَ النِّفَاقِ))\nމާނައީ: “އެއްވެސް ނަމާދެއް ދޫކުރުމެއްނެތި ސާޅީސް ނަމާދު ތިމަންކަލޭގެފާނުގެ މިމިސްކިތްކޮޅުގައި ކޮށްފި މީހާގެމައްޗަށް ނަރަކައިން ސަލާމަތްވުމާއި ޢަޛާބުން ނަޖާވުން ލިޔެވިގެންދެއެވެ. އަދި ނިފާޤުކަމުން އޭނާ ބަރީއަވެގެން ވެއެވެ. “\nމިއީ ޟަޢީފް(ބަލިކަށި) ޙަދީޘްއެކެވެ. މިޙަދީޘުން ޙުއްޖަތެއް ނުނެގޭނެއެވެ. އަދި ކިއެއް ހެއްޔެވެ. އެއީ ވަރަށް ތަނަވަސްކަން އޮތް ކަމެކެވެ. މަދީނާއަށް އަންނަ ކޮންމެ މީހަކަށް ވަކިނަމާދުތަކެއްކުރުމެއް ނުވެއެވެ. އަދިކިއެއްތަ އޭނާ މަސްޖިދުއްނަބަވީގައި ކުރާ ކޮންމެ ނަމާދަކީ އެއްހާސްނަމާދަށްވުރެ ހެޔޮކަންބޮޑުވެގެންވާ ނަމާދެކެވެ. އެކަމުގައި ވަކި ޢަދަދެއް ނުވަތަ ނަމާދުތަކެއް ކަނޑައެޅުމެއް ނުވެއެވެ.\nވަރަށް ގިނަ އިސްލާމީ ރަށްތަކުގައި ކުރިމަތިވެފައިވާ މުޞީބާތެއްވެއެވެ. އެއީ ޤަބުރުތަކުގެ މަތީގައި މިސްކިތް ބިނާކުރުމެވެ. ނުވަތަ މިސްކިތުގެ ތެރޭގައި މީހުން ވަޅުލުމެވެ.\nގޮތްދޫނުކުރާ ބައެއްމީހުން، އެއީ ހުއްދަކަމެއްކަމުގައި ދެއްކުމަށްޓަކައި ރަސޫލުﷲ ޞައްލަﷲ ޢަލައިހިވަސައްލަމްގެ ޤަބުރުފުޅު އެކަލޭގެފާނުގެ މިސްކިތްކޮޅުގައިވުމުން ދަލީލުނަގައެވެ. މިޝުބުހައަށް ރައްދު ދިނުމުގެ ގޮތުން ދަންނަވާލަން އޮތީ :\nރަސޫލުﷲ ޞައްލަﷲ ޢަލަހިވަސައްލަމް އެކަލޭގެފާނުގެ މިސްކިތްކޮޅު ބިނާކުރައްވާ އެތަނުގެ ކައިރީގި އެކަލޭގެފާނުގެ އަނބިއަނބިކަނބަލުން ތިއްބަވާނެ ގެކޮޅު ބިނާކުރެއްވިއެވެ. އޭގެތެރޭގައި އެކަލޭގެފާނު ފަސްދާނުލެވިފައިވާ ތަންކަމުގައިވާ ޢާއިޝާ رضى الله عنها ގެ ގެކޮޅުވެސް ހިމެނިގެންވެއެވެ. އެގޮތުގައި މިގެކޮޅުތައް މިސްކިތްކޮޅުން ބޭރުގައި އަލްޚުލަފާއުއްރާޝިދޫންގެ ދުވަސްވަރާއި މުޢާވިޔާ رضى الله عنه ގެ (ޚަލީފާކަމުގެ) ދުވަސްވަރާއި އަދި އެކަލޭގެފާނަށްފަހު ވަޑައިގެން ޚަލީފާިއންގެ ދުވަސްވަރުވެސް އޮތެވެ.\nބަނީ އުމައްޔާގެ ޚަލީފާކަމުގެ ދުވަސްވަރުގައި މަސްޖިދުއް ނަބަވީ ބޮޑުކުރެވުނެވެ. އެބޮޑުކުރި ކުރުމުގައި ޢާއިޝާ رضى الله عنها ގެ ގެކޮޅުވެސް ވަނީ މިސްކިތަށް އިތުރުވި ބައިގެތެރޭގައި ހިމެނިފައެވެ.\nރަސޫލުﷲ ޞައްލަﷲ ޢަލައިހިވަސައްލަމްގެ އަރިހުން، ޤަބުރު ހުންނަ ތަންތަން މިސްކިތްގޮތުގައި ހެދުމުގެ ޙަރާމްކަމާ ބެހޭގޮތުން މުޙްކަމް ޙަދީޘްތައް އައިސްފައިވެއެވެ. އެއީ މަންސޫޚުވާނޭ ޙަދީޘްތަކެއް ނޫނެވެ. އޭގެތެރެއިން ޖުންދުބް ބުން ޢަބްދުﷲ އަލްބަޖަލީ رضى الله عنه ރިވާކުރައްވާފައިވާ ޙަދީޘްވެއެވެ. އެކަލޭގެފާނު (އެބަހީ ޖުންދުބް) ވިދާޅުވިއެވެ. ތިމަންކަލޭގެފާނު ރަސޫލުﷲ ޞައްލަﷲ ޢަލައިހިވަސައްލަމް އަވަހާރަވުމުގެ ފަސްރޭކުރިން އެކަލޭގެފާނު ޙަދީޘްކުރެއްވި އަޑުއެއްސެވީމެވެ. އެކަލޭގެފާނު ޙަދީޘްކުރެއްވިއެވެ.\n((إِنِّي أَبْرَأُ إِلَى اللهِ أَنْ يَكُونَ لِي مِنْكُمْ خَلِيلٌ، فَإِنَّ اللهِ تَعَالَى قَدِ اتَّخَذَنِي خَلِيلًا، كَمَا اتَّخَذَ إِبْرَاهِيمَ خَلِيلًا، وَلَوْ كُنْتُ مُتَّخِذًا مِنْ أُمَّتِي خَلِيلًا لَاتَّخَذْتُ أَبَا بَكْرٍ خَلِيلًا، أَلَا وَإِنَّ مَنْ كَانَ قَبْلَكُمْ كَانُوا يَتَّخِذُونَ قُبُورَ أَنْبِيَائِهِمْ وَصَالِحِيهِمْ مَسَاجِدَ، أَلَا فَلَا تَتَّخِذُوا الْقُبُورَ مَسَاجِدَ، إِنِّي أَنْهَاكُمْ عَنْ ذَلِكَ)) رواه مسلم فى صحيحه\nމާނައީ : ” ތިޔަބޭކަލުންކުރެ ބޭކަލަކު ތިމަން ކަލޭގެފާނުގެ ޚަލީލަކުކަމުގައިވުމުން، ތިމަން ކަލޭގެފާނު ﷲގެ ޙަޟްރަތުގައި ބަރީއަވަމެވެ. ފަހެ ހަމަކަށަވަރުން ﷲ ތަޢާލާ، ތިމަންކަލޭގެފާނު އެއިލާހުގެ ޚަލީލެއްގެ ގޮތުގައި ލައްވައިފިއެވެ. އެއީ އިބްރާހީމުގެފާނު ޚަލީލެއްގެ ގޮތުގައި ލެއްވި ފަދައިންނެވެ. ތިމަންކަލޭގެފާނުގެ އުންމަތުން ޚަލީލަކު (ގާތް އެކުވެރިޔަކު) އިޚްތިޔާރުކުރައްވާނަމަ ތިމަންކަލޭގެފާނު އިޚްތިޔާރު ކުރައްވާނީ އަބޫބަކުރެވެ. ދަންނާށެވެ! ތިޔަބައިމީހުންގެ ކުރީގެ އުންމަތްތަކުގެ މީހުން އެބައިމީހުންގެ ނަބިއްޔުންނާއި ޞާލިޙް އަޅުވެރިންގެ ޤަބުރުތައް މިސްކިތެއްގެ ގޮތުގައި ހެދިއެވެ. ފަހެ ތިޔަބައިމީހުން ޤަބުރުތައް އެއީ މިސްކިތް ކަމުގައި ނަހަދާށެވެ. ތިމަންކަލޭގެފާނު ތިޔަބައިމީހުންނަށް އެކަންތައް ނަހީ ކުރަމެވެ.”\nއަދި ކިއެއްތޯއެވެ. އެކަލޭގެފާނުގެ އެންމެ ފަހު ހިނދުކޮޅުގައިވެސް ޤަބުރުމަތީގައި މިސްކިތްބިނާކުރުމުން ރައްކާތެރިވުމަށް އިންޛާރުދެއްވިއެވެ. ޞަޙީހުލް ބުޚާރީ އަދި މުސްލިމްގައި ޢާއިޝާ رضى الله عنها އާއި އިބްނު ޢައްބާސް رضى الله عنه ގެކިބައިން ރިވާވެގެން ވެއެވެ.\n((لَمَّا نزَلَ بِرَسُولِ اللَّهِ طَفِقَ يَطْرَحُ خَمِيصَةً لَهُ عَلَى وَجْهِهِ، فَإِذَا اغْتَمَّ كَشَفَهَا عَنْ وَجْهِهِ، فَقَالَ وَهُوَ كَذَلِكَ: «لَعْنَةُ اللَّهِ عَلَى اليَهُودِ وَالنَّصَارَى، اتَّخَذُوا قُبُورَ أَنْبِيَائِهِمْ مَسَاجِدَ)) يُحَذِّرُ مَا صَنَعُوا\nމާނައީ : “ރަސޫލު ﷲ صلى الله عليه وسلم އަވަހާރަވުމުގެ އާލާސްކަންފުޅުުގައިި، އެކަލޭގެފާނުގެ މޫނުފުޅުގެ މަތީގައި ޚަމީޞާއެއް (އެޒަނާމުގެ މީހުން ލާން ގެންގުޅުނު ހެދުމުގެ ވައްތަރެއް) އަޅުއްވައެވެ. ފަހެ ހޫނުގަދަވުމުން މޫނުފުޅުގެ މަތިން އެ ނަންގަވާފައި އެޙާލުގައި ޙަދީޘްކުރެއްވިއެވެ. “ޔަހޫދީންނާއި ނަޞާރާއިންނަށް ﷲ ތަޢާލާގެ ލަޢުނަތް ހުށްޓެވެ. އެބައިމީހުން އެބައިމީހުންގެ ނަބިއްޔުންގެ ޤަބުރުފުޅުތައް އަޅުކަންކުރާ ތަންތަންކަމުގައި ހެދިއެވެ.” “\nއެބައިމީހުން ކުރިކަންތައްކުން ރައްކާތެރިވުމަށް އަންގަވަނީއެވެ.\nމިޙަދީޘް އާއި އިސްވެދިޔަ ޖުންދުބް رضى الله عنه ގެޙަދީޘް އެއްވެސް ޙާލެއްގައި އަޅުގަނޑުމެނަށް ޢަމަލުނުކޮށް ދޫކޮށްނުލެވޭނެއެވެ. އެހެނީ ޖުންދުބް رضى الله عنه ގެ ޙަދީޘް އެއީ އެކަލޭގެފާނުގެ އެންމެފަހުގެ ދުވަސްތަކުގައި ކުރައްވާފައިވާ ޙަަދީޘްއެކެވެ. އަދި ޢާއިޝާ رضى الله عنها އާއި އިބްނު ޢައްބާސް رضى الله عنه ގެ ޙަދީޘް އެއީ އެކަލޭގެފާނުގެ އެންމެ ފަހުނޭވާގައި ކުރައްވާފައިވާ ޙަދީޘްއެކެވެ. އެއްވެސް މުސްލިމަކަށް – ފަރުދަކުވިޔަސް އަދި ޖަމާޢަތަކަށްވިޔަސް – ޞައްޙަ މުޙްކަމު ޙަދީޘް އަކުން ޙުކުމް އައިސްފައިވާ ކަމަކަށް ދެކޮޅުވެރިވުމެއް ނެތެވެ. އަދި ދޫކޮށްލުމެއްވެސްނެތެވެ. އެހެންކަމުން އުމަވީ ޚިލާފަތުގައި ހިނގިކަމެއް އޭގެ ބޭރުފުށަށް ބަލާ ، އެކަމުން މިސްކިތްތައް ޤަބުރުމަތީގައި ބިނާކުރެވޭނަކަމަށް ނުވަތަ މިސްކިތު ތެރޭގައި މަރުވެފައިވާ މީހުން ވަޅުލެވޭނަކަމަށް ދަލީލުނަގާ ޢަމަލުކުރުން ހުއްދަ ނުވާނެއެވެ.


ޓީއެމްއޭ ރައްޔިތުންގެ މަޖިލިސް އެންޓި ކޮރަޕްޝަން ކޮމިޝަން އެމްއޭސީއެލް ވެލާނާ އިންޓަނޭޝަނަލް އެއާޕޯޓް ސީޕްލޭން ޓާމިނަލް ކޮރަޕްޝަން\nލުލް.... ލުލް އަގެއިން\nގައުމުނެތޭ ދިވެހިންނަށް! ގައުމުއޮތީ ސިޔާސީންނަށް! ގައުމު އޮތީ ބޮންދުންނަށް! ގައުމު އޮތީ މަހުޖަނުންނަށް! ގައުމު ވިއްކާ، ދަމާ ކޫތާ، ވީދާ ކައިފިޔެ ވެރިން.\nގައުމު ވިއްކާލާކަށް ވެސް ހުރަހެއް ނެތް\nމި ޑްރާމާ ސަރުކާރު\nދެން ކޮންމެހެން ޑުރާމާކުޅެންނަހަދާ މަޖިލީހުން ބޭނުންވާ ބަޔަކަށް ރާއްޖޭގެ ތަންތަން ކުއްޔަށްދީ ނިންމާލާފަ ކަލޭމެން ފައިބައިގެން ދޭ. 100 އަހަރަށްވުރެ މަދުން ނުދޭތި އެއްވެސްތަނެއް. ހިތަށްއަރާތަ ތިޔައީ ރައްޔިތުންގެ ފައިސާއޭ، ކަލޭމެން އަމިއްލަ މުދަލޭތަ ހިތަށްއަރަނީ. ތިހަޔާ ހަޔާތްކުޑަ ބަޔަކު ދުނިޔޭގެ އެއްވެސްތާކު ނުތިބޭނެ. ދެން އަވަހަށް އެންމެން އިންޑިޔަގެ ހިމާޔަތުގައި ތިބޭތަން ފެންނާނެ އަވަހަށް\nތިމައްސަލަ ވަކި ހޮޅެއްގައި ނުޖެހި ލަސްވާތީ އޭ ކިޔާފައި ޓީއެމްއޭ އިން 400 މީހުން ވަޒީފާ ގެއްލިއްޖެއް.\nއެމީހުންނަކަށް އެތަން ދޭކަށް ނުޖެހެއޭ. ކޮން ކޮހެއް ގޮވާ ބައެއްތަ


SunOnline: Column: Barakaaiytheri Ramadan mahuge filaavalhu\nއަބްދުﷲ ފާރޫގް ހަސަން 21 May 2018, 21:10\nޒިޔާރަތް މިސްކިތް--- ސަން ފޮޓޯ/ ފަޔާޒު މޫސާ\nބަރަކާތްތެރި ރަމަޟާންމަސްމިވަނީ އަޅުގަނޑުމެންނާ ބައްދަލުކޮށްފައެވެ. ރަހްމަތާއި، ފާފަފުއްސެވުމާއި، ނަރަކައިން މުއްތިކުރެއްވުމާއި ބަރަކާތާއި ޘަވާބާއި ހެޔޮކަމާއިގެން އަޅުގަނޑުމެންނާ ހަމަޔަށް އައިސްފައެވެ. މިމަހުގެ އެންމެ ފުރަތަމަ ދިހަ ކަމުގައިވާ ރަހުމަތުގެދިހަ ފާއިތުވާން ކައިރިވަނީއެވެ. އެހެންކަމުން ރަމަޟާންމަސް އަޅުގަނޑުމެންނަށް ލިބިދޭ ފިލާވަޅުތައް އަލުން މުޠާލިޢާ ކޮށްލަމާ ހިންގަވާށެވެ. މިބަރަކާތްތެރި މައްސަރުން އަޅުގަނޑުމެންނަށް ލިބެނީ ކޮންކޮން ފިލާވަޅުތަކެއްތޯ ބަލައިލަމާ ހިންގަވާށެވެ. މިހެޔޮކަމުގެ މައްސަރު އަޅުގަނޑުމެންގެ ކިބައިން އެދެނީ ކޮންކޮންކަންތައްތަކެއްތޯ އާއި، އެކަންތައް ތަކުން އަޅުގަނޑުމެންގެ ހަޔާތަށް ފޯރަނީ ކޮންކަހަލަ އަސަރުތަކެއްތޯ ވެސް ބަލައިލަމާ ހިންގަވާށެވެ. އަޅުގަނޑުމެން އަމިއްލަޔަށް އަޅުގަނޑުމެންގެ ނަފްސުތައް ހިސާބުކޮށް އަރަނި ދަރަނި ހުރިނެތްގޮތް ބަލައިލަމާ ހިންގަވާށެވެ. އަޅުގަނޑުމެންގެ އަމަލީ ދިރިއުޅުން މިބަރަކާތްތެރި މަސް ދައްކާ މޫނު ބަލާލޯގަނޑުން ބަލައިލައި އަޅުގަނޑުމެންގެ އުޅުމާއި ސުލޫކުގައިހުރިނަމަ ހުރި ދަމިލައެއް ފިލުވައި އުއްތައިލަމާ ހިންގަވާށެވެ.\nރަމަޟާން މަސް އަޅުގަނޑުމެން ނަށްދޭ އެއްފިލާވަޅަކީ ގަދައަޅައި މަސައްކަތްކުރުމުގެ ފިލާވަޅެވެ. އަޅުގަނޑުމެންގެ ޠަބީޢަތާ ޚިލާފުކަންތައް ބަރުދާސްތުކުރުމުގެ ފިލާވަޅެވެ. ބަނޑުހައިކަމެވެ. ކަރުހިއްކުމާއި ފެންބޮވައިގަތުމެވެ. ނަފްސާނީ އެހެނިހެން އެދުންތައް ދޫކޮށްލައިގެން ކެތްތެރިކަމާއެކު ސާބިތުވެ ތިބުމުގެ ފިލާވަޅެވެ. ދޫރައްކާތެރި ކުރުމުގެ ފިލާވަޅެވެ. ނަމާދުތަކުގެ އިސްފަހުގައިކުރާ ރަވާތީބު ސުންނަތްތަކުގެ އިތުރަށް ތަރާވީހުގެ އެގާރަ ރަކްއަތް ނުވަތަ ވިހި ރަކުއަތް ކުރުމުގެ ބުރަ އުފުލުމުގެ ފިލާވަޅެވެ. ދިގު ޤިޔާމުތަކާއި ރުކޫޢުތަކާއި ކީރިތިޤުރްއާން ކިޔެވުމާއެކުގައެވެ. ދުވާލު ހަތަރުދަމު ހައިހޫނު ކަމުގައި ތިބުމާއި ރޯދަވީއްލުމެވެ. ރޯދަވީއްލުމަށްފަހު ނަމާދެވެ. މަޣުރިބު ނަމާދާއި އިޝާ ނަމާދެވެ. އިޝާނަމާދަށްފަހު އިރުކޮޅަކު ލޯމަރައިލައިފައި ތެދުވެ ތަހައްޖުދު ނަމާދުކުރުމެވެ. ތަކުރާރުކޮށް ފަށްފަށްކޮށް ޤުރްއާންކިޔެވުމެވެ. ހާރުކެއުމެވެ. ޝައްކެއްނެތެވެ. މިއީ އިންސާނަކު ވަރުބަލިކޮށްލާނެ އަޅުކަމުގެ މަސައްކަތްތަކެކެވެ. އިންސާނާގެ އާއްމު އާދަކާދަޔާއި، މިޒާޖާ ތަފާތު ކަންކަމެވެ. ރޯދަމަސް އަޅުގަނޑުމެންނަށް ތަރުބިޔަތުދެނީ މިކަންކަމުގެ ޒަރީޢާއިންނެވެ. މިކަންކަމުން އަޅުގަނޑުމެންނަށް ދަސްވަނީ އަޅުގަނޑުމެންގެ ޠަބީއަތާ ޚިލާފު ކަންކަން ބަރުދާސް ކުރުމަށެވެ. އަޅުގަނޑުމެންގެ ކިބައިގައި އުފައްދަނީ އެކަމުގެ ބުންވަރެވެ. މަތިވެރި މަޤްޞަދުތައް ހާޞިލުކުރުމަށްޓަކައި "ދެފައިދުޅަވަންދެން" ކުރިޔަށް ހިނގުމުގެ ތަރުބިޔަތެވެ. ޠޫފާނެއް ލައިގަތްކަމުގައިވިޔަސް ހިތްވަރާއި ފަންވަރު ދޫކޮށް ނުލުމުގެ ތަރްބިޔަތެވެ. އަނދިރިރޭރޭގެ ގަދަފިނި ރޯޅިތަކަށްވެސް އަޅުގަނޑުމެންގެ ހިންމަތާއި މިންނަތަށް ހުއްޓުން އަރުވައި ލެވުނަ ނުދިނުމުގެ ތަރްބިޔަތެވެ. ދުއްޕާން މޫސުންތަކަށް އަޅުގަނޑުމެންގެ ފައިގައި ހިލިހިލާ އެޅުވުނަ ނުދިނުމުގެ ތަރްބިޔަތެވެ. އަޅުގަނޑުމެން ގެ ދަތުރުގެ މިސުރާބު ސީދާކަމުގައިވާނަމަ އެ މިސުރާބަށް ކުރިޔަށްދާއިރު ކޮންމެފަދަ އުނދަގުލެއް ކުރިމަތިވިޔަސް ފަހަށް ނުޖެހުމުގެ ތަރްބިޔަތެވެ. ހައްތާވެސް ކުރިޔަށް އަރަމުން ދިޔުމުގެ ތަރްބިޔަތެވެ. މިއިންކޮންމެ ކަމެއްގެ ތަރްބިޔަތަކީވެސް އަޅުގަނޑުމެންގެ ފަރުދީ ދިރިއުޅުމުގެ ވެސް ބޭނުމެކެވެ. ޤައުމީ ދިރިއުޅުމުގައިވެސް އަފޫރުއްބަ މުހުތާދެކެވެ. އަޅުގަނޑުމެންގެ އިޖްތިމާޢީޙަޔާތާއި އާއްމު ޚިދުމަތުގެ ދާއިރާއަށްވެސް ބޭނުންތެރި ފިލާވަޅުތަކެވެ. ޝައްކެއްނެތެވެ. އަޅުގަނޑުމެންގެ ކާމިޔާބަކީ އަޅުގަނޑުމެންގެ ރަސްވަންތަ ﷲގެ ރުހިވޮޑިގަތުން ލިބިގަތުމުގައިވެސް ކާމިޔާބީ ހާޞިލުކުރުމެވެ. އެކަލާނގެ މަގުގައި އަޅުގަނޑުމެންގެ އަތުން ބީވެދިޔުމަކީ ލިބުމެވެ. ގުރްބާންވުމަކީ ދިރުންލިބިގަތުމެވެ.\nބަރަކާތްތެރި ރަމަޟާން މަސް އަޅުގަނޑުމެންނަށްދޭ ދެވަނަ ފިލާވަޅަކީ ކީރިތި ޤުރްއާނާ ގުޅުން އުފެއްދުމުގެ ފިލާވަޅެވެ. އަރަހުށިމާތް ﷲ ކީރިތިޤުރްއާން ބާވައިލެއްވީ ރަމަޟާން މަހެއްގައެވެ. ރޯދަމަހުގައި ދިގުކޮށް ޤުރްއާންކިޔެވުމާއެކު އަޅުގަނޑުމެން މިކުރާ ތަރާވީޙު ނަމާދަކީ ޤުރްއާން ބާވައިލެއްވިކަމުގެ ހަނދާން އާކުރުމެވެ. ލައިލަތުލް ޤަދްރިވިލޭރެއާ ދިމާވޭތޯ ކުރާ މަސައްކަތާއި، އިޢުތިކާފުކުރުމުގެ މަޤްސަދަކީވެސް ކީރިތިޤުރްއާން ބާވައިލެއްވިރޭ ލިބިގަތުމެވެ. ފިތުރުއީދަކީ ޤުރްއާން ބާވައިލެއްވި މައްސަރު އިހްތިފާލްކުރެވުނުކަމުގެ އުފާ ފާޅުކުރުމެވެ. އާދެ، މިމާތް މައްސަރުގެ އެއްފައިދާއަކީ އަޅުގަނޑުމެންނާއި ކީރިތިޤުރްއާނާ ގުޅުން ބަދަހިވުމެވެ. އަޅުގަނޑުމެން ޤުރްއާންކިޔެވުމުގައި ވަރަށް ގިނަ މަޤްޞަދުތަކެއް އޮންނާންޖެހެއެވެ. ޤުރްއާނުގެ ބޭނުމަކީ ހަމައެކަނި މީހަކު މަރުވުމުން ސާޅީސް ވަންދެން އެފޮތް ކިޔަވައިލުމެއް ނޫނެވެ. މީހެއްގެ އަހަރުމަތިދުވަހު ފޮތްފޮއްޓެއް ކިޔަވައިލުމެއްވެސް ނޫނެވެ.\nކީރިތި ޤުރްއާނަކީ އަޅުގަނޑުމެންނަށް ޘަވާބާއި ދަރުމަ ލިބުމުގެ ވަސީލަތެކެވެ. ހަމައެފަދައިން އެފޮތަކީ އަޅުގަނޑުމެންގެ ސޫރަދައްކާ މޫނުބަލާ ލޯގަނޑެވެ. އަޅުގަނޑުމެންގެ ޢަމަލީ ހަޔާތު ބައްޓަންކުރުމަށެވެ. އަޅުގަނޑުމެންގެ ދިރިއުޅުމުގެ ފައްތަރުތައް ރީތިކޮށް ތަރުތީބު ކޮށްލުމަށެވެ. މިގޮތުން ކީރިތި ޤުރްއާނާއި އަޅުގަނޑުމެންނާ ދެމެދު މިހާރު އޮންނަ ގުޅުމާމެދު ވިސްނައިލާއިރު އެގުޅުންވަނީ ވަރަށް ބޮޑަށް އަނަރޫފަވެފައެވެ. ހީނަރުވެފައެވެ. ކީރިތި ޤުރްއާން އަޅުގަނޑުމެންނަށް އަންގަވާ އެންގެވުންތަކާއި އަޅުގަނޑުމެންގެ ކިބައިން ޤުރްއާން އެދޭގޮތް ދެނެގަތުމުގެ ޝައުޤުވެރިކަމުން އަޅުގަނޑުމެންވަނީ މަހްރޫމުވެފައެވެ. އަޅުގަނޑުމެންގެ އަމަލީ ހަޔާތުގައި ޤުރްއާން ދައްކަވާމަގުން ހިނގުމުގެ ބަދަލުގައި އަޅުގަނޑުމެންނަށް މަގު ދައްކާ ފަރާތަކަށް ހަދައި ލަގަން ހަވާލުކޮށްގެން އުޅެވެނީ ނަފްސާނީ އެދުންތަކާއެވެ.\nކީރިތިޤުރްއާނަކީ އަޅުގަނޑުމެންނާ ހަވާލުކުރައްވައިފައިވާ ވަރަށް މަތިވެރި އަމާނާތެކެވެ. އަޅުގަނޑުމެން މުޅިއިންސާނިއްޔަތަށް ރައްދުކޮށްދޭން ޖެހޭ އިލާހީ އަމާނާތެކެވެ. އަޅުގަނޑުމެން ކީރިތިޤުރްއާނުގެ ޙައްޤު އަދާކުރުމަކީ މާތް ﷲ ގެ އެންމެހައި އަޅުތަކުންނަށް ކީރިތި ޤުރްއާން ރައްދުކޮށް ދިނުމެވެ. ނަމަވެސް މިޒަމާނުގެ ވަރަށްގިނަ މުސްލިމުންވަނީ މިއަމާނާތް އަދާކުރުމާމެދު ޣާފިލުވެފައެވެ. އަޅުގަނޑުމެން އެކަމާ ގަޔާވެގެންނެއް އެމަސައްކަތެއް ނުކުރަމުއެވެ. އަޅުގަނޑުމެންނަކީ ޤުރްއާނާ ހަވާލުވެގެން ތިބި މީހުންނެވެ. އެޤުރްއާން އުފުލައިގެން ތިބި މީހުންނެވެ. އެހެންކަމަށްވުމާއެކުވެސް އަޅުގަނޑުމެންނަކީ ޤުރްއާންކިޔަވާންޖެހޭގޮތަށް ޤުރްއާންކިޔަވާ ބައެއްނޫނެވެ ޤުރްއާންމަގުދައްކާގޮތަށް ޤުރްއާނަށް ޢަމަލުކުރާބައެއްވެސްނޫނެވެ. ޤުރްއާން ދަތުން ޙައްޤު ގޮތަށް ޤުރްއާން ދަންނަބައެއްވެސް ނޫނެވެ. މާތްﷲގެ އަޅުތަކުންނަށް ޤުރްއާން އިއްވައިދޭ ބައެއްވެސް ނޫނެވެ. ކީރިތިޤުރްއާނާމެދު މިދަރަޖަޔަށް ބޭ އިންސާފުވުމަކީ ކޮންފަދަ ބިރުހުރި ކަމެއްތޯއެވެ.\nމިބަރަކާތްތެރި ހެޔޮކަމުގެ މޫސުމާގުޅުވައިގެން އަޅުގަނޑުމެން ޢަހްދު ކުރާންވީ ޤުރްއާނުގެ ޙައްޤު ޤުރްއާނަށް ދިނުމަށެވެ. ދުވާލާއިރޭގަނޑު އެފޮތް ކިޔެވުމަށެވެ. އެފޮތުގެ ބަރަކާތުން ދުވަސްފެށުމެވެ. އަޅުގަނޑުމެންގެ އަނބިދަރީންނާއި، އަޅުގަނޑުމެންގެ ވާވެރިންވެސް ޤުރްއާން ކިޔަވާ ބަޔަކަށް ހަދަންމަސައްކަތްކުރުމަށެވެ. ޤުރްއާން އުނގަންނައިދޭގޮތަށް އަޅުގަނޑުމެންގެ އުޅުމާއި ގުޅުން ބައްޓަންކުރުމަށެވެ. އަޅުގަނޑުމެންގެ އެދުންތަކާއި ވަގުތީ މަސްލަހަތު ތަކަށްވުރެ މާތްﷲގެ ރުހިވޮޑިގަތުމަށް އިސްކަންދިނުމަށެވެ. މި މަޤްޞަދު ހާޞިލުވާނީ ޤުރްއާންކިޔަވާއިރު ޤުރްއާނާމެދު ވިސްނައި ފިކުރުހިންގަމުން ޤުރްއާން ކިޔަވައިގެންނެވެ. އަޅުގަނޑުމެންނަށް އަރަބި ބަސް ނޭގޭ ނަމަ މަސައްކަތްކުރާންވީ ކީރިތިޤުރްއާނުގެ ތަރުޖަމާއި ތަފްސީރުގެ އެހީގައި އެފޮތް ވިސްނައިގަތުމަށެވެ. އަރަހުށި މާތްﷲ އެކަލާނގެ ފޮތުގައި އަޅުގަނޑުމެންނަށް ދެއްވައިފައިވަނީ ކޮންކޮން އިރުޝާދުތަކެއްކަން ދެނެގަތުމަށެވެ. އެފޮތުގެ އަމުރުތަކާއި ނަހީތަކާ ފަރިތަވެލުމަށެވެ. އަދިވެސް އަޅުގަނޑުމެން ޢަޒުމު ކަނޑައަޅާންޖެހޭ ވަރަށް މުހިންމު ކަމެއް އެބައޮތެވެ. އެކަމަކީ އަޅުގަނޑުމެންނާ ގުޅުންހުރި ޣައިރު މުސްލިމުންނަށް ކީރިތިޤުރްއާނުގެ ތަރުޖަމާ ހޯދައިދިނުމެވެ. ވިސްނައިލަމާ ހިންގަވާށެވެ. އަޅުގަނޑުމެންގެ ފަތުރުވެރިކަމުގެ ދާއިރާގެ ރިސޯޓުތަކާއި ދަތުރުވެރިގެތަކުގެ ކޮޓަރި ތަކުގައި ޤުރްއާނުގެތަރުޖަމާ ބަހައްޓައިލެވުނަސް އަޅުގަނޑުމެންނަށް އެއަދާކުރެވެނީ ވަރަށް ބޮޑު ވާޖިބެކެވެ. އެކުރެވެނީ ނިހާޔަތެއް ނެތްވަރުގެ އައިތަވެރި ޢަމަލެކެވެ. އަޅުގަނޑުމެންނަށް އެ އަދާކުރެވެނީ އަޅުގަނޑުމެންނާ މަތިކުރައްވައިފައިވާ ދީނީ ދަޢުވަތުގެ ބައެކެވެ. އެކަމަކީ އެންމެހެޔޮ އުންމަތުގެ ޙައިޘިއްޔަތުން އަޅުގަނޑުމެން އަދާކުރާންޖެހިފައިވާ ވާޖިބެކެވެ.\nބަރަކާތްތެރި ރަމަޟާންމަހަކީ އަޅުގަނޑުމެންގެ އެހެނިހެން އަޚުންނާއި އުޚުތުންގެ ހާލުދެނެގަތުމުގެ ތަމްރީން ލިބިގަތުމުގެ މޫސުމެކެވެ. ބަރަކާތްތެރި ރަމަޟާންމަހަކީ އަނެކުންގެ ހިތާމައާއި، ތުރާތަކުގައި ބައިވެރިވުމުގެ ފޯވައްސެކެވެ. އިންސާނާ ތިމާ އަމިއްލަޔަށް ބަނޑުހައިކަމުގެ އުނދަގޫ ބަރުދާސްތުކުރާނަމަ ބަނޑުހައިކަންމަތީގައި ތިބޭ އެހެނިހެން އިންސާނުންގެ މަތީން ހަނދާންވެއެވެ. އެފަދަމީހުން ތިބޭކަން އަޅުގަނޑުމެން ހަނދާންވާހިނދު އެފަދަމީހުންގެ ހައިހޫނުކަން ފިލުވައިދިނުމަކީ އަޅުގަނޑުމެންގެ ވާޖިބެކެވެ. ހަމައެފަދައިން މިބަރަކާތްތެރި މައްސަރު ނިންމައިލާއިރު އަޅުގަނޑުމެން ފިތުރު ޒަކާތުގެމަތިން ހަނދާންކުރާންޖެހެއެވެ. އަޅުގަނޑުމެންގެ އަޚުންނާއި އުޚުތުންގެ ތެރޭގައި ތިބި ފަޤީރުންނާއި މިސްކީނުން އަޅުގަނޑުމެންގެ އީދުގެ އުފަލުގައި ފުރިހަމަޔަށް ބައިވެރި ކުރުމަށްޓަކައެވެ. މިއީ އަޅުގަނޑުމެން މުޅި އަހަރުދުވަހުވެސް ތަކުރާރުކޮށް ފަށްފަށް ކުރާން ޖެހޭ ކަމެކެވެ. ހަމަ ކޮންމެދުވަހަކުވެސް ކުރާންޖެހޭ ހެޔޮކަމެކެވެ. ރަމަޟާންމަސް ނިންމާލާއިރު ޚާއްސަގޮތެއްގައި އެކަންކުރިކަމުގައި ވިޔަސްވެހެވެ.\nކޮންމެ މުސްލިމަކުވެސް ތިމާގެ މުސްލިމު އަޚާއަށް ބޭނުންހިފެވޭ މީހަކަށްވާންޖެހެއެވެ. އެހެނިހެން މުސްލިމުންގެ ހިތާމަޔާއި ހިތްދަތިކަމާއި ފިކުރުބޮޑުވުމަކީ ޚުދުތިމާގެވެސް މައްސަލަތަކެއް ކަމުގައި ޤަބޫލުކުރާންޖެހެއެ. އަޅުގަނޑުމެން ޤަބޫލުކުރާންވީ އަޅުގަނޑުމެންގެ އަޚުންނާއި އުޚުތުންގެ މުޞީބަތާއި ތުރާތައް ފިލުވައިނުދެވޭހައި ހިނދަކު އަޅުގަނޑުމެންގެ އުފާތައް ފުރިހަމަ ނުވާކަމެވެ.


HEYRIYA: Gen Miskiy: Fuvahmulakuge 900 Aharuvee Thaareekha Gulhifa - Vaguthu\nކޮވިޑަށް ފައްސިވާ އަދަދު މަދުނުވެ، އަދިވެސް މަތީގައި! - 21 ގަޑިއިރު ކުރިން\nފުވައްމުލަކު ގެން މިސްކިތް -- ވަގުތު އިމޭޖެސް: އިބްރާހިމް ޝާބިލް\n(ފުވައްމުލައް ސިޓީ) ޏ. ފުވައްމުލަކުގައި ހުންނަ ގެން މިސްކިތަކީ އެ ރަށުގައި އެންމެ ފުރަތަމަ ބިނާ ކުރެވުނު މިސްކިތެވެ. ޖާހިލުކަމުގެ އަނދިރި ކަމެއްގައި ރަށުގެ ރައްޔިތުން ތިއްބައި އެ އަނދިރިކަމުން ނެރެދީ، އިސްލާމް ދީންގެ ސާފު މަގު ދައްކުވައިދިން ބޭފުޅާގެ ވާހަކަ ވެސް މިސްކިތާ އޮތީ ގުޅިފައެވެ. މި މިސްކިތް ބިނާ ކުރެއްވި ބޭފުޅާ ފަސްދާނުލެވިފައި ވަނީ ވެސް މިސްކިތުގެ ތެރޭގައެވެ.\nމި މިސްކިތަށް 900 އަށް ވުރެ ގިނަ އަހަރުވީ އިރު، މިސްކިތާ ބެހޭ ގޮތުން އިހުގައި ރަށުގައި އުޅުނު ވެރީންނާއި ރަށުގެ މަދަރުސާތަކުގައި މަސައްކަތް ކުރާ ޓީޗަރުން ދެއްކި ވާހަކަތަކުން މިސްކިތް ވަރަށް ޚާއްސައެވެ. އެހެން މިސްކިތްތަކާ ބަލާ އިރު، ތަފާތު އެތައް ކަމެއް ފާހަގަކުރެވެއެވެ. އެއް ކަމަކީ މިސްކިތުގައި ހުންނަ ވަޅުގެ ހަތަރު ކަނުން ނަގާ ފެނުގައި ރަހަ ތަފާތުވާ ކަމަށް ބުނާ ވާހަކައެވެ.\nފުވައްމުލަކަކީ އެއްފަސްގަނޑަކަށް އުފެދިފައިވާ ވަށައިގެން މަސިންގާ ކަނޑު އޮންނަ އެހެން ރަށްތަކާ އެކަހެރި ހިސާބެއްގައި އޮންނަ ރަށެކެވެ. ފުވައްމުލަކާ އެންމެ ކައިރީގައި އޮންނަ ރަށަކީ އައްޑު އޮތޮޅު މީދޫއެވެ. މީދޫ އާއި ފުވައްމުލަކާ ދެމެދު ގާތްގަނޑަކަށް 12 މޭލު އޮވެއެވެ. މި ސަބަބަށްޓަކައި ޒަމާނުއްސުރެ ފުއައްމުލަކާއި އައްޑޫ މީދޫގެ ރައްޔިތުންނާ ވަރަށް ގާތް ގުޅުމެއް އޮވެއެވެ. ފުވައްމުލަކުގެ ތާރީޚީ އެތައް ހާދިސާއަކާ މީދޫއާ ގުޅިފައިވެއެވެ.\nފުވައްމުލަކު ގެން މިސްކިތުގެ ގޯތިތެރެ. -- ވަގުތު އިމޭޖެސް: އިބްރާހިމް ޝާބިލް\nފުވައްމުލަކުގެ އެންމެ ގަދީމީ އެއް މިސްކިތް ކަމަށްވާ ގެން މިސްކިތް ބިނާކުރި ތާރީޚެއް ކަމަށް ތާރީޚު ދިރާސާ ކުރާ ފަރާތްތަކުން ބުނަނީ މީލާދީ ގޮތުން 1398 ވަނަ އަހަރެވެ. މިސްކިތުގެ ގޯތިތެރޭގައި ހުރި ފިލާގަނޑެއްގައި ވެސް މިސްކިތް ބިނާކުރި ތާރީޚު ކަމަށް ލިޔެވިފައި ވަނީ މި ތާރީޚެވެ. އަދި މި މިސްކިތަކީ ރާއްޖޭގެ ތާރީޚުގައި ހުރި ވެލިގަލުގެ އެންމެ ޒަމާންވީ މިސްކިތެވެ. ފުވައްމުލަކުގައި ވެލިގަލުގެ މަހާނަތައް ގިނަ އަދަދަކަށް ހުރި އިރު ގެން މިސްކުތުގައި ވެސް ވެލިގަލުގެ މަހާނަ ގާތައް އެބަހުއްޓެވެ.\nފުވައްމުލަކު ގެން މިސްކިތް-- ވަގުތު އިމޭޖެސް: އިބްރާހިމް ޝާބިލް\nރަށުގެ ތާރީޚު ދިރާސާ ކުރައްވާ ރަށުގައި ޓީޗަރެއްގެ ގޮތުގައި މަސައްކަތް ކުރައްވާ މުހައްމަދު އިބްރާހީމް ދީދީ ވިދާޅުވީ މި މިސްކިތުގައި މިހާރުވެސް ނަމާދު ކުރާ ކަމަށެވެ. އެކަމަކު، އޭނާގެ ކަންބޮޑުވުމަކީ މިތަން އަސްލު ގެއްލޭ ގޮތަށް މަރާމާތު ކުރާތީއެވެ.\nތާރީޚީ ވާހަކަތައް ހިއްސާ ކުރެއްވި ބޭފުޅުން މަޢުލޫމާތު ދެއްވާ ގޮތުގައި ގެން މިސްކިތް ހުރި ސަރައްހައްދަކީ ފުވައްމުލަކުގައި މީހުން އެންމެ ގިނައިން އުޅުނު އެއް ސަރަހައްދެވެ. އަދި ގަދީމީ އެތައް ތަނެއް އެ ސަރަހައްދުގައި ހުރިއިރު އެ ސަރަހައްދަކީ އިސްލާމް ދީން އައުމުގެ ކުރީން ފުވައްމުލަކު މީހުން އަޅުކަންކުރި ބައެއް ތަންތަން ވެސް ހުރި ސަރަހައްދެކެވެ.\nGALLERY: Fuvahmulaku Gen Miskithah 900 Aharu https://t.co/AsaVVmTXUj pic.twitter.com/40KJeCRjhR\nގެން މިސްކިތް އަޅާފައި ހުރީ ގިބުލައާ ސީދަލަށް ނޫން ކަން މިސްކިތުގެ ގޯތިތެރެއަށް ވަނުމުން ފާހަގަވެއެވެ. އެތައް ގަރުނެއް ކުރީން އަޅާފައިވާ މިސްކިތުގެ ގިބުލަ މިހާރު ރަނގަޅު ދިމާލަށް ހަދައި މިސްކިތުގެ ވަށައިގެން ބޮޑު ބައި ރާނައި މިސްކިތް ވަނީ ކުރިއަށް ވުރެ ބޮޑު ކޮށްފައެވެ.\nމިސްކިތުގެ ގޯތިތެރޭގައި ހުރި ބައެއް ހާއްސަ ތަންތަން\nގެން މިސްކިތުގެ ގޯތި ތެރޭގައި ހުރި ހާއްސަ ތަންތަނުގެ ތެރޭގައި ފުވައްމުލައް އިސްލާމް ކުރެއްވި ބޭފުޅާ އޮތް ޒިޔާރަތް ހިމެނެއެވެ. ފުވައްމުލަކުގައި ދިރިއުޅެމުން އައި މީހުންނަށް އިސްލާމް ދީނަށް ގޮވާލައްވަން އައްޑު އަތޮޅު މީދޫން ވަޑައިގަތް އަބޫބަކުރު ނާއިބު ކަލޭގެފާނު ފަސްދާނުލެވިފައި ވަނީ މި މިސްކިތުގެ އިރުމަތީ ފަރާތުގައި ހުރި ގަބުރުސްތާނުގެ ތެރޭގައިވާ ޒިޔާރަތުގައެވެ.\nފުވައްމުލަކު ގެން މިސްކިތުގައި ހުންނަ ހަތަރު ކަނުން ހަތަރު ރަހަ ދޭ ކަމަށް ބުނާ ވަޅު -- ވަގުތު އިމޭޖެސް: އިބްރާހިމް ޝާބިލް\nފުވައްމުލަކު ފެން ބޮއެފި މީހަކު މުލަކު މަތީން ފޫހި ނުވާނޭ ކަމަށާއި އެމީހަކު ދެ ވަނަ ފަހަރަށް ވެސް ފުވައްމުލަކަށް އަންނާނޭ ކަމަށް މުލަކުގެ ފުލޯކު ވާހަކަ ތަކުން އެނގެއެވެ. ގެން މިސްކިތުގެ ވަޅަކީ މި ވާހަކަތަކުގައި ބުނާ ވަޅަށް ވާއިރު އިހުގެ މީހުން ބުނަނީ މި ވަޅުގެ ހަތަރު ކަނުގެ ފެނުގައި ހަތަރު ރަހަ ދޭ ކަމަށެވެ.\nގެން މިސްކިތުގެ މި ވަޅާ ބެހޭ ގޮތުން ދައްކާ ވާހަކަތައް ހަގީގަތަށް ނުވާ ސަބަބަކީ މިހާރު އެ ވަޅުގެ ފެނުގައި އެއް ރަހައެއް ދޭތީއެވެ. އަދި އިހުގައި ކިޔައިދޭ އެ ވާހަކަ ގަބޫލު ނުކުރާ މީހުންވެސް އެރަށުގައި ގިނަކަމުން ހަގީގަތެއް ކަމަށް ގަބޫލު ކުރަން ދައްޗެވެ.\nފުވައްމުލަކުގައި މި މިސްކިތް އެންމެ ފުރަތަމަ ބިނާ ކުރީ ވަރަށް އާދައިގެ ގޮތަކަށެވެ. ވެލިގަލާއި ލަކުޑިން ބިނާކޮށްފައިވާ މި މިސްކިތް ބިނާކޮށްފައި ވަނީ ވަރަށް ކުރީގައި އަދި މަދު ބައެއްގެ އެހީއާ އެކުގައިކަން އެނގެނީ މި ސަބަބުތަކަށްޓަކައެވެ.\nފުވައްމުލަކުގައި މަސްތުވާތަކެތީގެ ނެޓްވޯކެއް!\nފުވައްމުލަކު ޗަކަ ކިޅި: ނޭރި ދޫކޮށްލާ ވަރުގެ ތަނެއް ނޫން!


Fahu vaguthaa jehendhen league ah vaadhakuraanan: Klopp | Mihaaru\n26 އެޕްރީލް 2019 - 12:293comments\nނަވާވީސް އަހަރުތެރޭ ފުރަތަމަ ފަހަރަށް ލީގު ހޯދުމަށް މަސައްކަތްކުރާ ލިވަޕޫލް މި ވަގުތު ދެ ވަނައިގައި އޮތީ އެއް ވަނައިގައި އޮތް ސިޓީ އަށް ވުރެ އެއް ޕޮއިންޓް މަދުން ލިބިފައިވާތީ އެވެ. ސިޓީ އަށް 35 މެޗުން 89 ޕޮއިންޓް ލިބިފައިވާއިރު، ލިވަޕޫލްގެ އޮތީ 35 މެޗުން 88 ޕޮއިންޓެވެ. ލިވަޕޫލަށް ލީގު ލިބޭނީ ލީގުގައި ބާކީ އޮތް ތިން މެޗުގެ ތެރެއިން ސިޓީ އަށް ޕޮއިންޓް ގެއްލި ލިވަޕޫލް ކުޅޭ މެޗުތަކުން މޮޅުވެގެންނެވެ.\n"މިކަން ނިމޭނީ ހުރިހާ ދޮރެއް ބަންދުވީމަ. ފުޓްބޯޅައިގައި އަހަރެން ގަބޫލުކުރާ ގޮތެއް ނޫން ވާދަކުރުން ހުއްޓާލުމަކީ. ދިރިއުޅުމަކީ ވެސް ރޭހެއް. ލިވަޕޫލުން ފަހަތަކަށް ނުޖެހޭނެ،" ލީގުގައި މިރޭ އަމިއްލަ ދަނޑުގައި، ރެލިގޭޓްވެފައިވާ ހަޑްސްފީލްޑް ޓައުންއާ ދެކޮޅަށް ކުޅޭ މެޗުގެ ކުރިން ކްލޮޕް ބުންޏެވެ.\nސިޓީގެ ކޯޗު ޕެޕް ގާޑިއޯލާ ދާދި ފަހުން ބުނީ މި ފަހަރު ލީގުގައި ސިޓީ އާއި ލިވަޕޫލުން އަންނަނީ އާދަޔާހިލާފު ހިތްވަރެއް ދައްކަމުން ކަމަށާއި ލީގު ނުލިބޭ ޓީމަކަށް ވެސް އޮންނާނެ މާ ބޮޑު މާޔޫސްކަމެއް ނެތް ކަމަަށެވެ. އެއީ ދެ ޓީމުން ވެސް ކުރެވެން ހުރި ހުރިހާ މަސައްކަތެއް ކޮށްފައިވާތީ އެވެ. ގާޑިއޯލާގެ ވާހަކަތަކަށް ކްލޮޕް ވެސް އެއްބަސްވެ އެވެ.\n"އެއީ ހަގީގަތް މިއީ ދެ ޓީމަށް ވެސް އުނދަގޫ ރޭހެއް. އެކަމަކު މީގެ ކާމިޔާބީ އަށް މަސައްކަތް ކުރުމުގެ އުސޫލަކީ ލިބޭނެ އުއްމީދު ދޫކޮށްނުލުން. މި ފަހަރު ނުލިބުނަސް މި ނިމުނީ އެއް ނޫން. މި ޓީމަކީ ކުރިއަރަމުން އަންނަ ޓީމެއް،" ކްލޮޕް ބުންޏެވެ.\nސިޓީގައި މި ވަގުތު އޮތީ ޕްރިމިއާ ލީގުގެ ތާރީހުގައި ކުޅުނު އެންމެ މޮޅު އެއް ޓީމު ކަމަށް ގިނަ ބަޔަކު ބުނާއިރު، ކްލޮޕްގެ ނަޒަރުގައި އެ ފަދަ ޓީމަކާ ވާދަކުރުމަކީ ވެސް ފަސޭހަަކަމެއް ނޫނެވެ.\n"ސިޓީގެ ތަފާތު އެ މީހުން އެބަ ދައްކާ. އެ ފަދަ ޓީމަކާ އެއް ރޭހުގައި އޮތުމަކީ ފަސޭހަކަމެއް ނޫން. ވަރަށް ޕްރޮފެޝަނަލް ޑިސިޕްލިން އެއް ދައްކައިގެން ކުރެވޭނެ ކަމެއް،" ކްލޮޕް ބުންޏެވެ.\nލިވަޕޫލް އަމިއްލަ ދަނޑުގައި އެންމެ ފަހުން ލީގު މެޗަކުން ބަލިވީ 2017 ވަނަ އަހަރުގެ އޭޕްރީލް މަހު ކްރިސްޓަލް ޕެލަސް އަތުންނެވެ. މިރޭ ލިވަޕޫލްގެ އެންފީލްޑްގައި ކުޅޭ މެޗު ފަށާނީ ރާއްޖެ ގަޑިން 12 ޖަހާއިރު އެވެ.


Bathalaa Azza Ves Mua Ge Ufan Rah Velidhoo Ga - Vaguthu\nބަތަލާ އައްޒަ ވެސް މުއާގެ އުފަން ރަށް ވެލިދޫގައި\nމީގެ 16 އަހަރު ކުރިން "ލޯބިވިއްޔާ" ވީޑިއޯ ލަވައިން އެންމެ ފުރަތަމަ ބެލުންތެރިންނަށް ފެނުނު، މިހާރު ފިލްމް އިންޑަސްޓްރީގެ އުހުގައި މަސައްކަތް ކުރާ ތަރިންގެ ތެރޭގައި މަރިޔަމް އައްޒަ (އައްޒަ) ހިމެނެެއެވެ. އައްޒަ އަކީ ފިލްމް އިންޑަސްޓްރީ އާއި މީސް މީޑިއާގައި "ރާނީ" އެކެވެ. އޭނާއަށް ފޮލޯކުރާ މީހުން ގިނައެވެ.\nއައްޒަ އާއި އަބްދުﷲ މުއާޒް (މުއާ) އަކީ ގިނަ ބަޔަކަށް އެންމެ ކަމުދާ ޖޯޑެވެ. ދެ މީހުންގެ ކައިވެންޏަށް މިހާރު އަހަރަކަށް ވުރެ ގިނަ ދުވަސް ވެފައިވާ އިރު، ދެ މީހުންވެސް އެކަކު އަނެކަކަށް ހިތުގައި އޮންނަ ލޯބި މީސް މީޑިއާގައި ބަންޑުން ކޮށްލާ ފަހަރު އާދެއެވެ. ޗުއްޓީ ހޭދަކޮށްލަން ނުވަތަ ހަފްތާ ބަންދަށް ތަނަކަށް ދިޔަޔަސް މީސް މީޑިއާގައި ހިއްސާކުރެއެވެ.\nމުއާ އޭނާގެ އުފަން ރަށް ނ. ވެލިދޫއަށް ގޮސްފައިވާ ކަން މީސް މީޑިއާ ޕްލެޓްފޯމްތަކުން ހާމަވެގެން ދިޔައީ މީގެ ތިން ދުވަސް ކުރިންނެވެ. މުއާ ރަށަށް ކުރި ދަތުރުގައި އައްޒައެއް ނުދެއެެވެ. އެކަން ހާމަވެެގެން ދިޔައީ ސްޓޯރީތަކުގައި ދެ މީހުންވެސް އެކަކު އަނެކަކު މަތިން ހަންދާންވާކަން ހާމަކޮށް ހިއްސާކޮޮށްފައިވާ ފޮޓޯތަކާއި މެސެޖުތަކުގެ ސަބަބުންނެވެ.\nއައްޒަ ސްޓޯރީގައި ހިއްސާކޮށްފައިވާ ވީޑިއޯގެ ސްކްރީންޝޮޓެއް\nމުއާ ވެލިދޫއަށް ދިޔަތާ ތި ންދުވަސް ފަހުން އައްޒަވެސް މިހާރު ވަނީ ވެލިދޫއަށް ގޮސްފައެވެ. އައްޒަ ވެލިދޫއަށް ދިޔައިރު އޭނާގެ ދަރިފުޅު އީތަން ގެންދިޔަ ކަމެއް ޔަގީނެއް ނޫނެވެ. އައްޒައަށް މަރުހަބާ ކިޔައި މުއާގެ އާއިލާ ބައެއް މީހުން މީސް މީޑިއާގައި އައްޒަ ގެއަށް ވަދެގެން އަންނަނިކޮށް ނަގާފައިވާ ވީޑިއޯގައި އީތަން ފެންނާކަށް ނެތެވެ.\nމިއަދު އައްޒަގެ އިންސްޓަގްރާމް ސްޓޯރީން ފެނިގެންދިޔައީ މުއާގެ މަންމަ ފެނިގެންދާ ބޫމެރޭންގް އެކެވެ. އިންސްޓަގްރާމް ސްޓޯރީގައި އެ ވީޑިއޯ ހިއްސާކޮށްފައިވަނީ 'މައިޓު' މިފަދައިން ލިއެފައެވެ.\nއޮގަސްޓް 2, 2021 14:49\nލިޢާނެ އެއްނެތިން އުޅޭ ބައެްޢް މީ ޙުވާ\nއޮގަސްޓް 2, 2021 15:54\nއޮގަސްޓް 2, 2021 16:56\nއޮގަސްޓް 2, 2021 19:56\n"..މުއާ އޭނާގެ އުފަން ރަށް ނ. ވެލިދޫއަށް ގޮސްފައިވާ ކަން މީސް މީޑިއާ ޕްލެޓްފޯމްތަކުން ހާމަވެގެން ދިޔައީ މީގެ ތިން ދުވަސް ކުރިންނެވެ."\nހީވަނީ ބަޔަކު އެބައުޅޭހެން މިމީހުން ވާނުވާބަލަން. އަބަދު ވަގުތުނޫހަށް ޕެއިކޮށްގެން ޖައްސާ ސްޓަންޓް ތިއީ.\nއޮގަސްޓް 2, 2021 20:08\nއަހަހަހހަރުމެންނައްކީއް އައްޒަ ކޮންމެރަށަކައް ދިޔަސް\nއޮގަސްޓް 3, 2021 13:05\nމައިޓް ކިޔުމަށް ވުރެ ލޯބިވާ މައިދާތަ ނުވަތަ މަންމަ ކިޔާނަމަ ލޯބިވާ މިންވަރު ހާމަ ވާނެ\nމައިޓް ޒަމާނީ ބަހަކަށް ވިޔަސް ފިރިމީހާގެ މަންމަ ނުވަތަ މައިދައިތައަށް އިޚްތިރާމް ކުޑަ ކުރެވޭ ކަމުގެ ސިފަ ވަނީ


Messi kaiveni kohfi! - TrendingRED\n2 ޖުލައި 2017 - 21:00\nއަހަރެމެން އެންމެންނަށް ދެވަނަ ތަޢާރަފަކަށް ބޭނުން ނުވާ، އާޖެންޓީނާއަށް އުފަން މަޝްހޫރު ފުޓްބޯޅަ ކުޅުންތެރިޔާ ކަމަށް ވާ ލިއޮނަލް މެސީ ކައިވެނި ކޮށްފިއެވެ. މެސީ ކައިވެނި ކޮށްފައިވަނީ އޭނާގެ އެންމެ ކުޑައިރުގެ ލޯބިވެރިޔާ އެންޓޯނެލާ އޮކޫޒޯ އާއެވެ. ކައިވެނި ހަފްލާ ހުކުރު ދުވަހުގެ ރޭ ބާއްވާފައިވާއިރު، ބާއްވާފައިވަނީ މެސީގެ އުފަންރަށް ކަމަށްވާ ރޮސާރިއޯ ގައެވެ.\nމިއީ ދުނިޔޭގެ ތާރީހުގައި ފާހަގަ ކުރެވޭނެ ކައިވެންޏަކަށްވާއިރު މި ކައިވެނީގެ ހަފްލާ ބާއްވާފައި ވަނީ އާޖެންޓީނާގެ "ސިޓީ ސެންޓަރ ހޮޓެލް ކޮންޕްލެކްސް" ގައެވެ.\nމި ކައިވެންޏަށް ދުނިޔޭގެ އެކި ކަންކޮޅުތަކުން ފިލްމުސްޓާރުންގެ އިތުރުން، މަޝްހޫރު ފުޓްބޯޅަކުޅުން ތެރިންވެސް ބައިވެރިވެފައި ވެއެވެ.\nމެސީއަކީ ދުނިޔޭގެ ފެންވަރުގެ ކުޅުންތެރިއެއްކަމުން ދުނިޔޭގެ ކޮންމެ ތަނެއް ގައި ވެސް މެސީއަށް ކައިވެނި ކުރެވުނީހެވެ. އެހެންނަމަވެސް، މެސީ ވަނީ އޭނާގެ އުފަންރަށް ޙިޔާރުކޮށްފައެވެ. އެއީ މެސީ ބުނާގޮތުންނަމަ އޭނާގެ ހިތާއެންމެ ގުޅުންހުރި ރަށެވެ.\nމި ކައިވެނި ފޮޓޯނަގާ، ކަވަރު ކުރުމަށް 150 ނޫސްވެރިންނަށް ހުއްދަ ދީފައިވެއެވެ. އެހެންނަމަވެސް، ފަހުގެ ޕާޓީއަށާއި ކައިވެނި ކުރި ވަގުތުގައި އެއްވެސް ނޫސްވެރިއަކަށް އެތެރެއަށް ވަނުމުގެ ހުއްދައެއް ނެތެވެ. އެހެންނަމަވެސް، އެ ސަރަހައްދަށް ބައިވަރު މީހުންވަނީ އެއްވެފައެވެ. ސެކިއުރިޓީގެ ވަރުގަދަކަމުން އެއްވެސް މީހަކަށް އެތެރެއަށް ވަދެވޭ ގޮތެއް ނުވިއެވެ.\nމި ދެ ލޯބިވެރިން އެކަކު އަނެކަކު ކުޑައިރުން ސުރެ ދަނެއެވެ. އަދި ކުޑައިރުންސުރެ ގާތް ގުޅުމެއް ގެންގުޅެމުން އައެވެ. އަދި 2008 ގައި ވަނީ ލޯބީގެ ގޮތުން ގުޅެ، 2012 ގައި ފުރަތަމަ ދަރުފުޅުވެސް ލިބިފައެވެ. ދެވަނަ ދަރިފުޅު ލިބިފައިވަނީ 2015 ގައެވެ.


އިނގިރޭސިވިލާތް، ބްރެޒިލް އަދި ދެކުނު އެފްރިކާއިން ފެނިފައިވާ...\nކޮވިޑްގެ އައު ވޭރިއަންޓްތައް\nއިނގިރޭސިވިލާތް، ބްރެޒިލް އަދި ދެކުނު އެފްރިކާއިން ފެނިފައިވާ ކޮވިޑްގެ އައު ވޭރިއަންޓްތައް: ކަންބޮޑުވާންޖެހެނީ ކިހާ މިންވަރަކަށް؟\nސައިންސްވެރިން އަންނަނީ މިވެކްސިންތައް އައު ވޭރިއަންޓްތަކާއި ދެކޮޅަށް މަސައްކަތްކުރާނެ ކަމަށް ބުނަމުން\nއައު ވޭރިއަންޓްތަކަކީ ކުރިން ފެނުނު ކޮވިޑް ވައިރަސްގެ ވޭރިއަންޓްތަކަށްވުރެ އަވަހަށް ފެތުރޭ ވޭރިއަންޓްތަކެއް\n15 ޖެނުއަރީ 2021 | ހުކުރު 11:40\nކޮރޯނާވައިރަސް، އައު ވޭރިއަންޓްތައް ދެނެގަނެވުމާއެކު ސައިންސްވެރިން ވަނީ މިވޭރިއަންޓްތައް އިތުރަށް ދިރާސާކޮށްފައި\nކޮރޯނާވައިރަސްގެ އައު ވޭރިއަންޓްތަކެއް މިވަގުތު ފެންނަމުން ދާއިރު މި އައު ވޭރިއަންޓް ވައިރަސްގެ އަސްލަށްވުރެ މާއަވަހަށް ފެތުރެމުން އަންނަކަމަށް ސައިންސްވެރިން ވަނީ ބުނެފައެވެ. އައު ވޭރިއަންޓްތައް ދެނެގަނެވުމާއެކު ސައިންސްވެރިން ވަނީ މިވޭރިއަންޓްތައް އިތުރަށް ދިރާސާކޮށް މިވޭރިއަންޓްތައް ކޮންޓްރޯލްކުރުމަށް ކުރެވޭނެ ކަންތައްތަކާއި ކުރިމަތިކުރުވާނެ ގެއްލުންތައް ބެލުމުގެ މަސައްކަތް ފަށާފައެވެ.\nއައު ވޭރިއަންޓްތަކަކީ ކޮބާ؟\nކޮރޯނާވައިރަސްގެ އައު ވޭރިއަންޓްތަކުގެ ތެރެއިން ސައިންސްވެރިންގެ ސަމާލުކަން މިވަގުތު ހުއްޓިފައިވަނީ މަދު ވޭރިއަންޓްތަކަކަށެވެ. އެވޭރިއަންޓްތަކަކީ:\n-ޔޫކޭ ވޭރިއަންޓް: މިވޭރިއަންޓު އެންމެ ބޮޑަށް ފެނިފައިވަނީ އިނގިރޭސިވިލާތުންނެވެ. މިހާތަނަށް އައިއިރު އިނގިރޭސިވިލާތުން ފެނުނު މިއައު ވޭރިއަންޓް 50ށް ވުރެ ގިނަ ގައުމުން ވަނީ ފެނިފައެވެ.\n-ދެކުނު އެފްރިކާ ވޭރިއަންޓް: ދެކުނު އެފްރިކާއިން ފެނިފައިވާ އައު ވޭރިއަންޓް މިހާތަނަށް އައިއިރު 20 ގައުމަކުން ވަނީ ފެނިފައެވެ. އޭގެތެރޭގައި އިނގިރޭސިވިލާތްވެސް ހިމެނެއެވެ.\n-ބްރެޒިލްއިން ފެނިފައިވާ އައު ވޭރިއަންޓް\nވައިރަސް އިން އައު ވޭރިއަންޓްތައް އުފެދުމާއި މިޔުޓޭޓްވުމަކީ އަބަދުވެސް ހިނގަމުން އަންނަކަމެކެވެ. އެހެންކަމުން ކޮވިޑް-19ގެ އައު ވޭރިއަންޓް ފެނުމާއި ކޮރޯނާވައިރަސް މިޔުޓޭޓް ވަމުންދިޔުމަކީ އައު ކަމެއް ނޫނެނެވެ. ކޮވިޑްގެ އެތައް ހާސް ވޭރިއަންޓެއް މިހާރުވެސް ދުނިޔޭގެ އެކިކަންކޮޅުތަކުން ފެންނަމުންދާނެއެވެ.\nއެހެންނަމަވެސް މީގެތެރެއިން ނުރައްކާތެރި ވޭރިއަންޓްތައް ފެންނަނީ މަދުންނެވެ. އަދި ބައެއް ވޭރިއަންޓްތަކަކީ ނުރައްކާތެރިކަން ކުޑަވެފައި ހަލުވިކަމާއެކު ފެތުރޭ ވޭރިއަންޓްތަކެވެ.\nމިވޭރިއަންޓްތައް ކިހާ ސީރިއަސް؟\nމިހާތަނަށް ހޯދިފައިވާ ހޯދުންތަކުން އެނގޭގޮތުގައި އިނގިރޭސިވިލާތް، ދެކުނު އެފްރިކާ އަދި ބްރެޒިލް އިން ފެނިފައިވާ ވޭރިއަންޓްތަކަކީ ކުރިން ފެނުނު ކޮވިޑް ވައިރަސްގެ ވޭރިއަންޓްތަކަށްވުރެ އަވަހަށް ފެތުރޭ ވޭރިއަންޓްތަކެވެ.\nއެއީ މިތިން ވޭރިއަންޓުގެވެސް ޖެނެޓިކް އަށް އައިސްފައިވާ ބަދަލުގެ ސަބަބުންނެވެ. އެއާއެކު އަވަހަށް ވައިރަސް ފެތުރި ފަސޭހައިން ވައިރަސް ޖެހެއެވެ.\nމާހިރުން ގަބޫލުކުރާގޮތުގައި އިނގިރޭސިވިލާތުން ސެޕްޓެމްބަރ މަހު ފެނުނު އައު ވޭރިއަންޓު ވައިރަސްގެ އަސްލަށްވުރެ ފެތުރޭ މިންވަރު 70 އިންސައްތަ އިތުރެވެ. ނަމަވެސް އެގައުމުގެ ޕަބްލިކް ހެލްތުން ބުނެފައިވަނީ އައު ވޭރިއަންޓުން ވައިރަސް ފެތުރެނީ 30 އާއި 50 އިންސައްތަ އާ ދެމެދުގައި ކަމަށެވެ. އިނގިރޭސިވިލާތް ތިން ވަނަ ލޮކްޑައުންއަކަށް ދާންޖެހުނީ މި ވޭރިއަންޓުގެ ސަބަބުން ކޭސްތައް ފެންނަ މިންވަރު ކޮންޓްރޯލް ނުވުމުގެ ސަބަބުންނެވެ.\nދެކުނު އެފްރިކާއިން ވޭރިއަންޓް ފެނިފައިވަނީ އޮކްޓޯބަރ މަހުއެވެ. މިވޭރިއަންޓް ގައި އިނގިރޭސިވިލާތުން ފެނިފައިވާ ވޭރިއަންޓާ ތަފާތު ކަންތައްތަކެއް ހުރެއެވެ. އެހެންނަމަވެސް މި ދެ ވޭރިއަންޓުގެވެސް މިޔުޓޭޝަން ހުރީ އެއްގޮތަކަށެވެ.\nދެކުނު އެފްރިކާއިން ފެނުނު ވޭރިއަންޓު މިހާރު ކޮވިޑަށް އުފައްދާފައިވާ ވެކްސިންތަކަށް މަސައްކަތްކުރާ މިންވަރަށް ބަދަލުތަކެއް ގެނުވަފާނެކަމަށް ސައިންސްވެރިން ބުނެއެވެ.\nއިނގިރޭސިވިލާތުން ވަނީ ދެކުނު އެފްރިކާއިން އެގައުމަށް ފްލައިޓް އައުމާއި ދިޔުން މަނާކޮށްފައެވެ. މީގެއިތުރުން ފާއިތުވި ދުވަސްތަކުގައި އެގައުމަށް ދަތުރުކޮށްފައިވާ އަދި ކޮންޓެކްޓް ވެފައިވާނަމަވެސް ވީއެންމެ އަވަހަކަށް ކަރަންޓީނު ވުމަށް ވަނީ އެގައުމުގެ ސަރުކާރުން އަންގާފައެވެ.\nބްރެޒިލް އިން ވޭރިއަންޓް ފެނިފައިވަނީ ޖުލައި މަހުގެ ތެރޭގައެވެ. މިވޭރިއަންޓް ވަނީ މިފަހަކުން ބްރެޒިލް އިން ޖަޕާނަށް ދިޔަ ހަތަރު މީހެއްގެ ގައިން ފެނިފައެވެ. މިވޭރިއަންޓުގެ މިޔުޓޭޝަންތައް ދެކުނު އެފްރިކާއިން ފެނުނު މިޔުޓޭޝަންތަކާއި އެއްގޮތެވެ.\nއަލަށް ފެނުނު ކަންތައްތަކާއި ގުޅިގެން އިނގިރޭސިވިލާތުގެ ސަރުކާރުން ވަނީ ދެކުނު އެމެރިކާ އާއި ޕޯރޗުގަލް އިން ފްލައިޓް އައުން މަނާކޮށްފައެވެ.\nކޮވިޑް ވެކްސިން އައު ވޭރިއަންޓްތަކަށް މަސައްކަތްކުރޭތަ؟\nމިހާރު ކޮވިޑަށް އުފައްދާފައިވާ ވެކްސިންތަކަކީ މި ވައިރަސްގެ ކުރީގެ ވޭރިއަންޓްތަކަށް އުފައްދާފައިވާ ވެކްސިންތަކެވެ. އެހެންނަމަވެސް ސައިންސްވެރިން އަންނަނީ މިވެކްސިންތައް އައު ވޭރިއަންޓްތަކާއި ދެކޮޅަށް މަސައްކަތްކުރާނެ ކަމަށް ބުނަމުންނެވެ. ނަމަވެސް އަދި އެކަން ކަށަވަރު ކުރެވިފައެއްނުވެއެވެ. ލެބޯޓްރީތަކުގައި އަންނަނީ އެކަން ބެލުމުގެ މަސައްކަތް ކުރަމުންނެވެ.\nވެކްސިން އިންސާނާގެ ހަށިގަނޑު ވައިރަސްގެ އެކި ބައިތަކާއި ދެކޮޅަށް މަސައްކަތްކުރުވުމަށް ޓްރެއިން ކުރުވައެވެ. އެހެންނަމަވެސް އައު ވޭރިއަންޓްތަކުން ފެނިގެން އުޅޭ މިޔުޓޭޓް އާ ދެކޮޅަށް ވެކްސިން އަށް އެކަން ކުރެވޭނެތޯ އެއީ ސުވާލެކެވެ.\nމިވައިރަސްގެ އިތުރު ވޭރިއަންޓްތައް ކުރިޔަށް އޮތްތަނުގައިވެސް ފެންނަމުންދާނެއެވެ. އެހެންކަމުން ވެކްސިންތައް އުފައްދަންޖެހޭނީ އެންމެ ގޯސް ހާލަތަށް ބަލާ ވޭރިއަންޓްތަކާ ދެކޮޅަށް މަސައްކަތްކުރެވޭ ގޮތަށް ވެކްސިނަށް ބަދަލު ގެނެވޭ ގޮތަށް ކަމަށް މާހިރުން ބުނެއެވެ.\nފްލޫ ވެކްސިނަށް ކޮންމެ އަހަރު އައު ޑޯޒެއް ދެމުންދާ ގޮތަށް ކޮރޯނާވައިރަސް އަށްވެސް އެގޮތަށް ވުމަކީ އެކަށީގެންވާ ކަމެއްކަމަށް މާހިރުން ބުނެއެވެ.\nއައު ވޭރިއަންޓް ނުރައްކާތެރިތަ؟\nމިހާތަނަށް އައިއިރު އައު ވޭރިއަންޓުން ސީރިއަސް ގެއްލުންތަކެއް އިންސާނާގެ ހަށިގަނޑަށް ފޯރުވާ ފުރާނައަށް ނުރައްކާވާ މިންވަރަށް ދާކަމެއް ހޯދިފައެއްނުވެއެވެ.\nއެހެންނަމަވެސް ވައިރަސް ފެތުރުން ކޮންޓްރޯލްކުރުމަށް ނުވަތަ ވައިރަސް އިން ރައްކާތެރިވުމަށް އަޅަމުންދާ ފިޔަވަޅުތަކުގެ ތެރޭގައި ހިމެނޭ އަތް ދޮވުމާއި ގައިދުރުކަން ގެންގުޅުމާއި މާސްކު އެޅުން ފަދަ ކަންކަން ކުރުމުން މިވޭރިއަންޓު ޖެހުމުން ރައްކާތެރިކޮށްދޭނެއެވެ. އަދި ވަކިން ޚާއްސަކޮށް އައު ވޭރިއަންޓްތަކަކީ އަވަހަށް ފެތުރޭ ވޭރިއަންޓްތަކަކަށް ވުމުން މިކަންކަމަށް ދޭންޖެހޭ ސަމާލުކަން ވަކިން ބޮޑެވެ.


Pension fund in Hajj ah gendhan hulhuvaalanee | Mihaaru\nއުމުރާގެ އަޅުކަމަށް ފުރުމަށް ދެ މީހަކު ތައްޔާރުވެގެން: ޕެންޝަން ފަންޑުން މިހާރު ހައްޖަށް ދެވޭނެ\nޕެންޝަން ފަންޑުން ހައްޖަށް ގެންދަން ހުޅުވާލަނީ\n20 ޖޫން 2019 - 18:519comments\nރިޓަޔަމެންޓް ޕެންޝަން ސްކީމުން މީހުން ހައްޖަށް ގެންދިޔުމަށް، ޕެންޝަން އޮފީހާއި ހައްޖު ކޯޕަރޭޝަނާ ދެމެދު އެއްބަސްވުމެއްގައި ސޮއިކޮށް، ހައްޖަށް ދިޔުމަށް ފޯމު ހުށަހެޅުމުގެ ފުރުސަތު އަންނަ ހަފުތާގައި ހުޅުވާލަން ނިންމައިފި އެވެ.\nހައްޖު ކޯޕަރޭޝަނުން ބުނީ ޕެންޝަން އޮފީހުން ކަނޑައަޅާފައިވާ އުސޫލާ އެއްގޮތަށް، ރިޓަޔަމެންޓް ސޭވިން އެކައުންޓުގައިވާ ފައިސާ ބޭނުން ކުރުމުގެ ޝަރުތުހަމަވާ ފަރާތްތަކުން، އެ ފައިސާ އިން ހައްޖަށް ދިޔުމުގެ ކަންކަން އެ ކޯޕަރޭޝަނުން ހަމަޖައްސައިދޭނެ ކަމަށެވެ.\nއަދި ޕެންޝަން ފައިސާ އިން ހައްޖަށް ދިޔުމަށް ފޯމުތައް ބަލައިގަންނާނީ، މި މަހުގެ 26ގައި ކަމަށް ބުންޏެވެ.\nޕެންޝަން ފައިސާ ބޭނުން ކުރުމުގެ ޝަރުތުހަމަވާކަން ކަނޑައަޅައި، އެ ފައިސާ ހައްޖު ކޯޕަރޭޝަނަށް ދޫކުރާނީ ޕެންޝަން އޮފީހުންނެވެ.\nހައްޖު ކޯޕަރޭޝަނުން ބުނިގޮތުގައި ޝަރުތު ހަމަވާ ފަރާތްތަކުން ހައްޖަށް ދިޔުމަށް، އަގުގެ 50 ޕަސެންޓް އެ ކޯޕަރޭޝަނަށް ދެއްކުމުން، ހައްޖަށް ދިޔުމުގެ ޖާގަ ކަށަވަރުކޮށްދީ ސްލޮޓް ލިސްޓުން ޖާގަ ދިނުމުގެ އިންތިޒާމް ހަމަޖައްސައިދޭނެ އެވެ.\nއެ ކޯޕަރޭޝަނުން ބުނީ ކުރީބައިގައި ފައިސާ ދައްކާފައިވާ ފަރާތްތަކުގެ ތެރެއިން، ރިޓަޔަމެންޓް ސޭވިން އެކައުންޓުގައިވާ ފައިސާއިން ހައްޖުގެ އަގުގެ ބައެއް ދައްކަން ބޭނުންވާ ފަރާތްތަކަށް އެ ފުރުސަތު ހުޅުވާލާފައިވާ ކަމަށެވެ. އަދި ޕެންޝަން އޮފީހުން އެ ފައިސާ ހަމަޖެއްސުމުން، އެ މީހަކު ބޭނުން ވެއްޖެ ނަމަ އެ ފައިސާ ރީފަންޑު ކޮށްދިނުމުގެ އިންތިޒާމް ވެސް ހައްޖު ކޯޕަރޭޝަނުން ހަމަޖައްސައިދޭނެ ކަމަށް ބުންޏެވެ. ރީފަންޑު ކުރަން ބޭނުން ނުވާނަމަ، އެ މީހެއްގެ ނަމުގައިވާ އެ ކޯޕަރޭޝަނުގެ އެކައުންޓަށް ފައިސާ ޖަމާކުރާނެ ކަމަށް ވެސް ބުންޏެވެ.\nޕެންޝަން ފައިސާ އިން ހައްޖަށް ދެވޭ 6،000 މީހުން އެބަ ތިބި ކަމަށް ޕެންޝަން އޮފީހުން ވަނީ ބުނެފަ އެވެ.\nއެ އޮފީހުން ކަނޑައަޅާފައި ވަނީ ޕެންޝަން ފަންޑު ބޭނުންކޮށްގެން ހައްޖަށް ދެވޭނީ ރިޓަޔަމެންޓް ބެލެންސް އަށް 336،000ރ. ޖަމާވެފައިވާ މީހުނަށް ކަމަށެވެ. މި އަދަދު ހަމަވި ނަމަވެސް ހައްޖަށް އެއް ފަހަރު ގޮސްފައިވާ މީހަކަށް އެ ފައިސާ ބޭނުމެއް ނުކުރެވޭނެ އެވެ. ފަރުޟު ހައްޖު އަދާކުރަން ޕެންޝަން ފަންޑުން ދެނީ ހަރަދުގެ 50 ޕަސެންޓެވެ.\nއިތުރު ލިޔުންތައް ހައްޖު މޯލްޑިވްސް ހައްޖު ކޯޕަރޭޝަން ޕެންޝަން އޮފީސް


Anushka Ah Dhevana Dharieh Libenee Baa?\nއަނުޝްކާ އާއި އޭނާގެ ފިރިމީހާ\nއަނުޝްކާ އަށް ދެވަނަ ދަރިއެއް ލިބެނީ ބާ؟\n16 ޖޫން 2022 - 11:20:24\nއިންޑިއާ ކްރިކެޓް ޓީމުގެ ކެޕްޓަން ވިރާޓް ކޯލީ އާއި ބޮލީވުޑްގެ އެކްޓްރެސް އަނުޝްކާ ޝަރްމާއަށް ދެވަނަ ދަރިޔަކު ލިބެން އުޅޭކަމުގެ ހަބަރުތައް މީޑީއާގައި ފެތުރެން ފަށައިފި އެވެ.\nއަނުޝްކާ އާއި ވިރާޓް އަދި ދަރިފުޅު ވަމިކާ ރާއްޖޭގައި ޗުއްޓީ ހޭދަކުރުމަށްފަހު އެނބުރި ރަށަށް ދިޔުމުން އެންމެ ފުރަތަމަވެސް އަނުޝްކާ ދިޔައީ ހޮސްޕިޓަލަށެވެ. އެހެންކަމުން ގިނަބަޔަކު ދަނީ ވަމިކާ ދައްތައަކަށް ވާން އުޅޭކަމަށް ބުނެ މީސްމީޑީޔާގައި ހިޔާލް ފާޅުކުރަމުންނެވެ.\nމީޑީޔާ ރިޕޯޓްތައް ބުނާގޮތުގައި އަނުޝްކާ ވިހެއުމާއި ގުޅިގެން ބޮލީވުޑްއާ ދުރުގައި ދުވަސްކޮޅަކު ހުރުމަށްފަހު މިހާރުވަނީ މަސައްކަތަށް އެނބުރި ނުކުމެފައެވެ. އެގޮތުން މިހާރު އަނުޝްކާ ދަނީ ފިލްމެއްގެ ޝޫޓިން ނަގަމުން ކަމަށާއި އެފިލްމުގައި އަނުޝްކާ ކުޅެނީ އެތްލީޓެއްގެ ރޯލްކަމަށް މީޑިޔާގައި ބުނެފައިވެއެވެ.\nއަނުޝްކާއަކީ ކުޅިވަރުގެ ދާއިރާގައި ނޫޅޭ މީހަކަށް ވާތީ، އެތްލީޓެއްގެ ރޯލު ކުޅެން ޖެހުމުން ގައިގައި ރިއްސާތީ އަނުޝްކާ ހޮސްޕިޓަލަށް ދަނީ ފިޒިޔޯތެރަޕީ ނަގަން ކަމަށް މީޑީޔާ ރިޕޯޓްތަކުގައި ބުނެފައިވެއެވެ.\nމިހިނގާ ޖޫންމަހުގައި ޗުއްޓީ ހޭދަކުރަން ރާއްޖެ އައިސް އަނުޝްކާ ވަނީ ރާއްޖޭގެ ރިސޯޓެއްގެ ބީޗުގައި ނަގާފައިވާ ފޮޓޯތައް އިންސްޓަގްރާމް އަދި ޓްވިޓާގައި ހިއްސާކޮށްފައެވެ.\nއަނުޝްކާ އެންމެ ފަހުން ފެނިގެން ދިޔައީ ޝާޚުރުކް ޚާންއާ އެކީ ކުޅުނު ފިލްމު "ޒީރޯ" އިންނެވެ. ދެން އެންމެ އަވަހަށް އަނުޝްކާ ފެނިގެންދާނީ ޖުލާން ގޯސްވާމީގެ ބަޔޯޕިކް " ޗަކްދާ އެކްސްޕްރެސް" އިން އެތްލީޓެއްގެ ރޯލުންނެވެ.\nބޮލީވުޑުން ތަފާތު ރަހަތަކެއް\nދިވްޔާގެ ހަނދާން އާކޮށް ސަންޖޭ އެތައް ވާހަކައެއް މީޑިއާއަށް\n3 އަހަރަށް ފަހު އިޝާންއާއި އަނަންޔާގެ ގުޅުން ނިމުމަކަށް\nއަންކިތާ ހާމަ ކުރި ސިއްރުން ބޮޑު ސިހުމެއް


India ge haalathaa medhu Raees Solih kanboduve vadaigenfi\nކޮވިޑް-19 އާއި ގުޅިގެން އިންޑިއާއަށް ކުރިމަތިވެފައިވާ ހާލަތާ މެދު ރައީސް އިބްރާހީމް މުހައްމަދު ސޯލިހް ކަންބޮޑުވެވަޑައިގެންފި އެވެ.\nއިންޑިއާގެ ބޮޑުވަޒީރު ނަރެންދުރަ މޯދީ ޓެގް ކުރައްވާ ރައީސް ސޯލިހް ކުރައްވާފައިވާ ޓްވީޓެއްގައި ވިދާޅުވީ ކޮވިޑް-19 އިގެ އިތުރު ރާޅަކާއެކު އިންޑިއާއަށް ކުރިމަތިވެފައިވާ ހާލަތާ މެދު ހިތާމަ ކުރައްވާ ކަމަށާއި އަދި ކަންބޮޑުވެ ވަޑައިގަންނަވާ ކަމަށެވެ.\nކުރިމަތިވެފައިވާ ހާލަތުން އަރައިގަތުމަށް އިންޑިއާގެ ބޮޑުވަޒީރު ނަރެންދުރަ މޯދީއާއި އެ ގައުމުގެ އިދާރާތަކުން ކުރަމުންދާ މަސައްކަތުގައި ދިވެހި ރައްޔިތުން ސާބިތުވެ ތިބިކަން ފާހަގަ ކުރައްވާ ރައީސް ސޯލިހް ވަނީ ހިތްވަރު ދެއްވާފަ އެވެ.\nރައީސް ސޯލިހް ކުރައްވާފައިވާ ޓްވީޓް\nކޮވިޑް-19 އާއި ގުޅިގެން އިންޑިއާއިން ދަނީ ދުނިޔޭގެ ވަރަށް ގިނަ ގައުމުތަކަކަށް އެ ގައުމުގައި އުފައްދާފައިވާ ކޮވިޝީލްޑްގެ އެތައް މިލިއަން ޑޯޒެއް ހަދިޔާ ކުރަމުންނެވެ. ކޮވިޑް-19 އާއި ގުޅިގެން ރައްކާތެރިވުމުގެ ގޮތުން މިދިޔަ ފެބްރުއަރީ މަހުގެ އެއްވަނަ ދުވަހު ރާއްޖޭގައި ވެކްސިން ޕްރޮގްރާމް ފެށީ ވެސް އިންޑިއާ އިން ހަދިޔާކުރި ކޮވިޝީލްޑްގެ އެއް ލައްކަ ޑޯޒާއެކު އެވެ.\nއެކަމަކު އިންޑިއާއަށް މިހާރު ކުރިމަތިވެފައިވާ ހާލަތާ ގުޅިގެން ކޮވިޝީލްޑް ވެކްސިން ގައުމުތަކަށް ލިބުމުގައި ދަތިތަކެއް ކުރިމަތިވެދާނެ ކަމުގެ އިޝާރާތްތަކެއް ބައެއް ފަރާތްތަކުން ގެންދަނީ ކުރަމުންނެވެ.\nކޮވިޑް-19 އިގެ އިތުރު ރާޅަކާއެކު އިންޑިއާގައި ހަލުއިކަމާ އެކު ދަނީ މިބަލި ފެތުރެމުންނެވެ. އެ ގައުމުގައި ދުވާލަކު ބަލި ޖެހޭ މީހުންގެ އަދަދު ވެސް މިހާރު އެވްރެޖުކޮށް އުޅެނީ ތިންލައްކައިން މަތީގަ އެވެ. އިންޑިއާގައި ކޮވިޑް-19 އަށް މިހާތަނަށް 18 މިލިއަނަށް ވުރެ ގިނަ މީހުން ޕޮޒިޓިވް ވެފައިވާއިރު ދެ ލައްކަ އަށް ވުރެ ގިނަ މީހުން ވަނީ އެ ބަލީގައި މަރުވެފަ އެވެ.\nއިންޑިއާ ރައީސް އިބްރާހިމް މުހައްމަދު ސޯލިހު އިންޑިޔާގެ ބޮޑުވަޒީރު މޯދީ + ރައީސް އޮފީސް ކޮވިޑް-19 ދިވެހި އިންޑިއާގެ ގުޅުން\nއިންޑިއާ ސަފީރު މަގާމާ ހަވާލުވެވަޑައިގެންފި


Bomuge hamalaage thahugeegah Raees Nasheed ge bayaan dhevvaifi - vNews.mv\nބޮމުގެ ހަމަލާގެ ތަހުގީގަށް ރައީސް ނަޝީދުގެ ބަޔާން ދެއްވައިފި\nފާތިމަތު ނަހުދާ ފާއިޒް 19 November 2021, 18:58\nކުރީގެ ރައީސް އަދި ރައްޔިތުންގެ މަޖިލީހުގެ ރައީސް، މުހައްމަދު ނަޝީދު އަވަހާރަކޮށްލުމަށް މެއި މަހުގެ ހަވަނަ ދުވަހު ދިން ހަމަލާގެ ތަހުގީގަށް އެމަނިކުފާނުގެ ބަޔާން ފުލުހަށް ދެއްވައިފިއެވެ.\nރައީސް ނަޝީދުގެ ކޮއްކޯފުޅު އަދި އެމަނިކުފާނެ ވަކީލް އަހުމަދު ނާޒިމް އަބްދުއްސައްތާރު "ވީނިއުސް" އަށް ވިދާޅުވީ، ހަމަލާއާއި ގުޅިގެން ރައީސް ނަޝީދުގެ ބަޔާން ލިޔުމުން ފުލުހުންނަށް ހުށަހަޅާފައިވާ ކަމަށެވެ.\nހަމަލާއާއި ގުޅިގެން ފުލުހުންގެ ތަހުގީގަށް ރައީސް ނަޝީދުގެ ބަޔާނެއް ބޭނުންވާކަމަށް ފުލުހުން މީޑިޔާގައި ހާމަކޮށްފައިވަނީ އޮގަސްޓް މަހުގެ3ވަނަ ދުވަހުއެވެ. ތަހުގީގަށް ރައީސް ނަޝީދުގެ ޔާނެއް ބޭނުންވަނީ މިހާތަނަށް ލިބިފައިވާ މަޢުލޫމާތުތައް އިތުރަށް ޔަގީންކުރަން ކަމަށް ފުލުހުން މީގެކުރިން ބުނެފައިވެއެވެ.\nފުލުހުންގެ ތަހުގީގަށް ރައީސް ނަޝީދުގެ ބަޔާނެއް ބޭނުންވާކަމަށް ފުލުހުން ބުނުމާ ގުޅިގެން ރައީސް ނަޝީދު އޭރު ވިދާޅުވެފައިވަނީ ބަޔާނެއްގެ ގޮތުގައި ދައްކަން އޮތީ އަމިއްލަފުޅު ޖާނު ކަމަށެވެ. އެގޮތުން، މަނިކުފާނުގެ ބަހަކަށްވެސް ބަޔާނަކަށްވެސް ދައްކަން އޮތީ އެމަނިކުފާނުގެ ޖާނާއި، ހިތް އަދި މޭ ކަމުގައި ރައީސް ނަޝީދު ވިދާޅުވިއެވެ.\nހަމަލާއިން ލިބުނު ޒަޚަމްތަކަށް އޭޑީކޭގައި ފަރުވާ ހޯއްދަވަމުން ގެންދެވިއިރުވެސް ރައީސް ނަޝީދުގެ ފަރާތްޕުޅުން މައުލޫމާތު ހޯއްދެވުމަށް މަސައްކަތް ކުރެއްވި ނަމަވެސް، އެމަނިކުފާނު އެކަމަށް އޭރު އިއުތިރާޒް ކުރެއްވި ކަމަށް އެސިސްޓެންޓް ކޮމިޝަނާ އޮފް ޕޮލިސް މުހައްމަދު ރިޔާޒު ވަނީ ވިދާޅުވެފައެވެ.\nސެޕްޓެމްބަރު މަހުގެ2ވަނަ ދުވަހު އެމަނިކުފާނުގެ ގާނޫނީ ޓީމުން ވަނީ ބަޔާންދެއްވުމަށް ރައީސް ނަޝީދު ތައްޔާރަށް ހުންނެވި ކަމަށާއި، ތުހުމަތުކުރެވޭ މީހުންގެ ޝަރީއަތްތަކުގެ އިބްތިދާއީ މަރުހަލާ ނިމުމުގެ ކުރިން ބަޔާން ނެންގެވުމަށް އެމަނިކުފާނު އެދިވަޑައިގަންނަވާ ކަމަށް ބުނެ ބަޔާނެއް ނެރެފައެވެ.\nރައީސް ނަޝީދަށް ދިން ޓެރަރިސްޓް ހަމަލާއާއި ގުޅިގެން ގުޅިގެން ފުލުހުންވަނީ 10 މީހަކު ޙައްޔަރުކޮށް، ހަތް މީހެއްގެ މައްޗަށް ދައުވާ އުފުލާފައެވެ.\nއެއީ، ވ. ތިނަދޫ، ހިޔާ، އަދުހަމް އަހުމަދު ރަޝީދާއި، މއ. ފޭރުގެ މުޖާޒު އަހުމަދާއި، ގއ. ކޮނޑޭ، ފޮޅޭމާ ތަހުމީން އަހުމަދުގެ އިތުރުން ނ. މަނަދޫ، ނޫރީގެ އަލީ ހައިޝަމާއި، ގއ. ވިލިނގިލި، ހުދުރުވާގެ، ފަހުމީ ޢަލީއާ, އއ. މާޅޮސް، އަސަރީގެ، މުޙައްމަދު ނާޒިމްގެ އިތުރުން މ. ކުދެހިގެ، އިސްހާގެވެ.\nމި މައްސަލާގައި އެންމެ ފަހުން ދައުވާ އުފުލާފައިވަނީ ހއ. މޮޅަދޫ، ބަހާރުގެ އަބްދުﷲ އަލިމަނިކާއި ހއ. ހޯރަފުށި އަލަނާސިގެ މުހައްމަދު ތަސްލީމްގެ މައްޗަށެވެ.\nމީގެތެރެއިން ހަތަރު މީހެއްގެ ޝަރީއަތުގެ އަޑުއެހުން ފަށާފައިވާއިރު، ހަމަލާގައި އަމަލީގޮތުން ބައިވެރިވެ ބޮން ގޮއްވާލި އަހްމަދު އަދުހަމް ރަޝީދުގެ މައްޗަށް ދައުލަތުން ކުރާ ދައުވާތަކަށް އޭނާ ވަނީ އިއުތިރާފްވެފައެވެ.\nކްރިމިނަލް ކޯޓު ޤާނޫނީ ރާއްޖެ މޯލްޑިވްސް ޕޮލިސް ސާވިސް ޕްރޮސެކިއުޓާ ޖެނެރަލްގެ އޮފީސް ރައީސް ނަޝީދު ޓެރަރިޒަމް\nމި ޤައުމުގައި ނަޝީދު ނޫން މީހަކު ނެތީތޯ؟ ކޮބާތޯ ދެން ތިބި ރައްޔިތުންގެ ހައްޤުތައް؟


Tiktok Video Eh Nagamun Dhanikoh Zuvaanaku Genbigen Maruvehjje - Vaguthu\nޓިކްޓޮކް ވީޑިއޯއެއް ނަގަމުން ދަނިކޮށް ޒުވާނަކު ގެނބިގެން މަރުވެއްޖެ\nޓިކްޓޮކްގައި އެންމެ ހިނގަނީ އިންޑިއާ މީހުން ކުޅެފައި ހުންނަ ވީޑިއޯތަކެވެ. އެ ވީޑިއޯތަކަށް އެތައް ބައެއްގެ ސަމާލުކަން ލިބޭއިރު، ޓިކްޓޮކުން އެންމެ ގިނައިން ފެންނަމުންދާ އެއް ބަޔަކީވެސް އެއީއެވެ. ދާދި ފަހުން އެ ގައުމުގައި ޓިކްޓޮކް ބޭނުންކުރުން މަނާ ވެސް ކުރިއެވެ. އެހެން ނަމަވެސް އެކަން ހުއްޓުމަކަށް ނައެވެ. ޓިކްޓޮކް ބޭނުން ކުރަމުންދާ މީހުން ވީ އިތުރެވެ.\nއަދި މި އެޕްގެ ސަބަބުން މިހާރުވެސް އެތައް ބަޔަކަށް ގާތް ރަހުމަތްތެރިން ލިބި، މި އެޕުން ދިމާވެގެން ލޯބީގެ ގޮތުން ގުޅިގެން އުޅޭ މީހުންވެސް މަދެއް ނޫނެވެ. އަދި މި އެޕް ބޭނުންކުރުމުގެ ތެރޭގައި އެތައް ބައެއްގެ ފުރާނަވެސް ގެއްލިފައިވެއެވެ.\nއަނެއްކާވެސް ދައްކަން މި އުޅެނީ މި އެޕް ބޭނުން ކުރަމުންދަނިކޮށް ދިމާވި ހިތާމަވެރި ހާދިސާއެއްގެ ވާހަކައެވެ. ހައިދަރްއާބާދުގެ ފެންގަނޑެއްގެ ތެރޭގައި ދެމީހަކު ޓިކްޓޮކް ވީޑިއޯއެއް ނަގަމުންދަނިކޮށް އެކަކު ގެނބުނީއެވެ.\nއުމުރުން 24 އަހަރުގެ ނަރަސިމަހަލު ނަމަކަށް ކިޔާ އެ ޒުވާނާ ގެނބުނީ މިދިޔަ އަންގާރަ ދުވަހުގެ ހަވީރު އާއިލާ މީހަކާއެކު ފެންގަނޑެއްގެ ތެރެއަށް އެރިގެން މާ ފުނަށް ދިއުމުންނެވެ. އޭނާ ފެންގަނޑުގެ އިސްކޮޅުނުކައި ހިސާބަށް ދިޔަ ގަޑީގައި އޭނާގެ އާއިލާ މީހާ ހުރީ ޓިކްޓޮކުން އެ މަންޒަރު ރެކޯޑް ކުރާށެވެ.\nފުލުހުން ބުނީ، އެ ޒުވާނާއަށް ފަތަން ނޭގޭ ކަމަށެވެ. އަދި ނަރަސިމަހަލުއާއެކު އެ ފެންގަނޑަށް އެރުނު މީހާއަށް ވަމުންދާ ގޮތް ފެނި، އޭނާގެ ހަށިގަނޑު އެ ފެންގަނޑުން ނަގާ އެ ސަރަހައްދުގައި ތިބި އާއްމުންނަށް އެކަން އެންގި ކަމަށް ފުލުހުން ބުނެފައި ވެއެވެ.\nއެ މީހުން ފެންގަނޑަށް ދިޔައީ ފެންވަރަން ކަމަށް ރިޕޯޓްތައް ބުނެއެވެ. އަދި އެ ޒުވާނާ ފެންގަނޑުން ނެގިއިރުވެސް މަރުވެފައިވާކަމަށްވެސް ރިޕޯޓްތައް ބުނެއެވެ.\nމި ހާދިސާ ހިނގުމުގެ ކުރިން މި ދެ މީހުން އެކުގައި ނަގާފައިވާ ޓިކްޓޮކް ވީޑިއޯއެއް ވަނީ ވައިރަލް ވެފައެވެ.\nޓިކްޓޮކް އެކްޓަރ، ޑާނިއާލް ޚާން މަރުވެއްޖެ\nއުފަން ދުވަހު ތަފާތު ޓިކްޓޮކް ވީޑިއޯއެއް ނެގި ޒުވާނަކު ހައްޔަރުކޮށްފި\nޓިކްޓޮކް ވީޑީއޯއެއްގެ މައްސަލާގައި ހޮސްޕިޓަލަށް ތަމްރީން ހަދަމުން ދިޔަ ދެ ދަރިވަރުން ހޫނުފެނަށް\nޖުލައި 12, 2019 23:02\nޓިކްޓޮކް އިން އެންމެ ގިނައިން ފެންނަނީ އިންޑިޔާ މީހުންނެއް ނޫން.. ލޮކޭޝަން ބޭސްކޮށް ޓިކްޓޮކުގައި ވީޑިއޯ ފެންނާތީ ރާއްޖެއިން ބަލާއިރު، ގިނައިން އިންޑިޔާގެ ވީޑިއޯތައް އެ ފެންނަނީ..


Thalassemia Kujjeh Ge Haalu Serious Vegen Faruvaa Dheyn Fashaifi - Vaguthu\nތެލެސީމިއާ ކުއްޖެއްގެ ހާލު ސީރިއަސްވެގެން ފަރުވާ ދޭން ފަށައިފި\nތެލެސީމިއާ ކުއްޖެއްގެ ހާލު ސީރިއަސްވެގެން ފަރުވާ ދޭން ފަށައިފިއެވެ.\n"ވަގުތު" އަށް މައުލޫމާތު ލިބިފައިވާ ގޮތުގައި ފަރުވާ ދެމުން ދަނީ ވަރަށް ފަހުން ބޯން މެރޯ ހަދާފައިވާ އަންހެން ކުއްޖަކަށެވެ.\nއެކުއްޖާ އަށް ފަރުވާ ދެމުން ގެންދަނީ އިންޑިއާގެ ބެންގަލޫރްގެ ހޮސްޕިޓަލެއްގައެވެ.\nމައުލޫމާތު ލިބިފައިވާ ގޮތުގައި އެކުއްޖާގެ ބޯން މެރޯ ޓްރާންސްޕްލާންޓް ހެދިފަހުން ހާލު ރަނގަޅު ވިއެވެ. ނަމަވެސް ފަހުން ކުއްލިއަކަށް ހާލު ސީރިއަސްވީއެވެ.\nތެލެސީމިއާ ކުއްޖެއްގެ ހާލު ސީރިއަސްވެގެން ފަރުވާ ދޭން ފަށާފައި ވާއިރު މިއަދު ވެސް ބޯން މެރޯ ހަދާފައިވާ ޒުވާނަކު ވަނީ ނިޔާވެފައެވެ. އަދި ރޭ ވެސް ތެލެސީމިއާ ކުއްޖަކު ނިޔާވެފައި ވެއެވެ.\nއޮގަސްޓް 5, 2019 09:28\nސަރުކާރުން އެބަޖެހޭ މިކަންކަމަށް ޙާއްޝަ ސަމާލުކަމެއްދޭން..މިހާރުވެސް ކާވެނި ކޮއްދޭ2ކެރިއަރުން ކަން އެގޭ އިރުވެސް..މީ ހިތާމަ ހުރި ކަމެއް...\nވަރަށް ބޮޑަށް ވިސްނަން ޖެހިފައިވާ މައްސަލައެއް. ކަމެއް ޢާއްމުޙަލަތުން ނެއްޓުމުން އެކަމަކަށް އިތުރު ސަމާލުކަން ދީގެން ބަލަންޖެހޭނެ.


Hithadhoo pump station eh rove andhaifi\nއައްޑޫ ސިޓީ ހިތަދޫ ޕަމްޕް ސްޓޭޝަނެއްގައި އަލިފާން ރޯވެ އަނދައިފި އެވެ.\nއައްޑޫ ސިޓީ ހިތަދޫ ސްވަރޭޖް ޕަމްޕް ސްޓޭޝަނެއްގައި އަލިފާނުގެ ހާދިސާއެއް ހިނގުމުން އެކަން ރިޕޯޓް ކުރީ މިއަދު ހަވީރު އެވެ. ރޯވި އަލިފާންގަނޑު ނިއްވާލާފައިވާއިރު މި ހާދިސާގައި އެއްވެސް މީހަކަށް ގެއްލުން ލިބިފައެއް ނުވެއެވެ.\nއައްޑޫ ސިޓީ މޭޔަރު އަބްދުﷲ ސޯދިގް (ސޯބެ) ވަނީ ހާދިސާގެ މަންޒަރުތަކާ އެކު ޓްވީޓެއް ކުރައްވައިފަ އެވެ. އޭނާ ވިދާޅުވީ ސްވަރޭޖް ޕަމްޕް ސްޓޭޝަނެއްގައި ގަސްދުގައި ބަޔަކު ރޯކޮށްލި ކަމަށް ގަބޫލު ކުރެވޭ ކަމަށެވެ. އާންމު ހިދުމަތްތައް ހުއްޓުވޭ ގޮތަށް ރާވައިގެން މިފަދަ އަމަލު ހިންގާ މީހުން ހޯދައި ހަރުކަށި ފިޔަވަޅު އެޅުމަށް ވެސް އޭނާ ގޮވާލެއްވި އެވެ.\nހިތަދޫ ޕަމްޕް ސްޓޭޝަނުގައި ބަޔަކު ރޯކޮށްލި ކަމަށް އެ ރަށް ހިމެނޭ ސިޓީގެ މޭޔަރު ސޯބެ ވިދާޅުވިއިރު، ކޮމިޝަނާ އޮފް ޕޮލިސް މުހައްމަދު ހަމީދު ދާދި ފަހަކުން ވަނީ ފަހަކަށް އައިސް ގަސްދުގައި ތަންތަނާއި ތަކެތި ބަޔަކު ވެގެން ރޯކުރަމުންދާ ކަމަށް ވިދާޅުވެފަ އެވެ.\nއެ ގޮތުން ވަރަށް ފަހުން އދ. މަހިބަދޫ ފަޅު ތެރޭގައި އޮތް ފަސް ލޯންޗެއްގައި ރޯކޮށްލި ހާދިސާއާ ގުޅިގެން އޭގެ ޒިންމާ ހަރުކަށި ފިކުރުގެ ޖަމާއަތެއްގައި ކަމުގައިވާ އައިސިސް އިން ވަނީ ނަގައިފަ އެވެ..މަހިބަދޫގައި ރޯކޮށްލި ލޯންޗުތަކުގެ ތެރޭޣައި ފުލުހުންގެ ލޯންޗަކާއި ސީ އެމްބިއުލާންސެއް ހިމެނެ އެވެ.\nއަލިފާން މޯލްޑިވްސް ޕޮލިސް ސާވިސް ފެނާއި ނަރުދަމާގެ ނިޒާމް + އައްޑޫ ސިޓީ ސ. ހިތަދޫ ކުށްކުރުން


Trump sihhee haalu kolhu goasvejjenama vaanee kihineh?\nރައީސް ޓްރަމްޕް: ކޮވިޑްގެ އާލާސްކަންފުޅުގައި އޮންނެވި ނަމަވެސް މިވަގުތު ހާލުކޮޅު ރަނގަޅު\nއެމެރިކާގެ ރިޔާސީ އިންތިހާބަށް ކުޑަތަންވެފައި ވަނިކޮށް ރައީސް ޑޮނަލްޑް ޓްރަންޕަށް މިވަނީ ކޮވިޑް-19 ޖެހި އަލާސްކަންފުޅާ ކުރިމަތިވެ ވަޑައިގެންފަ އެވެ. މިހާރު މުޅި ދުނިޔޭގެ ސަމާލުކަން ހުއްޓިފައި ވަނީ ރައީސް ޓްރަމްޕަށް ދެން ވެދާނެ ގޮތަކާ މެދު އެވެ. އިންތިހާބަށް ވެދާނެ ގޮތަކާމެދު އެވެ. އެމެރިކާއަށް. ވެދާނެ ގޮތަކާމެދު އެވެ. އަދި ދެން އިތުރަށް ކަންތައްވާނެ ގޮތަކާއި މެދުގަ އެވެ. ސަބަބަކީ ރިޔާސީ އިންތިހާބުގެ ވޯޓަށް މިހާރު އޮތީ ބަރާބަރު އެއް މަސް ކަމަށްވާތީ އެވެ. -- އެހެން ނަމަވެސް މިވަގުތު ރައީސް ޓްރަމްޕްގެ ހާލުކޮޅު އެންމެ ރަނގަޅެވެ. ސިއްހީ އޮފިޝަލުން ވިދާޅުވާ ގޮތުގައި އެމަނިކުފާނުގެ ހާލުކޮޅު އިތުރަށް ގޯސް ވިޔަސް އެންމެ ގޯސް ވާނީ ކުރިޔަށް ހިނގާ 48 ގަޑިއިރުގެ ތެރޭގަ އެވެ.\nރައީސް ޓްރަންޕް ކޮވިޑަށް ޕޮޒިޓިވްވީ މި މަހުގެ އެއް ވަނަ ދުވަހު އެވެ. ވުމާއެކު އެ މަނިކުފާނުގެ ހާލުކޮޅު ގޯސް ނުވާނަމަ 10 ދުވަހުގެ ކަރަންޓީނަށް ފަހު މި މަހުގެ 15 ވަނަ ދުވަހު އޮންނަ ދެވަނަ ރިއާސީ ބަހުސްގައި އެ މަނިކުފާނަށް ބައިވެރިވެވަޑައިގެންނެވޭ ގޮތް ވުމުގެ ފުރުސަތު އެބައޮތެވެ.\nރައީސް ޓްރަންޕްގެ ހާލުކޮޅު ގޯސްވެ އިންތިހާބަށް އަސަރު ކުރާނީ ކޮން ހާލަތެއްގައި ހެއްޔެވެ؟ އެމެރިކާގެ ރިއާސީ އިންތިހާބު ފަސް ކުރުމުގެ ބާރު ރައީސަކަށް ނޯވެ އެވެ. އިންތިހާބު ފަސް ކުރުމުގެ ބާރު އޮންނަނީ ކޮންގްރެސްގެ ދެ ގޭގެ އަޣުލަބިއްތު ލިބިގެނެވެ. ޓްރަމްޕްގެ ހާލުކޮޅު ގޯސްވި ނަމަވެސް މިއީ ވެދާނެ ކަމަކަށް ނުބެލެވެ އެވެ. ސަބަބަކީ ހައުސް އޮފް ރެޕްރެޒެންޓޭޓިވްސްގެ އަޣުލަބިއްޔަތު އޮތީ ޑިމޮކްޓްރެޓިކް ޕާޓީއަށް ކަމަށް ވާތީ އެވެ.\nއެމެރިކާގެ ގާނޫނު އޮތް ގޮތުން ރައީސް ޓްރަންޕްގެ ރިއާސީ ދައުރު ޖެނުއަރީ 20، 2021 ގެ މެންދުރަަށް ހަމަވާނެ އެވެ.\nރައީސް ޓްރަންޕްގެ ސިއްހީ ހާލުކޮޅު ހުރި ގޮތުން ރައީސް ކަމުގެ ވާޖިބުތައް އަދާ ނުކުރެއްވޭނަމަ ގާނޫނުގައިވާ ގޮތުން ނާއިބު ރައީސް މައިކް ޕެންސް ވަގުތީ ގޮތުން ރައީސް ކަމާއި ހަވާލުވެވަޑައި ގެންނެވިދާނެ އެވެ. އަދި ޓްރަމްޕްގެ ހާލުކޮޅު ރަނގަޅުވުމުން އަލުން ރައީސް ކަމުގެ މަސްއޫލިއްޔަތާއި ހަވާލުވެވަޑައިގެންނެވި ދާނެ އެވެ. އެހެން ނަމަވެސް ޓްރަންޕްގެ ހާލުކޮޅޮ ވަރަށް ގޯސްވެ ވެރިކަން ނުކުރެއްވޭވަރު ވެއްޖެ ނަމަ ނާއިބު ރައީސް އާއި ކެބިނެޓުން ޓްރަންޕަށް ވެރިކަމުގެ މަސްއޫލިއްޔަތު ނުއުފުއްލެވޭނެ ކަމަށް އިއުލާންކޮށް ނާއިބު ރައީސް ޕެންސް ވެރިކަމުގެ މަސްއޫލިއްޔަތު ތަކާއި ހަވާލުވެ ވަޑައިގަންނަވާނެ އެވެ.\nގާނުނުގައިވާ ގޮތުން ނާއިބު ރައީސް ޕެންސްގެ ސިއްހީ ހާލުކޮޅު ހުރި ގޮތުން އެމަނިކުފާނު ވެސް ވެރިކަމުގެ މަސްއޫލިއްޔަތުން ދުރުވެ ވަޑައިގަންނަވަން ޖެހިއްޖެ ނަމަ ދެން ވެރިކަމާއި ހަވާލުވެ ވަޑައިގަންނަވަން ޖެހޭނީ ހައުސް އޮފް ރެޕްރެޒެންޓޭޓިވްސްގެ ސްޕީކާ ނެންސީ ޕެލޯސީ އެވެ. އެކަމަނާއަކީ އިދިކޮޅު ޑިމޮކްރެޓިކް ޕާޓީގެ ބޭފުޅެކެވެ. ގާނޫނީ ތަޖުރިބާކާރުން ވިދާޅުވާ ގޮތުގައި މިފަދަ ހާލަތެއް މެދުވެރިވެއްޖެ ނަމަ އެމެރިކާ ގާނޫނީ ހަނގުރާމައެއްގެ ތެރެއަށް ވެއްޓިގެން ދާނެ އެވެ.\nހައުސް އޮފް ރެޕްރެޒެންޓިވްސްގެ ސްޕީކާ ކޮންގްރެސް ވުމަން ނޭސީ ޕެލޯސީ\nނެންސީ ޕެލޯސީއަށް ރައީސް ކަމުގެ މަސްއޫލިއްޔަތު އެއްވެސް ސަބަބަކާއި ހެދި އަދާ ނުކުރެއްވޭ ނަމަ ދެން ވެރިކަން ހަވާލު ކުރެވޭނީ ރިޕަބްލިކަން ޕާޓީގެ ސީނިއާ ސެނެޓާ އެއް ކަމުގައިވާ އުމުރުފުޅުން 87 އަހަރުވީ ޗާލްސް އީ. ގްރާސްލީއަށެވެ. މިފަދަ ހާލަތަކަށް ދިޔައަސް ގާނޫނީ ބޮޑު މައްސަލައަކަށް އެކަން ވާނެ އެވެ.\nމާޒީއަށް ބަލާއިރު 1985 ވަނަ އަހަރު އެމެރިކާގެ ރައީސް ރޮނަލްޑް ރޭގަން ކެންސަރު ބަލީގެ އޮޕެރޭޝަނަކަށް ހޮސްްޕިޓަލް ގައި އެޑްމިޓް ކުރެވުމުން ނާއިބު ރައީސް ޖޯޖް އެޗް ޑަބްލިއު ބުޝް ވަނީ ރައީސް ކަމުގެ މަސްއޫލިއްޔަތާއި ހަވާލުވެ ވަޑައިގެންފަ އެވެ. ހަމަ އެގޮތަށް 2002 އާއި 2007 ގައި ރައީސް ޖޯޖް ޑަބްލިއު ބުޝް ސިއްހީ ފަރުވާއަށް އެޑްމިޓް ކުރެވުމުން ނާއިބު ރައީސާއި ވެރިކަން ހަވާލު ކުރެއްވި އެވެ.\nޗާލްސް އީ. ގްރާސްލީ\nރިއާސި އިންތިހާބުގައި ވާދަ ނުކުރެއްވޭ ހާލަަތަކަށް ގޮސްފިނަމަ ނާއިބު ރައީސް ވަގުތީ ގޮތުން ރައީސް ކަމާއި ހަވާލުވެވަޑައިގަތަސް އެމަނިކުފާނަކީ އާ ރިޔާސީ ކެންޑިޑޭޓަށް ވާކަށް ކޮންމެހެން ނުޖެހެ އެވެ. އެއީ ރަސްމީކޮށް ރިއާސީ ކެންޑިޑޭޓަކަށް ޓްރަންޕްގެ ނަން މިހާރު ހުށައަޅާފައި ވާތީ އެވެ.\nމިފަދަ ހާލަތެއް މެދުވެރިވެއްޖެ ނަމަ ރިޕަބްލިކް ނެޝަނަލް ކޮމިޓީ (އާރްއެންސީ) ގެ 168 މެމްބަރުން ރިއާސީ ކެންޑިޑޭޓެއް އަލުން ހޮވުމަށް ވޯޓު ލާނެ އެވެ. އޭގެ ތެރޭގައި ނާއިބު ރައީސް މައިކް ޕެންސް ހިމެނުމަކީ ވެސް އެކަށީގެންވާ ކަމެކެވެ. ޕެންސް ރިއާސީ ކެންޑިޑޭޓަކަށް ހޮވިވަޑައިގެންފިނަމަ އާ ރަނިން މޭޓެއް ކަނޑައަޅަން ޖެހި ވަޑައިގަންނަވާނެ އެވެ.\nއެމެރިކާގެ ތާރީހުގައި މިހާތަނަށް ރިޕްބްލިކަން އަދި ޑިމޮކްރެޓިކް ޕާޓީން ވެސް ރިއާސީ ކެންޑިޑޭޓެއް ރަސްމީކޮށް ކަނޑައެޅުމަށް ފަހު އެ ކެންޑިޑޭޓެއް ބަދަލު ނުކުރެ އެވެ.\nއެމެރިކާގެ ޔުނިވާސިޓީ އޮފް ކެލިފޯނިއާގެ ގާނޫނީ ޕްރޮފެސަރެއް ކަމުގައިވާ ރިކް ހަސެން ވިދާޅުވި ގޮތުގައި މިހާތަނަށް އެތައް މިލިއަން ވޯޓެއް ޕޯސްޓް މެދުވެރިކޮށް ލާން ފަށާފައި ވުމާއެކު ޓްރަންޕްގެ ސިއްހީ ހާލުކޮޅު ހުރި ގޮތުން ވެރިކަމުގެ މަސްއޫލިއްޔަތުން އެ މަނިކުފާނު ދުރު ކުރެވުނަސް ރިޕްބްލިކަން ޕާޓީން ރައީސް ކަމަށް ވާދަ ކުރެއްވުމަކީ އެކަށީގެންވާ ކަމެކެވެ.\nއެހެން ޕްރޮފެސަރަކު އަދި އިންތިހާބު ތަކުގެ ތަޖުރިބާކާރެއް ކަމުގައިވާ ރިޗަޑް ޕިލްޑެސް ވިދާޅުވި ގޮތުގައި ކޮންމެ ގޮތެއް ވިއަސް ރައީސް ޓްރަންޕްގެ ނަން ރިއާސީ ކެންޑިޑޭޓް އެއްގެ ގޮތުގައި މިފަހަރު އިންތިހާބު ގައި އޮންނާނެ އެވެ. އޭނާ ވިދާޅުވާ ގޮތުގައި ކޯޓު އޯޑަރެއް ހޯދައިގެން ރިއާސީ ކެންޑިޑޭޓް ބަދަލު ކުރެވިދާނެ އެވެ. ނަމަވެސް އެކަމަށް އިންތިހާބުގެ ކުެރިން އެކަށީގެންވާ ވަގުތެއް ނެތެވެ.\nއެމެރިކާ ޑޮނަލްޑް ޓްރަމްޕް ކޮވިޑް-19 + ކޮވިޑް-19 އިގެ ބަލާއާފާތް އެމެރިކާގެ ރިޔާސީ އިންތިހާބު 2020


BREAKING: Dhihdhoo In Thin Meehaku Covid-19 Ah Fassi Vejje - Vaguthu\nއަދަދުތައް ދަށުގައި، ރައްކާތެރިކަމުގެ ފިޔަވަޅެއް ވެސް ނެތް! - 22 ގަޑިއިރު ކުރިން\nދިއްދޫން ތިން މީހަކު ކޮވިޑް-19 އަށް ފައްސިވެއްޖެ\nހއ. ދިއްދޫގައި ކަރަންޓީންގައި ތިބި ތިން މީހަކު ކޮވިޑް-19 އަށް ފައްސިވެއްޖެއެވެ.\nދިއްދޫ ކައުންސިލުން ބުނީ އެ ރަށުގައި ހޯމް ކަރަންޓީންގައި ތިބި މީހުންގެ ތެރެއިން ތިން މީހަކު ކޮވިޑް-19 އަށް ފައްސިވެފައިވާ ކަމުގެ މައުލޫމާތު ލިބިފައިވާތީ އެމީހުން ތިބި ގެ ކަރަންޓީންކޮށްފައިވާ ކަމަށެވެ. އަދި ކަރަންޓީންގައި ތިބި މީހުންނާ ބައްދަލު ކުރަން އެއްވެސް މީހަކު ނުދިއުމަށާއި ކަރަންޓީންގައި ތިބޭ މީހުންގެ ޒަރޫރީ ބޭނުންތައް ފުއްދުމަށްދާ މީހުން ވެސް ރައްކާތެރިކަމުގެ ފިޔަވަޅުތައް އެޅުމަށް އިރުޝާދުދޭ ކަމަށެވެ.\nއެނގިފައިވާ ގޮތުގައި މި މީހުން ކޮވިޑަށް ފައްސިވި ކަން އެނގުނީ ހޯމް ކަރަންޓީނުގެ 10 ދުވަސް ހަމަވެގެން ހެދި ޓެސްޓްގެ ނަތީޖާއިންނެވެ. އެ ރަށުން ފައްސިވި މީހުންގެ ތެރޭގައި ހައި ރިސްކް ކެޓަގަރީގެ މީހެއް ވެސް ހިމެނޭ ކަން އެނގިފައިވެއެވެ.\nއަދި ހައި ރިސްކް ކެޓަގަރީގެ މީހާ ކަރަންޓީން ފެސިލިޓީއަކަށް ބަދަލު ކުރުމުގެ މަސައްކަތް ކުރަމުންދާ ކަމަށްވެއެވެ.\nދިއްދޫން މި މަހުގެ ތެރޭގައި ވެސް ބަޔަކު ކޮވިޑް-19 އަށް ފައްސިވި އިރު، ޖެނުއަރީ މަހު ވެސް ބަލި ޖެހިފައި ތިބި ބަޔަކު ފެނިފައިވެއެވެ. އެކަމަކު، މި އެންމެންނަކީ އެ ރަށަށް ގޮސް ހޯމް ކަރަންޓީންގައި ތިބި ބައެއް ކަމަށް ކައުންސިލުން ކުރިން އޮތީ ބުނެފައެވެ.\nމީގެކުރިން ވެސް އެ ރަށުން ބަޔަކު ކޮވިޑަށް ފައްސިވެފައިވާ އިރު، އެ ހުރިހާ އެންމެން ބަލިން ވަނީ ރަނގަޅުވެފައެވެ.\nރާއްޖެ އިން މިހާތަނަށް 19،000 އަށް ވުރެ ގިނަ މީހުން ކޮވިޑް-19 އަށް ފައްސިވެ 60 މީހަކު ވަނީ ނިޔާވެފައެވެ.\nމިއަދު ރާއްޖެ އިން 95 މީހުން ކޮވިޑަށް ފައްސިވެއްޖެ